**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Μαΐου 2020, ημέρα Τρίτη και ώρα 18.20΄, στην **Αίθουσα συνεδριάσεων της Ολομέλειας της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα» (3η συνεδρίαση).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Μαυρουδής Βορίδης, ο Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Πασχαλίδης Ιωάννης, Πλεύρης Αθανάσιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Δούνια Παναγιώτα (Νόνη), Σενετάκης Μάξιμος, Μπίζιου Στυλιανή, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Χρυσομάλλης Μιλτιάδης, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Παπαναστάσης Νικόλαος, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι ξεκινά η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

Πριν προχωρήσουμε στην, κατ’ άρθρον, συζήτηση, καλούνται οι Εισηγητές και οι Ειδικοί Αγορητές να ψηφίσουν, επί της αρχής, του νομοσχεδίου.

Τον λόγο έχει ο Εισηγητής της Πλειοψηφίας, κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ(Εισηγητής της Πλειοψηφίας):**Υπέρ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Εισηγητής της Μειοψηφίας, κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η Ειδική Αγορήτρια του Κ.Κ.Ε., η κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κατά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Ειδικός Αγορητής από την Ελληνική Λύση, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ** **(Ειδικός Αγορητής της** **Ελληνικής Λύσης-Κυριάκος Βελόπουλος):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** O Ειδικός Αγορητής του MέΡΑ25, ο κ. Αρσένης.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):**Κατά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα»,γίνεται δεκτό, επί της αρχής, κατά πλειοψηφία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριοι Υπουργοί, ξεκινάμε σήμερα την επεξεργασία των άρθρων στο νομοσχέδιο του Υπουργείου, ενός νομοσχεδίου που, όπως τονίστηκε και στην προηγούμενη συνεδρίαση, έρχεται να ρυθμίσει μία σειρά διατάξεων οι οποίες έμειναν για πάρα πολλά χρόνια εκκρεμείς.

Το προτεινόμενο σχέδιο νόμου αποτελείται από 8 κεφάλαια και 31 άρθρα τα οποία στο σύνολό τους αποτελούν τροποποιήσεις ή καταργήσεις διατάξεων, με στόχο τη διευθέτηση σημαντικών ζητημάτων του πεδίου αρμοδιότητας και ευθύνης του Υπουργείου.

Κυρίες και κύριοι συνάδελφοι, πριν προχωρήσω στην, επί των άρθρων, ανάλυση θα ήθελα να τονίσω, ότι ο τρόπος με τον οποίον ρυθμίζονται τα θέματα, με τα οποία καταπιάνεται το παρόν σχέδιο νόμου, αποτελούν, σε πολλές περιπτώσεις, καινοτόμες παρεμβάσεις που λύνουν σημαντικά προβλήματα, όπως για παράδειγμα το 7ο κεφάλαιο που αφορά στην καταπολέμηση για την αντιμετώπιση των φαινομένων των ελληνοποιήσεων και του μιμητισμού, αλλά και το ζήτημα της καταγραφής των αυγών στη ψηφιακή ενιαία βάση δεδομένων ή ακόμη η δημιουργία του Μελισσοκομικού Μητρώου.

Με το άρθρο 1, αντικαθίσταται η παρ. 1 του άρθρου 42 του ν. 4384/2016 που ρυθμίζει τη λειτουργία της Εθνικής Επιτροπής Δικτύου Γεωργικής Λογιστικής Πληροφόρησης. Στόχος αυτής της ρύθμισης είναι μία ολοκληρωμένη αντιμετώπιση των θεμάτων που αφορούν το συγκεκριμένο δίκτυο. Ορίζεται το έργο της Επιτροπής, καθορίζεται η αρμόδια αρχή για τη συγκέντρωση και διασταύρωση όλων των δεδομένων που απαιτούνται για την εκτίμηση των τυπικών αποδόσεων φυτικής και ζωικής παραγωγής και με κυα εγκρίνεται το ύψος της δαπάνης, η διάθεση, η κατανομή των πιστώσεων, καθώς και η διαδικασία χρηματοδότησης των προσανατολισμένων δειγματοληψιών και της εκτίμησης των τυπικών αποδόσεων φυτικής και ζωικής παραγωγής ή και της υλοποίησης τυπολογίας γεωργικών εκμεταλλεύσεων.

Στο άρθρο 2, έχουμε την αποσαφήνιση, αλλά και την βελτίωση της ισχύουσας νομοθεσίας για θέματα με τη μεταβίβαση των εγγειοβελτιωτικών έργων στους Δήμους, με απόφαση του Υπουργού, με σκοπό να ξεπεραστεί η γραφειοκρατία και να επιταχυνθούν οι διαδικασίες, όταν αυτό κρίνεται αναγκαίο, καθώς και ότι δύναται να συμμετέχει στις δαπάνες που αφορούν στη διοίκηση, τη λειτουργία και τη συντήρηση των εγγειοβελτιωτικών έργων και η οικεία Περιφέρεια που εποπτεύει τον, εν λόγω, οργανισμό, δαπάνες που μέχρι σήμερα «βάραιναν» τον προϋπολογισμό δημοσίων επενδύσεων. Προφανώς, και απαιτείτο μία τέτοια ρύθμιση , καθώς τροποποιεί μία διάταξη νόμου του 1976. Από τότε η δομή του κράτους έχει αλλάξει, όπως και η διαχείριση των πόρων.

Με το άρθρο 3 και την αντικατάσταση των διατάξεων, επιτυγχάνεται η απλοποίηση της διοικητικής διαδικασίας αξιολόγησης των νέων τύπων λιπασμάτων που προέρχονται από αστικά και βιομηχανικά απόβλητα, με την αποσύνδεσή τους από σχετικές προηγούμενες αποφάσεις. Αυστηροποιούνται όμως, όπως τονίσαμε και στην πρώτη συνεδρίαση, οι προϋποθέσεις κυκλοφορίας για τους νέους τύπους λιπασμάτων, αφού είναι αυστηρότερες αυτές οι διατάξεις από εκείνες της απόφασης του 1991. Τι γίνεται, δηλαδή, με την αντικατάσταση; Το αυτονόητο. Ξεπερνιούνται διαδικασίες που, στην πραγματικότητα, δεν είχαν καμία σχέση με τους νέους τύπους λιπασμάτων. Κρατούσαμε, δηλαδή, μία διάταξη που το μόνο που προσέφερε ήταν μία ταλαιπωρία στους πολίτες.

Στο άρθρο 4, ορίζεται ότι με Κ.Υ.Α. του Υπουργού Αγροτικής Ανάπτυξης και Τροφίμων καθορίζονται τα μέσα προστασίας και προαγωγής των δικαιωμάτων των γεωργών, αλλά και οι όροι και οι προϋποθέσεις πραγματοποίησής τους. Ρυθμίζεται έτσι ένα θέμα, σύμφωνα με το άρθρο 9 της διεθνούς συνθήκης, σχετικά με τους κοινοτικούς πόρους για τη διατροφή και τη γεωργία.

Στο Β΄ κεφάλαιο, περιλαμβάνονται ρυθμίσεις θεμάτων γεωργίας και κτηνοτροφίας. Με τα άρθρα 5, 6 και 7 ολοκληρώνεται το θεσμικό πλαίσιο για τη φαρμακευτική και βιομηχανική κάνναβη. Ειδικότερα, το άρθρο 5, αποσαφηνίζει το θεσμικό πλαίσιο αναφορικά με την εισαγωγή πολλαπλασιαστικού υλικού ποικιλιών φαρμακευτικής κάνναβης για την πιο εύρυθμη λειτουργία των ιδιωτικών μονάδων καλλιέργειας. Ήταν αναγκαία αυτή ρύθμιση, καθώς δεν υπήρχε σαφής ορισμός, τι εννοούμε με τον όρο «εισαγωγή», με αποτέλεσμα να προκαλείται ασάφεια, σχετικά με το αν μπορεί ή όχι να αποκτηθεί πολλαπλασιαστικό υλικό από την Ε.Ε.. Ως γνωστό, ο όρος «εισαγωγή» χρησιμοποιείται για εισαγωγή από τρίτες χώρες.

Στο άρθρο 6, παρέχονται σχετικές διευκρινίσεις αναφορικά με τους όρους εισαγωγής και εξαγωγής φυτικών προϊόντων ή προϊόντων πρώτης μεταποίησης, αποσαφηνίζοντας πάλι, ότι περιλαμβάνεται και η εισαγωγή ή εξαγωγή προϊόντων, τόσο από ή προς τα άλλα μέλη της Ε.Ε., όσο και από ή προς τρίτες χώρες εκτός Ε.Ε..

Με το άρθρο 7, με τίτλο «καλλιέργεια βιομηχανικής κάνναβης», ρυθμίζονται ζητήματα, που αφορούν το είδος των επιβαλλόμενων ποινών, είτε καταστροφή καλλιέργειας, είτε ποινική δίωξη διακεκριμένου καλλιεργητή, σε περιπτώσεις που διαπιστωθεί ότι η περιεκτικότητα της καλλιέργειας των ακατέργαστων προϊόντων είναι άνω του 0,2%. Στο σημείο αυτό να εξηγήσουμε, σε περίπτωση που αυτό δεν είναι κατανοητό, ότι στις προηγούμενες διατάξεις, σε αυτές που ισχύουν μέχρι σήμερα, σχετικά με τις κυρώσεις, υπήρχαν ασάφειες και υποκειμενικές κρίσεις. Πώς είναι δυνατόν να θεωρούμε, ότι ένας διοικητικός διευθυντής μπορεί να αποφασίσει για θέματα που προϋποθέτουν ιατρικές γνώσεις;

Το άρθρο 8, αφορά στην παράταση έως 31/12/2020 για την υποχρέωση υποβολής αιτήματος στην οικεία ΔΑΟΚ για την έκδοση άδειας εγκατάστασης κτηνοτροφικών εγκαταστάσεων στους κτηνοτρόφους που επιθυμούν τη συνέχιση της λειτουργίας των κτηνοτροφικών τους εγκαταστάσεων, οι οποίες λειτουργούν εντός ή πλησίον κατοικημένων περιοχών. Δίνεται, δηλαδή, με αυτόν τον τρόπο, δεύτερη δυνατότητα σε αυτούς που δεν έχουν ολοκληρώσει τη διαδικασία να το κάνουν. Εμείς πιστεύουμε, ότι οι κτηνοτροφικές μονάδες πρέπει να υπάρχουν, να αναπτύσσονται και να παράγουν. Δεν μπορούμε να ισχυριζόμαστε, ότι υπάρχει έλλειμμα και από την άλλη να μην δείχνουμε ευελιξία σε ζητήματα όπως αυτά της τακτοποίησής τους.

Το άρθρο 9, ρυθμίζεται ένα πολύ σημαντικό ζήτημα, αυτό της αποσαφήνισης για το ποιοι είναι οι μελισσοκόμοι στην Ελλάδα και ποιοι όχι, για να μπορούμε, όπως είπε και ο Υπουργός, να στηρίξουμε αυτούς που, πραγματικά, είναι μελισσοκόμοι, αλλά και να αποτρέψουμε την εισαγωγή αμφιβόλου ποιότητας μελιού, το οποίο μετά μεταπωλείται και πωλείται ως ελληνικό. Στα πλαίσια αυτά, υποστηρίζεται και η λειτουργία πληροφοριακής βάσης δεδομένων στο ΥΠΑΑΤ, με την ονομασία Εθνικό Ηλεκτρονικό Μελισσοκομικό Μητρώο, η οποία έχει ως στόχο και σκοπό την καθιέρωση ενιαίου συστήματος καταγραφής, απογραφής και ταυτοποίησης όλων των μελισσοκόμων και του μελισσοκομικού κεφαλαίου της χώρας. Ορίζεται ως υποχρεωτική η ατομική μελισσοκομική ταυτότητα. Με υπουργική απόφαση καθορίζονται θέματα διαδικαστικού χαρακτήρα, σχετικά με την οργάνωση και λειτουργία του μητρώου, όσο και της ταυτότητας, καθώς, επίσης, και οι επιβαλλόμενες κυρώσεις στους παραβάτες των σχετικών ρυθμίσεων και ο τρόπος καταβολής των προστίμων.

Με το άρθρο 10, στην παρ. 2 του άρθρου 94 του ν.2127/1993, όπου περιγράφεται ο σκοπός του Ελληνικού Οργανισμού Γάλακτος μεταξύ άλλων, μπαίνει η προσθήκη «ο έλεγχος της δήλωσης ισοζυγίου αυγών κατανάλωσης». Ρυθμίζονται, δηλαδή, τα θέματα σχετικά με την ένταξη των επιχειρήσεων παραγωγής και εμπορίας αυγών κατανάλωσης, στην ενιαία βάση δεδομένων «ΑΡΤΕΜΙΣ», με σκοπό την επίτευξη του αποτελεσματικού ελέγχου ισοζυγίων ιχνηλασιμότητας και αντιμετώπιση των αθέμιτων πρακτικών, ιδίως των ελληνοποιήσεων. Προβλέπεται η επέκταση των αρμοδιοτήτων του ΕΛΓΟ – «ΔΗΜΗΤΡΑ» στον έλεγχο των ενωσιακών προτύπων εμπορίας και διακίνησης των αυγών με χρήση ισοζυγίου.

Επαναλαμβάνουμε αυτό που τονίστηκε χθες από τον Υπουργό, ότι χωρίς κανένα κόστος δημιουργείται ένα σύστημα ισοζυγίου, που παρακολουθεί και ελέγχει την αυγοπαραγωγή και έτσι για πρώτη φορά, ξέρουμε πού, πώς και πόσα αυγά παράγονται, αντιμετωπίζοντας και εδώ το ζήτημα των εισαγωγών και των παράνομων ελληνοποιήσεων.

Με το άρθρο 11, παρέχεται η δυνατότητα ανάληψης από το ΥΠΑΑΤ της ευθύνης των διαχειριστικών σχεδίων βόσκησης, σε περίπτωση αδυναμίας σύναψης σύμβασης βόσκησης ή προβλημάτων που έχουν οι οικείες περιφέρειες.

Το Γ΄ κεφάλαιο, περιλαμβάνει ρυθμίσεις θεμάτων αλιείας και υδατοκαλλιεργειών.

Με το άρθρο 12, δίνεται η δυνατότητα παράτασης για ένα χρόνο ακόμη των ειδικών πρόσθετων περιοριστικών μέτρων αλιείας που λαμβάνονται με αποφάσεις του Υπουργού. Στις περιπτώσεις που υπάρχει κίνδυνος μείωσης ή καταστροφής των ιχθυοαποθεμάτων ή κίνδυνος γενικότερης διαταραχής του υδάτινου οικολογικού συστήματος.

Προβλέπεται, επίσης, με ρητό τρόπο η απαγόρευση διενέργειας αλιείας με κυκλικά δίχτυα. Δεν κατηγοριοποιούνται ανά περιοχή, αλλά αφορούν στο σύνολο της αλιευτικής δραστηριότητας που συνδέεται με το συγκεκριμένο αλιευτικό «εργαλείο» και ορίζεται η επιβολή και το είδος των κυρώσεων σε βάρος αλιευτικών σκαφών.

Με το άρθρο 13, προβλέπεται ότι με απόφαση του συντονιστή της οικείας αποκεντρωμένης διοίκησης, εγκρίνεται ο κανονισμός λειτουργίας της περιοχής οργανωμένης ανάπτυξης υδατοκαλλιεργειών, στις περιπτώσεις που δεν έχει εκδοθεί απόφαση της παρ. 1 του άρθρου 6 του ν.4282/2014, σχετικά με την ανάθεση στον οικείο φορέα ΠΟΑΥ της διαχείρισης θαλάσσιας υδάτινης έκτασης. Στις περιπτώσεις που έχει εκδοθεί η ανωτέρω διαδικασία, θα πρέπει να διεκπεραιωθεί εντός έξι μηνών από την έναρξη ισχύος της ψήφισης του παρόντος νομοσχεδίου. Τέλος, επικαιροποιεί τη διαδικασία είσπραξης απόδοσης των μισθωμάτων από την παραχώρηση χρήσης θαλάσσιων λιμνιαίων υδάτινων εκτάσεων για τη λειτουργία μονάδων υδατοκαλλιέργειας εντατικής ή ημιεντατικής μορφής σε όλους τους δικαιούχους.

Το Δ΄ Κεφάλαιο περιέχει ρυθμίσεις των κτηνιατρικών θεμάτων. Το άρθρο 14, αφορά στην τροποποίηση διατάξεων που ρυθμίζουν την πώληση κτηνιατρικών φαρμακευτικών προϊόντων, διαχωρίζοντας τα καταστήματα χονδρικής πώλησης από οποιοδήποτε άλλο εμπορικό κατάστημα, κτηνιατρική κλινική, κτηνιατρείο και κατάστημα πώλησης ζώων. Επίσης, αναπροσαρμόζονται προς τα πάνω τα διοικητικά πρόστιμα που επιβάλλονται λόγω της παράβασης των παραπάνω διατάξεων, αλλά και οποιαδήποτε άλλης σχετική διάταξης, ειδικά με τους όρους και τις προϋποθέσεις λειτουργίας των καταστημάτων λιανικής και χονδρικής πώλησης κτηνιατρικών φαρμακευτικών προϊόντων. Προστίθενται νέες περιπτώσεις παραβάσεων και αναπροσαρμόζεται προς τα πάνω το διοικητικό πρόστιμο που επιβάλλεται σε περιπτώσεις ανάκλησης της άδειας κτηνιατρικών γραφείων παραγωγής ζώων που λειτουργούν χωρίς τις νόμιμες προϋποθέσεις.

Στο άρθρο 15, επανακαθορίζονται τα όργανα αναγνώρισης των δημοσίων ιδιωτικών σχολών και ιδρυμάτων της χώρας που είναι αντίστοιχες με τις σχολές επαγγελμάτων κρέατος του κλάδου.

Με το άρθρο 16, αναφορικά με το πρόγραμμα συλλογής και διαχείρισης νεκρών ζώων, αλλάζει η πηγή χρηματοδότησης του προγράμματος, το οποίο θα χρηματοδοτείται από τις Περιφέρειες, αντί από το Ταμείο Γεωργίας και Κτηνοτροφίας, μέσω ανταποδοτικού τέλους. Παρέχει τη δυνατότητα στις περιφέρειες, πέραν του συγκεκριμένου τέλους, να χρηματοδοτούν τα προγράμματα διαχείρισης νεκρών ζώων μέσω ενωσιακών, εθνικών ή ιδίων πόρων. Σε αυτό το ζήτημα, επίσης, μπαίνει μία τάξη και λύνεται ένα σημαντικό πρόβλημα, που το συναντάμε ειδικότερα στην επαρχία, αυτό της συλλογής και της διαχείρισης των νεκρών ζώων. Σήμερα, δεν υπάρχει κανένα σύστημα διαχείρισης για τα ζώα που πεθαίνουν. Το Υπουργείο το διευθετεί και σε συνεργασία με τις Περιφέρειες θέτει το θεσμικό πλαίσιο.

Στα άρθρα 17 και 18 του 5ου Κεφαλαίου, ρυθμίζονται ζητήματα που αφορούν εποπτευόμενους φορείς, αυτό της ενίσχυσης του νομικού τμήματος του ΕΛΓΑ, όπως και η αναπροσαρμογή του χρόνου διεξαγωγής των ΓΕΩΤΕΕ.

Στο 6ο Κεφάλαιο, περιλαμβάνονται συζητήσεις οικονομικών θεμάτων, όπως η εκκαθάριση δαπανών για τις μετακινήσεις του Υπουργείου, οι οποίες πραγματοποιήθηκαν το 2011, κατά παρέκκλιση κάθε γενικής ή ειδικής διάταξης ή εκκαθαρίσεις δαπανών για συμβάσεις ιδιωτών κτηνιάτρων εκτροφής για την εφαρμογή του προγράμματος ελέγχου και εκρίζωσης της βρουκέλλωσης των αιγοπροβάτων ή των αιγοειδών βοοειδών του 2016, οι οποίες μεταφέρθηκαν από τον τακτικό προϋπολογισμό του ΥΠΑΑΤ στους προϋπολογισμούς των Περιφερειών.

Με το άρθρο 23, έχουμε τον καθορισμό των κεντρικών αρμόδιων αρχών για την οργάνωση, την εποπτεία, τον συντονισμό και τη διενέργεια των επίσημων ελέγχων και των άλλων επισήμων δραστηριοτήτων σχετικά με την εφαρμογή της νομοθεσίας για την αγροδιατροφική αλυσίδα.

Με το άρθρο 24, ρυθμίζονται ζητήματα σχετικά με τη σύσταση του Συμβουλίου Στρατηγικού Σχεδιασμού και προβλέπεται ότι ορίζεται με κυα η δυνατότητα λήψης μέτρων που αφορούν στην πρόληψη και αντιμετώπιση έκτακτων ή απρόβλεπτων κινδύνων που σχετίζονται με την προστασία της αγροτικής, κτηνοτροφικής και αλιευτικής παραγωγής, την ασφάλεια των τροφίμων και την προστασία της δημόσιας υγείας.

Στο άρθρο 25, έχουμε την αύξηση του ύψους των χρηματικών ποινών που επιβάλλονται για αδικήματα φθοράς αγροτικού κτήματος και φθοράς με ζώα, όταν αφορά αντικείμενα αξίας πάνω από 600 ευρώ ή εάν η ζημιά που προκλήθηκε δεν υπερβαίνει τα 600 ευρώ, με την επιφύλαξη των περιπτώσεων της φθοράς πράγματος, ιδιαίτερα μεγάλης αξίας ή τοποθετημένου σε δημόσιο χώρο.

Στο 7ο Κεφάλαιο, που αφορά στην καταπολέμηση των παραπλανήσεων των καταναλωτών ως προς την προέλευση των τροφίμων αντιμετωπίζεται, όπως επισημάνθηκε χθες και περιγράφηκε με λεπτομέρεια, το ζήτημα των ελληνοποιήσεων. Είναι ένα πάρα πολύ σημαντικό ζήτημα που αντιμετωπίζεται, πράγματι, εντελώς διαφορετικά και σημαντικά με αυτό το νομοσχέδιο.

Τα άρθρα 27, 28 και 29 αφορούν τροποποιήσεις και κατάργηση διατάξεων για την αυστηροποίηση του εύρους των διοικητικών προστίμων που αφορούν στον τομέα των τροφίμων για παραβάσεις σχετικά με τον τόπο παραγωγής, τον τόπο προέλευσης ή μεταποίησης. Αυστηροποιείται το νομοθετικό πλαίσιο, τόσο σε επίπεδο διοικητικών προστίμων, όσο και σε επίπεδο ποινικού καθεστώτος. Με τις μέχρι τώρα ισχύουσες διατάξεις, ουσιαστικά, τα φαινόμενα αυτά δεν τιμωρούνταν ποινικά, παρά μόνο με ένα πρόστιμο μέχρι 15.000 ευρώ. Υπενθυμίζεται ότι οι σχετικές διοικητικές κυρώσεις ήταν αποσπασματικές και, ιδιαίτερα, επιεικείς, γεγονός που, κατά κοινή αντίληψη των Ελλήνων παραγωγών, αλλά και εμπόρων, συνέβαλε σημαντικά στη μεγέθυνση του φαινομένου, ιδίως των παράνομων ελληνοποιήσεων των προϊόντων.

Κυρίες και κύριοι συνάδελφοι, κλείνοντας την τοποθέτησή μου, θα ήθελα να τονίσω ότι αυτό που έχει πολύ μεγάλη σημασία γι’ αυτό το νομοσχέδιο, είναι ότι αποδεικνύεται, για μία ακόμη φορά στην πράξη, ο τρόπος που η Κυβέρνηση και η σημερινή ηγεσία του Υπουργείου αντιμετωπίζουν τον πρωτογενή τομέα στο σύνολό του. Δηλαδή, αντιμετωπίζουν τον πρωτογενή τομέα ως έναν από τους βασικούς «πυλώνες» ανάπτυξης της οικονομίας, ανασυγκρότησης της χώρας. Δεν προσεγγίζεται αυτό το θέμα αποσπασματικά, αλλά ως ένα ενιαίο σύνολο, γιατί μόνο με αυτόν τον τρόπο μπορούμε να αξιοποιήσουμε τις τεράστιες δυνατότητες που έχει.

Εξετάζοντας κανείς τα σημεία του νομοσχεδίου, πραγματικά, πιστεύω ότι δεν μπορεί να βρει εύκολα λόγους για να διαφωνήσει. Γι’ αυτό και σας καλώ να το υπερψηφίσετε το συγκεκριμένο σχέδιο νόμου, το οποίο αποτελεί μία σημαντική νομοθετική παρέμβαση που λύνει, επιτέλους, πάρα πολλά προβλήματα, τα οποία περιέγραψα προηγουμένως. Άλλωστε, και στην προηγούμενη συνεδρίαση των φορέων είδατε ότι όλοι οι φορείς που τοποθετήθηκαν, μίλησαν, εξαιρετικά, θετικά για αυτό το νομοσχέδιο. Μάλιστα, κάποιοι είπαν ότι ήταν μία εντυπωσιακή τομή, ειδικά στο θέμα των ελληνοποιήσεων. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, επ’ ουδενί, δεν πρόκειται να μηδενίσουμε οποιαδήποτε προσπάθεια είναι θετική και είναι για το καλό του πρωτογενούς τομέα. Επ’ ουδενί, δεν πρόκειται να είμαστε απέναντι σε οποιαδήποτε πρωτοβουλία, η οποία προάγει και είναι υπέρ του συμφέροντος των αγροτών, των κτηνοτρόφων και των αλιέων. Πάντα, όμως, θα είμαστε απέναντι σε λογικές και στρατηγικές, οι οποίες δεν παράγουν έργο. Έτσι και με το παρόν νομοσχέδιο.

Όπως είπα και στην πρώτη, προχθές, συνεδρίαση, πολλές από τις διατάξεις του νομοσχεδίου αποτελούν προγενέστερες διατάξεις διοικητικού περιεχομένου της προηγούμενης Κυβέρνησης και άλλες, που εισάγονται για πρώτη φορά. Σε αρκετές από αυτές, πράγματι, όπως και η τροπολογία που είπατε για τους εργάτες γης, θα είμαστε σύμφωνοι. Δεν θα είμαστε, όμως, σύμφωνοι σε μία «ωραιοποίηση» της πραγματικότητας και σε μία διαστρέβλωση.

Θα κάνω μία ερώτηση ρητορική και αν θέλετε απαντήστε. Είμαστε υποχρεωμένοι να εφαρμόζουμε τον ευρωπαϊκό κανονισμό; Νομίζω ότι η απάντηση είναι «ναι». Το σκέφτεστε, βλέπω. Προχθές «χαλάσατε τον κόσμο» για το επίτευγμα των ελληνοποιήσεων. Ειλικρινά, όποιος σας άκουγε, αυτό το συμπέρασμα θα έβγαζε. «Επανάσταση» το χαρακτήρισε ο Περιφερειάρχης Ηπείρου. «Βαθύτατη» τομή, πολύ σημαντική, στις ελληνοποιήσεις. Ως διάταξη απομονωμένη -βλέπω αποκτά ενδιαφέρον- κανείς δεν μπορεί να είναι απέναντι.

Κύριε Υπουργέ, αυτό που λέτε ότι φέρνετε, ήταν υποχρέωσή σας από τον ευρωπαϊκό Κανονισμό. Και έπρεπε έως τις 14 Δεκεμβρίου του 2019 να καταθέσετε και τη σχετική πρόταση. Διαβάζω το άρθρο 139 του κανονισμού 625 : «τα κράτη μέλη καθορίζουν τους κανόνες για τις κυρώσεις που εφαρμόζονται, σε περίπτωση παραβάσεων του παρόντος Κανονισμού», ο οποίος Κανονισμός λέει για την ασφάλεια τροφίμων, «και λαμβάνουν όλα τα αναγκαία μέτρα για να διασφαλίσουν την εφαρμογή τους. Οι εν λόγω κυρώσεις είναι αποτελεσματικές, αναλογικές και αποτρεπτικές. Τα κράτη μέλη κοινοποιούν, το αργότερο έως τις 14 Δεκεμβρίου του 2019, τις εν λόγω διατάξεις στην Επιτροπή και κοινοποιούν άμεσα στην Επιτροπή κάθε μεταγενέστερη τροποποίησή τους».

Προχτές, τι μάς είπατε; Είπατε κάτι για το οποίο, πρώτον, ήσασταν υποχρεωμένος και, δεύτερον, είστε και εκπρόθεσμος. Μην μου πείτε ότι δεν γνωρίζατε τον Κανονισμό τον Οκτώβριο του 2019. Στις 14 Οκτωβρίου του 2019 κάνατε τη χρήση αυτού του Κανονισμού. Δηλαδή, δεν κάνατε ούτε μισή δουλειά. Ούτε μισή δουλειά. Και τι περνάει στον κόσμο; Τι περνάει στα ΜΜΕ; «Δυνατό χτύπημα Βορίδη στις ελληνοποιήσεις», «πέλεκυς στην απάτη».

Ειρήσθω εν παρόδω, ήσασταν υποχρεωμένος -γι’ αυτό λέω ότι ούτε μισή δουλειά δεν κάνατε- τουλάχιστον να βάλετε ακόμη ένα άρθρο «Πεδίο εφαρμογής- Ορισμοί» για το τι σημαίνει «απάτη» στα τρόφιμα και τι σημαίνει «νοθεία». Έτσι λέει ο Κανονισμός. Διορθώστε με, αν κάνω λάθος.

Έπρεπε να είχατε καταρτίσει επικαιροποιημένο το πολυετές σύστημα ελέγχων ΠΟΕΣΕ, αντί να το συστήνετε τώρα. Να θεσπίσετε και να ανακοινώσετε στην Ευρωπαϊκή Ένωση τις επικαιροποιημένες, σύμφωνα με τον Κανονισμό, διατάξεις. Να καταρτίσετε όλο το προσωπικό που θα ασχοληθεί με όλους τους ελέγχους. Να ορίσετε μία αρχή ελέγχου. Να ορίσετε όλες τις Αρχές, στις οποίες ανατίθενται οι έλεγχοι. Να δημιουργήσετε μητρώο με τους υπευθύνους των επιχειρήσεων. Αντ’ αυτού, πανηγυρίζετε.

Δεν θέλω να απαξιώσω τη σημασία της διάταξης. Να το ξεκαθαρίσουμε. Πανηγυρίζετε για μία αποσπασματική διάταξη. Στο άρθρο 23 του νόμου του ΄14 βάζετε 23α, ενώ θα έπρεπε να φέρετε ένα νομοθέτημα για την ασφάλεια των τροφίμων, για τον έλεγχο των τροφίμων. Κύριε Υπουργέ, δεν είναι άδικο αυτό; Δεν υποτιμά λίγο την νοημοσύνη; Δηλαδή, το να είμαι υποχρεωμένος, από τον ευρωπαϊκό Κανονισμό, να εφαρμόσω κάτι; Να καταθέτω το 1/3 του Κανονισμού αυτού στη Βουλή και να το καταθέτω έξι μήνες μετά και να πανηγυρίζω; Νομίζω είναι υπερβολικό.

Επίσης, είπατε, χθες, «μέχρι και για τη δημοσιοποίηση των ονομάτων». Ήταν δική σας ιδέα η δημοσιοποίηση των ονομάτων ή προβλέπεται από τον Κανονισμό; Όλα και όλα. Επαναλαμβάνω ότι δεν απαξιώνω τη σημασία της διάταξης. Αλλά, κακά τα ψέματα, κ. Υπουργέ, πρέπει πρώτα να τον βρούμε τον παραβάτη και μετά να του επιβάλλουμε την ποινή, την, όντως, αυστηρή. Εάν δεν βρούμε παραβάτη, παρέλκει να μιλάμε για αυστηροποίηση της ποινής. Μπορείτε να πείτε σήμερα, κάτι το οποίο είχατε υποχρέωση, πόσοι έλεγχοι έχουν γίνει το τελευταίο εξάμηνο; Πόσες παραβάσεις έχουν διαπιστωθεί και πόσες και ποιες κυρώσεις έχουν επιβληθεί, όπως ορίζει ρητά το άρθρο 11 του Κανονισμού 625/2017, τον οποίο Κανονισμό οφείλατε να επικαιροποιήσετε, να ενσωματώσετε και να εφαρμόσετε έως και 14 Δεκεμβρίου 2019;

Έρχομαι σε κάποια άλλα θέματα του σχεδίου νόμου. Κύριε Υπουργέ, στο άρθρο 19, για την «εκτέλεση αποφάσεων Ευρωπαϊκής Επιτροπής». Καλό θα ήταν να με ακούσετε. Έχετε καταλήξει σε ένα ποσό 108 εκατομμυρίων ευρώ. Το ζητούμενο είναι με ποιους έχετε καταλήξει. Έχετε καταλήξει με αυτούς που οφείλουν πραγματικά, με τους προέδρους των συνεταιρισμών ή με τους εκπροσώπους αυτών; Είναι μία «αμαρτία» από το παρελθόν αυτό και πρέπει να λυθεί. Δεν μας έχετε δώσει στοιχεία, εάν έγινε, πραγματικά, αυτή η διαβούλευση και τι λένε οι άνθρωποι αυτοί. Όλα αυτά -σας θυμίζω- ότι ήταν μέσω της Αγροτικής Τράπεζας, κύριε Υπουργέ, αν δεν κάνω λάθος. Η Αγροτική Τράπεζα, εκείνες τις εποχές, πλούτιζε εις βάρος των αγροτών αλλά και των συνεταιρισμών. Και μας καλείτε τώρα να συμφωνήσουμε σε κάτι για το οποίο δεν γνωρίζουμε πραγματικά στοιχεία. Καλό θα ήταν να την αποσύρετε αυτή τη διάταξη, γιατί δεν γνωρίζουμε με ποιους έχετε μιλήσει. Έχουν αποδεχτεί το χρέος;

Στο άρθρο 7, αναφορικά με την βιομηχανική κάνναβη. Ουσιαστικά, καταργείτε το όριο ανοχής. Νομίζω ότι και να πω σε εσάς τη σημασία αυτής της καλλιέργειας ως «οικολογικής καλλιέργειας», αδυνατώ να σας πείσω. Προσέξτε τι είπα, ως «οικολογικής καλλιέργειας». Αδυνατώ να σας πείσω. Όλες οι μελέτες λένε, ότι πρόκειται για μία καλλιέργεια φιλοπεριβαλλοντική. Πρόκειται για μία καλλιέργεια, η οποία μπορεί να αξιοποιήσει, όχι μόνο τον ανθό αλλά και το στέλεχος. Στο στέλεχος δεν υπάρχει η τετραϋδροκαναβινόλη. Θα μου πείτε, «μα θα τη στηρίξω». Το δέχομαι, αν το πείτε. Ποια είναι τα κίνητρα που δίνετε;

Πριν τρεις μήνες, είπατε ότι βλέπετε το θέμα με την απόφαση για τα τρόφιμα. Πρέπει να μας πείτε. Αρχές Ιανουαρίου είχατε πει ότι θα εκσυγχρονίσετε το θεσμικό πλαίσιο για τη φαρμακευτική και τη βιομηχανική κάνναβη. Αυτός είναι ο εκσυγχρονισμός, επειδή κάποιοι υπάλληλοι φοβούνται να αναλάβουν την ευθύνη για να τεκμηριώσουν -όχι την ευθύνη του παραγωγού- αν η υπέρβαση του ορίου οφείλεται σε κλιματολογικές συνθήκες; Αυτό προέβλεπε η δική μας διάταξη. Δηλαδή, καλούσαμε τον υπάλληλο να πει αν η υπέρβαση του ορίου οφείλεται σε γεγονότα κλιματολογικά και όχι αν έχει ευθύνη. Την ευθύνη την αναζητά μόνο ο εισαγγελέας.

Το άρθρο για το Εθνικό Ηλεκτρονικό Μελισσοκομικό Μητρώο, σίγουρα, είναι σε θετική κατεύθυνση.

Επίσης, για τα κτηνιατρικά φάρμακα ο Πανελλήνιος Κτηνιατρικός Σύλλογος -και νομίζω οι παρατηρήσεις του πρέπει να τύχουν της προσοχής σας- ανέφερε, ότι υπάρχει κίνδυνος διαδικτυακής πώλησης. Ίσως, εδώ είναι απαραίτητη μία προσθήκη που να αφορά και την διαδικτυακή πώληση.

Στις ρυθμίσεις για τον ΕΛΓΑ, να αναφέρω ότι και το ίδιο ζητάνε και στο Υπουργείο, διότι κρίνεται επιβεβλημένη η νομική συνδρομή στους διευθυντές αλλά και στους υπαλλήλους του Υπουργείου Αγροτικής Ανάπτυξης.

Το άρθρο 1, για το Δίκτυο Γεωργικής Λογιστικής Πληροφόρησης, είναι διάταξη παλαιότερη, αλλά βρίσκεται σε σωστή κατεύθυνση.

Θα ήθελα να κάνω μία παρατήρηση για τις έγγειες βελτιώσεις. Ανέφερε και ο Περιφερειάρχης Ηπείρου για τα χρέη των ΤΟΕΒ και των ΓΟΕΒ, ότι μπορούν να δανειοδοτηθούν από το Ταμείο Παρακαταθηκών και Δανείων. Θα ήθελα να το δείτε αυτό το θέμα, γιατί, πραγματικά, είναι «γάγγραινα» τα χρέη ειδικά προς τη ΔΕΗ αυτών των Οργανισμών.

Κύριε Υπουργέ, κλείνω λέγοντας αυτό που είπα και στην αρχή, ότι δεν μηδενίζουμε, όπως έκαναν κάποιοι άλλοι, οποιαδήποτε θετική πρωτοβουλία είναι προς το καλό των αγροτών. Δεν πρόκειται να εξωραΐσουμε, αλλά θα είμαστε απέναντι σε οτιδήποτε πηγαίνει πίσω. Θα είμαστε απέναντι σε μία «ωραιοποίηση» μιας κατάστασης, όταν δεν αντιστοιχεί στην πραγματικότητα.

Ολοκληρώνω την τοποθέτηση μου, πάλι, με το θέμα των ελληνοποιήσεων. Εδώ είμαστε, κύριε Υπουργέ, και θα δείτε ότι θα φέρνετε συνεχώς διατάξεις, οι οποίες θα αφορούν στην εφαρμογή και τη συμμόρφωση με τον κανονισμό 625/2017, διότι ο συγκεκριμένος κανονισμός απαιτεί σειρά δράσεων, τις οποίες οφείλαμε ως χώρα να τις έχουμε αποστείλει στην Ευρωπαϊκή Ένωση έως και 14 Δεκεμβρίου του 2019. Άρα, το να εξωραΐζετε και να λέτε ότι δεν έχει γίνει τίποτα από πλευράς ελέγχων τα προηγούμενα χρόνια, δεν έχει γίνει το παραμικρό και έρχεστε τώρα εσείς με διατάξεις, που είστε υποχρεωμένος από την Ευρωπαϊκή Ένωση και μάλιστα εκπρόθεσμα να τις φέρετε, αυτό νομίζω ότι πάει κόντρα στη λογική.

Μπορεί πρόσκαιρα, χθες, όσοι σας άκουσαν να λένε ότι δίνεται μία λύση στις ελληνοποιήσεις. Όχι. Χρειάζονται πολύ περισσότερα και αυτά τα οποία χρειάζονται, κύριε Υπουργέ, περιγράφονται στον ευρωπαϊκό κανονισμό τον οποίο καλείστε να εφαρμόσετε.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Τα σημαντικότερα προβλήματα του αγροτικού τομέα που απασχολούν και συζητούνται μεταξύ των αγροτοπαραγωγών δεν είναι αυτά που περιέχονται στο νομοσχέδιο. Είναι ότι σημαντικό μέρος της παραγωγής των αγροτικών προϊόντων, ειδικά των πιο ευπαθών, δεν «απορροφήθηκαν» λόγω των μέτρων περιορισμού της κυκλοφορίας και λειτουργίας των λαϊκών αγορών και καταστράφηκε χωρίς να έχουν δει καμία αποζημίωση. Αυτό επηρέασε και τη νέα καλλιεργητική περίοδο. Μειώθηκε, για παράδειγμα, η χρήση λιπασμάτων αφού περιορίστηκε η ρευστότητα. Την ίδια ώρα, το εμπορικό κεφάλαιο έχει την ευκαιρία να «αυγατίζει» τα κέρδη του, να παίρνει πάμφθηνα τα προϊόντα από τον παραγωγό και να πουλά ακριβά στην κατανάλωση. Στο γάλα, αλλά, κυρίως, στο αιγοπρόβειο κρέας, αυτό πουλήθηκε πάμφθηνα -εμείς θα σας το λέμε- στους εμπόρους στις γιορτές του Πάσχα. Βιομήχανοι και μεγαλέμποροι κερδοσκόπησαν και συνεχίζεται η αβεβαιότητα στην απορρόφηση της παραγωγής. Ο κτηνοτρόφος, συνεχώς, εκβιάζεται για να διοχετεύεται η παραγωγή του κάτω από το κόστος παραγωγής.

Πρέπει να πάρετε μέτρα και τέτοια μέτρα δεν υπάρχουν ούτε καν στο νομοσχέδιο. Τα οικονομικά μέτρα που πήρε η Κυβέρνηση, συνολικά, εν μέσω πανδημίας, έχουν ως κύριο στόχο να σωθούν τα κέρδη του κεφαλαίου. Και στον αγροτικό τομέα η έγνοια είναι πώς θα ενισχυθούν με κονδύλια του ΕΣΠΑ, με φθηνά δάνεια, με επιδοτήσεις θέσεων εργασίας κ.λπ. οι χονδρέμποροι τροφίμων και βιομήχανοι, όπως οι εκκοκκιστές και οι ζυθοποιοί, οι βιομήχανοι του παγωτού και οι ποτοβιομήχανοι. Για τον αγρότη βιοπαλαιστή τίποτα δεν προβλέπεται.

Την ίδια ώρα, η Κυβέρνηση έσπευσε να εντάξει στις ευνοϊκές ρυθμίσεις τα μονοπώλια της ιχθυοκαλλιέργειας. Ουσιαστικά, πρόκειται για έναν επιχειρηματικό όμιλο. Όμως, «νίπτει τας χείρας της» για τους αιγοπροβατοτρόφους και τους άλλους. Θεωρούμε ότι τίποτα δεν λύνεται από αυτά μέσα από τα άρθρα του παρόντος νομοσχεδίου, που λέτε ότι ήταν απαιτήσεις των υπηρεσιών τα περισσότερα. Όμως, βλέπουμε και κάτι άλλο. Βλέπουμε ότι στα περισσότερα άρθρα υπάρχουν εξουσιοδοτικές υπουργικές αποφάσεις, το οποίο μάς αποτρέπει να ψηφίσουμε και μερικά άρθρα. Το λέω γιατί δεν πήρατε μέτρα για τους αγρότες, ούτε καν για δωρεάν υποβολή των αιτήσεων καλλιέργειας των ΟΣΔΕ, ή πιο απλοποιημένες διαδικασίες, χωρίς μεσάζοντες, ή έστω άμεση αναστολή πλειστηριασμών και κατασχέσεων κάθε μέτρου αναγκαστικής είσπραξης προς δημόσιο, τράπεζες, ΔΕΚΟ κ.λπ.. Πολύ περισσότερο. δεν καλύφθηκε χαμένο εισόδημα σε πληγέντες κτηνοτρόφους και παραγωγούς των λαϊκών αγορών.

Οι υπουργικές αποφάσεις, όμως, που έχετε σε αυτό το νομοσχέδιο είναι πολλές. Ήδη, το πρώτο άρθρο που αφορά στο Δίκτυο Λογιστικής Πληροφόρησης περιέχει μία σειρά από εξουσιοδοτήσεις στον Υπουργό, αν και ουσιαστικά εφαρμόζεται κοινοτική νομοθεσία. Αυτό κάνετε. Υπήρχε από παλιά το γνωστό Rika. Τώρα ενεργοποιείτε την Εθνική Επιτροπή που, βεβαίως, δεν ξέρουμε ποια είναι, αφού η σύνθεσή της θα καθοριστεί με υπουργική απόφαση. Βέβαια, η προσαρμογή που γίνεται είναι ότι η αρμοδιότητα έχει περάσει στην Περιφέρεια και εδώ γίνεται η προσαρμογή.

Στο άρθρο 2, για τις έγγειες βελτιώσεις. Υπάρχει και εδώ εξουσιοδότηση Υπουργού. Ωστόσο, το κύριο είναι η μεταβίβαση αρμοδιοτήτων διοίκησης λειτουργίας και συντήρησης των εγγειοβελτιωτικών έργων που υπάρχουν ή αυτών που θα κατασκευαστούν, που περνάνε από το Υπουργείο Αγροτικής Ανάπτυξης στην τοπική διοίκηση χωρίς αντίστοιχους πόρους. Δεν μπορεί να γίνεται αυτό. Ο εκπρόσωπος της Περιφερειακής Ένωσης είπε να παίρνουν δάνεια από το Ταμείο Παρακαταθηκών και Δανείων. Πώς θα εξοφλούνται; Εάν περάσουν στους Δήμους, τότε χρειάζονται και αντίστοιχοι επιστήμονες. Υπάρχουν Δήμοι -και θα έλεγα ότι είναι οι περισσότεροι- που είναι καταχρεωμένοι και με μεγάλες ελλείψεις στο προσωπικό. Πώς αυτοί μπορούν να ανταποκριθούν; Συνεπώς, η οικονομική αδυναμία οδηγεί στη μη λειτουργία των εγγειοβελτιωτικών έργων, νέων ή παλιών, που χρειάζονται για τη βελτίωση των εδαφών και την αύξηση της παραγωγικότητας, εκτός εάν σκοπεύετε και αυτά να δοθούν μέσω της αυτοδιοίκησης στην ιδιωτικοποίηση.

Στο άρθρο 3, υπάρχουν και εδώ υπουργικές εξουσιοδοτήσεις. Μπορεί να θεωρείτε ότι το άρθρο αποτελεί καινοτομία και ειδικά η ανάμειξη με αστικά και βιομηχανικά λύματα. Υπάρχουν, όμως διαμαρτυρίες, ότι έχουν βρει μέχρι και γυαλιά από αυτές τις αναμείξεις και ότι, απλώς, μειώνεται το κέρδος λόγω φθηνής πρώτης ύλης. Δηλαδή, δεν αποτελούν εγγύηση και υπάρχει ανησυχία για την προστασία της δημόσιας υγείας και του περιβάλλοντος.

Επίσης, η αλλαγή και μείωση του αριθμού των μελών της ΤΕΓΕΛ, δεν την κάνει πιο ευέλικτη. Απλώς, αφαιρεί εκπροσώπους φορέων που τους αφορά και μάλιστα θέλουν να κυκλοφορούν καλά και σε προσιτή τιμή λιπάσματα. Με τη νέα μορφή που προτείνετε, μέσα από αυτό το νομοσχέδιο, φαίνεται ότι τι θέλετε, απόλυτα, ελεγχόμενη. Και όταν ήταν 15μελής, βεβαίως, συνεδρίαζε και μάλιστα το 50 + 1για να υπάρχει απαρτία ήταν ευκολότερο, απ’ ότι τώρα με τα οκτώ άτομα.

Στο άρθρο 4, για την προστασία του αγροτικού φυσικού κεφαλαίου. Και εδώ έχουμε εξουσιοδότηση από τον Υπουργό. Όμως, το να γίνεται Εθνική Απογραφή Βιοποικιλότητας από όσους έχουν το σχετικό αντικείμενο, βεβαίως, είναι σωστό και εμείς συμφωνούμε σε αυτό. Δηλαδή, είναι το Υπουργείο Αγροτικής Ανάπτυξης και το Υπουργείο Περιβάλλοντος. Όμως, χρειάζονται και μέτρα προστασίας της βιοποικιλότητας, γιατί όταν περνάνε άρθρα, όπως έγινε πρόσφατα με το «περιβαλλοντοκτόνο» νομοσχέδιο του Υπουργείου Περιβάλλοντος, όπου σε προστατευόμενες περιοχές και περιοχές NATURA δίνονται άδειες να κάνουν ότι θέλουν, δηλαδή, είναι για κάθε χρήση, είναι υποκρισία ότι ενδιαφερόμαστε για τη βιοποικιλότητα.

Επίσης, στη δεύτερη παράγραφο, η εξουσιοδοτική απόφαση Υπουργού είναι πολύ διευρυμένη και χωρίς κανένα πλαίσιο. Εμείς λέμε ότι μπορεί να είναι και σε αντίθεση με το Σύνταγμα, πρέπει να το ξαναδείτε. Έχουμε, επίσης, ερωτηματικά για την πρόβλεψη δικαιωμάτων επί των φυσικών πόρων, έστω και αν αυτά αφορούν τους αγρότες. Είναι λογική εμπορευματοποίησης.

Στο άρθρο 7, γιατί έχει γίνει πολλή συζήτηση για τη βιομηχανική κάνναβη. Εμείς λέμε ότι είναι καλύτερα από πριν. Θεωρούμε ότι βελτιώνει κάποια πράγματα, κυρίως, για τους γεωπόνους των ΚΕΠΠΥΕΛ που κάνουν τον έλεγχο, γιατί είχαν την ευθύνη δικαστή, ενώ δεν το ήθελαν. Τώρα βελτιώνεται τώρα. Βέβαια, υπάρχει ένα ερωτηματικό για το ποιος θα αποφασίζει και πότε για την καταστροφή. Ακόμη, δεν ξέρω αν πρέπει να επιβαρύνεται με έξοδα καταστροφής ο παραγωγός αν δεν φταίει. Βέβαια, το σίγουρο είναι ότι πρέπει να καταστρέφεται η παραγωγή αυτό είναι δεδομένο.

Στο άρθρο 8, για τις άδειες σταβλικών εγκαταστάσεων. Εμείς νομίζουμε ότι δεν λύνει το πρόβλημα. Είναι μία παράταση ακόμη και οι παρατάσεις που έχουν δοθεί είναι πολλές. Το κύριο είναι ότι πρέπει να λυθούν οι δυσκολίες στους όρους και τις προϋποθέσεις. Διαφορετικά, θα υπάρχουν και νέες παρατάσεις και να οξύνεται το πρόβλημα.

Στο άρθρο 9, για το Μελισσοκομικό Μητρώο, είναι θετικό ό,τι φτιάχνεται, αλλά το πιο έντονο πρόβλημα των μελισσοκόμων είναι, κυρίως, οι νοθείες. Οξύνθηκε το πρόβλημα με τον κορονοϊό, γιατί δεν μπορούσαν να μετακινηθούν, ενώ έχουν ταυτότητα. Φυσικά, ούτε για τους μελισσοκόμους προβλέπεται καμία αποζημίωση. Είχαν πρόβλημα στις μετακινήσεις. Δεν μπορεί να τους αφήνετε τους παραγωγούς εκτός.

Το άρθρο 10, για τα αυγά στο «ΑΡΤΕΜΙΣ». Και εδώ υπάρχει υπουργική εξουσιοδότηση. Θα θέλαμε να το ψηφίσουμε. Ειλικρινά σας το λέω. Όμως, δεν μπορεί να βάζετε μία εξουσιοδότηση για βασικά πράγματα που προβλέπετε στο μέλλον. Βεβαίως, τα περισσότερα προβλήματα είναι αλλού και ιδίως στην υποστελέχωση των ελεγκτικών μηχανισμών.

Στο άρθρο 11, για τα διαχειριστικά σχέδια βελτίωσης. Έτσι και αλλιώς, επιβαρύνεται με την εκπόνηση τους ο αγρότης.

Θα περάσω στο άρθρο 14, για τα κτηνιατρικό φάρμακα. Δεχόμαστε και εμείς τις παρατηρήσεις της Προέδρου του Πανελλήνιου Ιατρικού Συλλόγου. Μειώνεται ο έλεγχος ουσιαστικά και με τα πρόστιμα δεν μπαίνει καμία τάξη, αφού έχει τη λογική του φαρμάκου εμπορεύματος. Κι, όμως, το κτηνιατρικό φάρμακο μπαίνει στη διατροφική αλυσίδα και δεν μπορείτε να ρισκάρετε τη δημόσια υγεία.

Για το άρθρο 19, κύριε Υπουργέ, δεν είπατε τίποτα και πρέπει να πείτε. Το λέω, γιατί αυτό το άρθρο είναι προβληματικό. Εμείς κάναμε μία πρόταση να το αποσύρετε και να το διαπραγματευτείτε ξανά. Είναι οι αποφάσεις του Ευρωπαϊκού Δικαστηρίου για τα 108 εκατομμύρια σε 78 συνεταιριστικές οργανώσεις που μερικές είναι υπό εκκαθάριση, άλλες δεν υπάρχουν κ.λπ..

Θέλω να μιλήσω για το άρθρο 22. Βεβαίως, το επίδομα να το πάρουν οι εργαζόμενοι στο Μπενάκειο, γιατί κάνουν και αυτοί την ίδια δουλειά. Όμως, στην παρ. 1, έχουμε πολλά ερωτηματικά και θέλουμε μία απάντηση. Τι λέτε στην πρώτη παράγραφο; Ότι επειδή οι επιδόσεις των υπουργικών αποφάσεων και των εγγράφων προσκλήσεων για την επιστροφή παρανόμως και αχρεωστήτως καταβληθέντων και οφειλές από διοικητικές κυρώσεις έχουν υψηλό διοικητικό και οικονομικό κόστος, γι’ αυτό θα το αλλάξετε και θα επιδίδονται σύμφωνα με το άρθρο 5 του κώδικα φορολογικής διαδικασίας, βεβαίως, σε βάρος του Ειδικού Λογαριασμού Εγγυήσεων Γεωργικών Προϊόντων. Δηλαδή, τα πάτε στην εφορία; Θέλουμε διευκρίνιση. Αν τα πάτε στην εφορία και δεν τα επιστρέψουν, τότε θα πάμε σε κατασχέσεις περιουσιακών στοιχείων; Μπορεί να έχουν και οικονομική αδυναμία.

Θα ολοκληρώσω με το τελευταίο κεφάλαιο, την «κορωνίδα» για την καταπολέμηση των παραπλανήσεων των καταναλωτών. Βεβαίως, λέτε ότι αυτά τα τρία άρθρα θα έχουν αποτελεσματικότητα στην καταπολέμηση, δίωξη και τιμωρία μέσω διοικητικών ποινικών κυρώσεων, παρανόμων συμπεριφορών, παραπλάνησης καταναλωτών κ.λπ.. Εμείς, νομίζουμε ότι δεν θα είναι ούτε τώρα αποτελεσματική η καταπολέμηση, όπως δεν ήταν και πριν. Μπορεί να λέτε ότι θα φέρει τρομερές αλλαγές, αλλά νομίζουμε ότι «μπάζει». Κινδυνεύει να χαρακτηριστεί «άδειο πουκάμισο» και ας υποστηρίζετε ότι θα έχει αποτέλεσμα.

Τα άρθρα 28 και 29 μιλάνε για τις, εκ προθέσεως, παραβάσεις. Σας είχα πει να το δείτε αυτό το θέμα, γιατί όταν λέτε ότι με «πρόθεση εισάγει, εξάγει, αποθηκεύει, διακινεί τέτοια προϊόντα», υπάρχει μία ασάφεια. Η πρόθεση που δείχνει δόλο είναι ο συνειδητός και υπάρχει και ενδεχόμενος δόλος. Με αυτή την έννοια, ο καθένας που θα πιάνετε, όταν επικαλείται τον ενδεχόμενο δόλο, δηλαδή, ότι δεν ήταν και τόσο σίγουρος, απαλλάσσεται. Και αυτό από μόνο του δεν φτάνει, γιατί πρέπει να υπάρχουν και ελεγκτές, δηλαδή, προσωπικό. Τα διατροφικά σκάνδαλα, όλα όσα βγήκαν στη φόρα, τα περισσότερα δεν ήταν από ελεγκτικά όργανα, ήταν από τον ανταγωνιστή, γιατί τον «κάρφωναν». Θυμηθείτε το κρέας από άλογο. Έλεγε στην ετικέτα μοσχάρι, αλλά ήταν άλογο. Η ανίχνευση δεν μπορούσε να γίνει από τον ΕΦΕΤ, γιατί δεν είχε τα εργαλεία. «Καρφωτή» ήταν, όπως και μία σειρά άλλα.

Εμείς, βλέπουμε ότι ο έλεγχος για το κοινωνικό σύνολο, ο οποιοσδήποτε έλεγχος, είναι τελείως αποδυναμωμένος, γιατί θέλετε οι επιχειρηματικοί όμιλοι να διακινούν εύκολα, γρήγορα και να βγάζουν τα κέρδη τους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):**.

Δεν θέλω να διακόψω τη ροή, αλλά θέλω να πω κάτι, μόνο επειδή είναι ένα επιχείρημα που ανέπτυξε, εκ νέου, η κυρία Μανωλάκου. Είναι ένα ζήτημα δογματικό ποινικό και πρέπει να το ξεκαθαρίσουμε για να μην υπάρχει σύγχυση.

Η έννοια της ευθύνης στο ποινικό δίκαιο διακρίνεται σε δύο μορφές: τον δόλο και την αμέλεια. Όταν δεν γράφεται τίποτα σε μία ποινική διάταξη, σημαίνει ότι τιμωρείται και εξ αμελείας τελούμενη, αν λέγαμε λόγου χάρη «όποιος παραβιάζει το ΠΟΠ, θα ήταν η παραβίαση και εξ αμελείας».

Εν συνεχεία, όταν πηγαίνουμε στον δόλο, μην σας πάω τώρα σε περισσότερες αναλύσεις, έχει δύο μορφές, στις οποίες αναφερθήκατε. Είπατε για τον άμεσο δόλο. Στην πραγματικότητα, ο άμεσος δόλος διακρίνεται σε άμεσο δόλο ά βαθμού, σε άμεσο δόλο β΄ βαθμού και έχουμε και τον ενδεχόμενο δόλο. Όπου οι διατάξεις γράφουν «όποιος με σκοπό», αναφέρεται στον άμεσο δόλο α΄ βαθμού. Όταν γράφουν οι διατάξεις «όποιος με πρόθεση» καλύπτουν το σύνολο του δόλου. Άρα, περιέχεται και ο ενδεχόμενος δόλος.

Το λέω αυτό για το επιχείρημά σας, ότι δεν καλύπτουν οι διατάξεις τον ενδεχόμενο δόλο. Αποκλείεται πράγματι, από τη διατύπωση αυτή, η «εξ αμελείας τέλεση», αλλά δεν υπάρχει εξ αμελείας τέλεση, όταν παραβιάζεις ΠΟΠ. Δηλαδή, όταν ανακατεύεις προϊόντα ή όταν βάζεις ψεύτικες ενδείξεις κ.λπ., δεν τελείται αυτό εξ αμελείας, το κάνεις εκ προθέσεως.

Λοιπόν, η πρόθεση με τις δύο της μορφές, και με τη μορφή του άμεσου δόλου α΄ βαθμού και με τη μορφή του ενδεχόμενου δόλου, καλύπτεται από τη διατύπωση «όποιος με πρόθεση». Επομένως, δεν υπάρχει πρόβλημα. Μην ανησυχείτε γι’ αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**  Νομίζω, κύριε Υπουργέ, ότι το είχατε πει και στην πρωτομιλία σας, αλλά καλά κάνετε και το διευκρινίσατε και τώρα.

Να διευκρινίσω, κυρίες και κύριοι συνάδελφοι, ότι η συμμετοχή των συναδέλφων στις συνεδριάσεις της Επιτροπής μας, και σήμερα και την Πέμπτη, γίνεται με φυσική παρουσία και όχι με άλλον τρόπο, επειδή υπάρχουν κάποιες παρανοήσεις από κάποιους για συμμετοχή με άλλον τρόπο. Γίνεται με φυσική παρουσία, γι’ αυτό και γίνεται στην Αίθουσα της Ολομέλειας.

Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Υπουργέ, κυρίες και κύριοι συνάδελφοι, επιτρέψτε μου πριν την εισήγησή μου, επί του νομοσχεδίου, να αναφερθώ στην περιοχή μου τη Χαλκιδική, που υπέστη σήμερα καταστροφές από το χαλάζι για ακόμη μία φορά. Το ακριβές εύρος των ζημιών θα το ξέρουμε, προφανώς, με το φως της αυριανής μέρας. Γνωρίζετε, ωστόσο, κύριε Υπουργέ, ότι και πριν δέκα μήνες περίπου η χαλαζόπτωση στον Νομό δημιούργησε τεράστια προβλήματα, που δεν έχουν αποκατασταθεί ακόμη. Οι αποζημιώσεις μάλιστα, που δικαιούνται οι πληττόμενοι αγρότες, δίνονται ακόμη και μέχρι σήμερα που μιλάμε, μετά από τόσο καιρό. Έχω καταθέσει πολλές σχετικές ερωτήσεις και για την ενίσχυση και για την προστασία του αγροτικού κόσμου στη Χαλκιδική, που είναι, πλέον, από τις πληττόμενες περιοχές από τα καιρικά φαινόμενα και για τη συνολική αντιπλημμυρική θωράκιση του Νομού.

Καταλαβαίνετε, λοιπόν, ότι ο κόσμος, πλέον, είναι απογοητευμένος και ζητά τη στήριξη του κράτους, τη δική σας στήριξη, διότι μιλάμε για τη Χαλκιδική, που βιοπορίζεται από την αγροτική παραγωγή και από τον τουρισμό και αυτή τη στιγμή πλήττονται και οι δύο αυτοί τομείς.

Για να μην πάνε, λοιπόν, χαμένοι οι κόποι των αγροτών μιας ολόκληρης χρονιάς, αυτό που ζητώ, αν χρειαστεί θα φανεί από αύριο, είναι η, όσο το δυνατόν, ταχύτερη εκτίμηση των ζημιών και η απόδοση των αποζημιώσεων στους πληγέντες από τον ΕΛΓΑ.

Σε ότι αφορά στο νομοσχέδιο, μετά και την ακρόαση των φορέων στην, επί των άρθρων, συζήτηση του νομοσχεδίου, επιτρέψτε μου, πριν μπω στον σχολιασμό επί των άρθρων, να κάνω και ένα γενικότερο σχόλιο για όσα ειπώθηκαν κατά την προηγούμενη συνεδρίαση, ιδίως από τον κ. Υπουργό.

Ο κ. Υπουργός, κατά την τοποθέτησή του, επί της αρχής του νομοσχεδίου, παραδέχτηκε ότι το σημείο της κριτικής μας περί ενός μη καινοτόμου νομοσχεδίου ευσταθεί. Το νομοσχέδιο, όντως, δεν φέρνει κάτι καινούργιο, πλην κάποιων διατάξεων, στις οποίες θα αναφερθούμε στη συνέχεια. Ωστόσο, κύριε Υπουργέ, εστιάσατε στη ρύθμιση που εισάγεται με το άρθρο 28 του, υπό συζήτηση, νομοσχεδίου, το οποίο όπως ισχυρίζεστε, αποτελεί καινοτομία, γιατί προβλέπει, εκτός από διοικητικές και νέες ποινικές κυρώσεις για τις παράνομες ελληνοποιήσεις της μη συμμόρφωσης ως προς τη σήμανση των ενδείξεων ΠΟΠ, ΠΓΕ, ΕΠΙΠ, όπως αναφέρει το άρθρο.

Η παράταξή μας έχει αναδείξει, με κάθε πρόσφορο μέσο, το φαινόμενο των ελληνοποιήσεων και εγώ προσωπικά έχω καταθέσει πολλές σχετικές Ερωτήσεις, θέλοντας να στηλιτεύσω το συγκεκριμένο φαινόμενο. Έχουμε ζητήσει να αντιμετωπιστεί το φαινόμενο, ξεκινώντας από την εντατικοποίηση και αύξηση των ελέγχων των αρμόδιων αρχών και τη διασφάλιση της δημοσιότητας μέσω του ΕΦΕΤ, διότι το ζήτημα για εμάς -και κανονικά θα έπρεπε να είναι και για όλους μας- είναι η πρόληψη και όχι η καταστολή του προβλήματος.

Προφανώς, δεν διαφωνούμε με την αυστηροποίηση των προστίμων και την ποινικοποίηση των ελληνοποιήσεων. Θεωρούμε, όμως, ότι το «νήμα» πρέπει να το πιάσουμε από την αρχή και όχι από τη μέση, ούτε από το τέλος, φυσικά.

Χρειάζεται, επομένως, ολοκληρωμένο σχέδιο για την πάταξη του φαινομένου αυτού, που αποτελεί πραγματική μάστιγα για το αγροτικό εισόδημα, αλλά και για την προστασία των συμφερόντων του καταναλωτή. Δεν αρκούν, λοιπόν, αποσπασματικές διατάξεις και είναι αναγκαία μία, εφ’ όλης της ύλης, συζήτηση επί του θέματος. Αφού εσείς, κύριε Υπουργέ, είστε «πολέμαρχος» της νομιμότητας, πρέπει να ανοίξετε έναν δημόσιο διάλογο γι’ αυτό το διαχρονικό πρόβλημα.

Ας πάμε, όμως, λίγο παρακάτω, με τον σχολιασμό των, επιμέρους, άρθρων του νομοσχεδίου. Το νομοσχέδιο αποτελείται από 31 άρθρα, τα οποία κατανέμονται σε οκτώ μέρη, θεματικές ενότητες. Τα κεφαλαία, συγκεκριμένα, είναι τα εξής. Κεφάλαιο Α΄, ρυθμίσεις θεμάτων αγροτικής ανάπτυξης. Αναφορικά με το άρθρο 1, και την Εθνική Επιτροπή Δικτύου Γεωργικής Λογιστικής Πληροφόρησης, πρόκειται για έναν θεσμό που προϋπήρχε και σκοπό έχει την ετήσια δειγματοληψία λογιστικών δεδομένων, εισροών, εκροών από γεωργικές εκμεταλλεύσεις της Ευρωπαϊκής Ένωσης. Εισήχθη, κατ’ αρχήν, το 2016, με τον ν. 4384/2016, σε εφαρμογή του Κανονισμού. Η τροποποίηση του άρθρου σε σχέση με το, ήδη, ισχύον καθεστώς είναι ελάχιστες.

Στο Κεφάλαιο Β΄ για τις ρυθμίσεις θεμάτων γεωργίας κτηνοτροφίας. Θα σταθώ στο άρθρο 6, περί εννοιολογικού προσδιορισμού των εισαγωγών και εξαγωγών φυτικών προϊόντων. Για τα θέματα εξαγωγών αγροτικών προϊόντων -και ιδίως τροφίμων- χρειάζονται φυσικά συνολικότερες ρυθμίσεις. Στο πλαίσιο αυτό, θα έπρεπε, ίσως, να επανεξεταστεί και η ανασύσταση των Συμβουλίων Εξαγωγών, προκειμένου να επιβάλλονται διοικητικά πρόστιμα σε όποιον παράγει και διακινεί τρόφιμα που έχουν, μετά από επίσημο έλεγχο, εντοπιστεί ως επιβλαβή ή νοθευμένα ή φέρουν παραπλανητική επισήμανση αναφορικά με τη φύση ή την ποιότητά τους.

Αυτό, προφανώς, έχει να κάνει και με το θέμα των ελληνοποιήσεων, καθώς πρόκειται για έναν συνολικότερο μηχανισμό, που πρέπει να ενεργοποιηθεί γύρω από τα φαινόμενα αυτά. Αφού, λοιπόν, γίνονται που γίνονται τροποποιήσεις των, ήδη, υφιστάμενων διατάξεων με το εν λόγω σχέδιο νόμου, ας γίνουν παρεμβάσεις επί της ουσίας, πηγαίνοντας και ένα βήμα παραπέρα.

Στο άρθρο 7, για την καλλιέργεια της βιομηχανικής κάνναβης. Το ανώτατο όριο ήταν με το μέχρι τώρα πλαίσιο διαμορφωμένο στο 0,3%, ενώ με το υπό συζήτηση νομοσχέδιο ανεβαίνει στο 0,6%, που, ίσως, μπορεί να θεωρηθεί θετικό μέτρο. Οι ποικιλίες που καλλιεργούνται στην Ελλάδα, δεν είναι τεσταρισμένες και λόγω της φύσης του φυτού μπορεί να παράγει πάνω από το όριο του 0,2 κάποιες χρονιές. Οι ποικιλίες, συν τω χρόνω, θα τεσταριστούν.

Με ποιο μέσο, όμως, μέτρησης, θα μπορέσει ο παραγωγός να συμμορφωθεί στο μέτρο αυτό; Δεν είναι άδικο να φέρει ο παραγωγός την αποκλειστική ευθύνη του κόστους της καλλιέργειας και της καταστροφής της; Μήπως, η ευθύνη θα έπρεπε να επιμεριστεί στους αρμόδιους Φορείς; Ποιος φέρει την ευθύνη για τη διάθεση του σπόρου στην αγορά και ποιος δίνει άδεια καλλιέργειας της συγκεκριμένης ποικιλίας; Μήπως, δηλαδή, είναι ευκαιρία το Υπουργείο να επανεξετάσει τους ελεγκτικούς μηχανισμούς; Επειδή πρόκειται για ανερχόμενη καλλιέργεια, ας μην την εγκαταλείψει ο παραγωγός προς όφελος των εισαγωγών προϊόντων κάνναβης λόγω μιας αποτρεπτικής ρύθμισης.

Σε ότι αφορά στο άρθρο 8, δίνεται άλλη μία παράταση χρόνου στην αδειοδότηση των κτηνοτροφικών εγκαταστάσεων. Τα τελευταία χρόνια δίνεται η μία παράταση μετά την άλλη και το πρόβλημα δεν λύνεται. Το έχουμε ζητήσει και εμείς με Ερώτηση στη Βουλή. Μήπως, το πρόβλημα δεν είναι οι προθεσμίες, αλλά η ίδια η διαδικασία συγκέντρωσης και κατάθεσης των απαραίτητων δικαιολογητικών; Και ποιος -και πάλι ρωτούμε- φέρει την ευθύνη; Ο κτηνοτρόφος ευθύνεται, δηλαδή, για τις καθυστερήσεις των δασαρχείων για να αδειοδοτήσουν τους στάβλους;

Λόγω αυτών των παλινωδιών και καθυστερήσεων, η διοίκηση του Υπουργείου Αγροτικής Ανάπτυξης κατέληξε να ζητήσει την επιστροφή τις ενισχύσεις που είχαν λάβει οι νέοι αγρότες και να δημιουργήσει τεράστια θέματα, κυριολεκτικά, τη στιγμή που πλήττονται από την κρίση. Πού είναι, λοιπόν, επί της ουσίας, το ενδιαφέρον του Κράτους για τον παραγωγό; Δεν μπορούν οι υπηρεσίες να συνεχίσουν να αδιαφορούν επιδεικτικά για τους πολίτες και εσείς να δίνετε, απλά, μία περαιτέρω παράταση στις προθεσμίες. Και σε αυτό το θέμα, το πρόβλημα πρέπει να αντιμετωπιστεί στη «ρίζα» του.

Στο άρθρο 9, το Εθνικό Μελισσοκομικό Μητρώο που εισάγεται με τη διάταξη αυτή, είναι μία πρόβλεψη που ξεκάθαρα είναι σε θετική κατεύθυνση. Χαιρετίζουμε το γεγονός, ότι σε ένα νομοσχέδιο του Υπουργείου Αγροτικής Ανάπτυξης αναφέρεται, επιτέλους, η μελισσοκομία. Το μέλι αποτελεί εθνικό προϊόν υψηλής ποιότητας που πρέπει να αναδειχτεί και να έχει το ρόλο που του αναλογεί στην πρωτογενή παραγωγή της χώρας. Η επιτυχία βέβαια, και της συγκεκριμένης ρύθμισης, θα κριθεί από τη διασφάλιση της εφαρμογής της και είναι σημαντικό να δοθεί και ενεργός ρόλος στους μελισσοκομικούς φορείς σε όλη αυτή τη διαδικασία.

Στο άρθρο 11, η συμμετοχή των κτηνοτρόφων στα διαχειριστικά σχέδια για τους βοσκότοπους κρίνεται για μας επιβεβλημένη. Πρέπει να προχωρήσει η διαδικασία χωρίς να μας ενδιαφέρει, αν θα το υλοποιήσουν οι Περιφέρειες ή οι υπηρεσίες του Υπουργείου. Συγκεκριμένα για τους βοσκότοπους, η χώρα όρισε για πρώτη φορά το 2014 σε νομικό επίπεδο τι είναι βοσκότοπος, μετά από την ίδρυση του ελληνικού κράτους. Πήρε άλλα έξι χρόνια, για να γίνει κατανοητό στην Ευρωπαϊκή Ένωση, ότι είχαμε δίκιο στο τι διαφέρει ο μεσογειακός βοσκότοπος από την ξυλώδη βλάστηση, και τελικά, οι βοσκότοποι να ενσωματωθούν στην ΚΑΠ χωρίς προβλήματα, προς όφελος, κυρίως, των κτηνοτρόφων.

Εκκρεμεί, λοιπόν, τώρα να γίνει πράξη η περιβαλλοντική διαχείριση αυτού του πολύ μεγάλου και σημαντικού φυσικού πόρου με τα σχέδια διαχείρισης που δεν υλοποιήθηκαν, όπως προέβλεπε ο νόμος του 2014. Οπωσδήποτε, με τη συνεργασία των κτηνοτρόφων και των φορέων τους, αφού η ελεύθερη βοσκή αποτελεί τη βάση της ποιοτικής παραγωγής του ξεχωριστού προϊόντος της φέτας.

Επίσης, σε αυτό το σημείο, επικαλούμαστε το υπόμνημα που απέστειλε ο Πανελλήνιος Σύλλογος Αγροτικών Ακινήτων και περιλαμβάνει πρόταση για θεσμοθέτηση καθορισμό, των εννοιών «δάσους» και «βοσκοτόπων», ταυτόσημο με αυτό που καθορίζει η Διεθνής Οργάνωση Τροφίμων και Γεωργίας και έχει αποδειχθεί η Ευρωπαϊκή Ένωση, βάσει των οποίων χαρτογράφησε τη χλωρίδα στα κράτη της Ευρωπαϊκής Ένωσης.

Στο Κεφάλαιο Γ και στις Ρυθμίσεις θεμάτων αλιείας υδατοκαλλιεργειών. Πρόκειται για ρυθμίσεις αρκετά τεχνικές με εξειδικευμένους όρους. Αναφορικά με τις διοικητικές κυρώσεις που αφορούν στο Συμβούλιο Αλιείας για να επιδοθεί μία κλήση σε απολογία και να βγει μια απόφαση, περνάει ένα πολύ μεγάλο χρονικό διάστημα. Το 2015 ήταν η χρονιά της εφαρμογής του ηλεκτρονικού ημερολογίου για την καταγραφή της αλιευτικής δραστηριότητας. Δεν γνώριζαν όλοι, τι ακριβώς ίσχυε και βεβαιώθηκαν άδικες αλιευτικές παραβάσεις. Καλό θα ήταν, λοιπόν, για όσους έχουν καταβάλει το πρόστιμο να διαγράφονται αυτές οι αποφάσεις που επέβαλλαν την ποινή της αφαίρεσης αδείας του σκάφους τους, οι οποίες εκδόθηκαν μέχρι και το 2016, αντί για το 2014 που ορίζει το, υπό συζήτηση, σχέδιο νόμου. Να διευρυνθεί, δηλαδή, ο χρονικός ορίζοντας, καθώς η εξέταση των προσφυγών κατά των βεβαιωτικών πράξεων των προστίμων, είναι μία πολύ χρονοβόρος διαδικασία και η στέρηση της άδειας χρήσης του σκάφους δυσανάλογα μακρά σε διάρκεια.

Επίσης, ακούστηκε ότι πρέπει να υπάρξει ενίσχυση των Περιφερειακών Συμβουλίων Αλιείας για να υπάρξει καλύτερη διασύνδεση των οργάνων μεταξύ τους και με την κεντρική εξουσία. Όμως, να είμαστε ξεκάθαροι. Χρειάζεται μία συνολική ανασυγκρότηση της αλιευτικής πολιτικής και αυτό το Υπουργείο είναι ανάγκη να το δει σοβαρά.

Στο Κεφάλαιο Δ΄ έχουμε ρυθμίσεις κτηνιατρικών θεμάτων.

Στο Κεφάλαιο Ε΄ έχουμε Ρυθμίσεις θεμάτων εποπτευόμενων φορέων. Στο άρθρο 16, χρειάζεται να αναπτυχθεί η κατάλληλη νοοτροπία και η κουλτούρα στον παραγωγό για να εφαρμόσει το πρόγραμμα αυτό στην πραγματικότητα.

Στο άρθρο 17, ρυθμίζεται η στελέχωση της Νομικής Υπηρεσίας του ΕΛΓΑ, όπου θα έπρεπε, βέβαια, να ειπωθούν αλλά πολύ πιο σημαντικά, για τον ΕΛΓΑ, ζητήματα. Το θέμα της αναδιάρθρωσης του κανονισμού του, που συζητάμε εδώ και δέκα μήνες τώρα, ακόμη δεν έχει προχωρήσει, ώστε να συμπεριλάβει τις επιπτώσεις για την Κλιματική Αλλαγή και να ολοκληρωθεί ο μηχανισμός των αποζημιώσεων των παραγωγών από τις καταστροφές των τελευταίων ετών. Προφανώς, για τους ελέγχους της Νομικής Υπηρεσίας του ΕΛΓΑ πρέπει να υπάρχει θεσμικό πλαίσιο, καθώς ο όγκος των θεμάτων είναι τεράστιος, αλλά δεν θεωρούμε ότι αυτό είναι το πρωτεύον, όταν υπάρχουν τόσα εκκρεμή θέματα που επηρεάζουν άμεσα τον αγρότη.

Αναφορικά με το άρθρο 18. Χρειαζόμαστε ένα εκσυγχρονισμένο νομοθετικό πλαίσιο για τη λειτουργία του Επιμελητηρίου των Γεωτεχνικών και όχι μία διάταξη που αφορά τις εκλογές και τη χρηματική αποζημίωση κάποιων μελών του διοικητικού συμβουλίου και των διοικουσών επιτροπών των παρατημάτων. Είναι αίτημα όλων των γεωτεχνικών η αλλαγή του νομοθετικού πλαισίου λειτουργίας του παραρτήματος και αυτό θα έπρεπε να γίνει άμεσα, με διαβούλευση όλων των εμπλεκομένων, το διοικητικό συμβούλιο, τις διοικούσες επιτροπές, τη γενική συνέλευση, τα μέλη του επιμελητηρίου. Εφόσον παραμείνει η αλλαγή για εκλογές κάθε τέσσερα χρόνια, τότε αυτή η θητεία θα πρέπει να ισχύσει από τις επόμενες εκλογές μέχρι και την ψήφιση της νέας διάταξης, ώστε να μην θεωρηθεί η συγκεκριμένη διάταξη για τις εκλογές καταστρατήγηση του εκλογικού δικαιώματος των μελών. Στο Κεφαλαίο ΣΤ΄ που αφορά σε οικονομικές και λοιπές ρυθμίσεις. Εκεί έχουμε το άρθρο 25, όπου υπάρχει η ανάγκη «περίφραξης» των αγροτικών δικαιωμάτων και πρέπει, ενδεχομένως, να αυξηθούν τα διοικητικά πρόστιμα, γιατί οι ποινικές κυρώσεις κολλάνε στους αργούς ρυθμούς λειτουργίας της ποινικής δικαιοσύνης.

Εν κατακλείδι, και μετά την ακρόαση των φορέων, το συμπέρασμα είναι ότι υπάρχουν ρυθμίσεις σε θετική κατεύθυνση, αλλά δεν πρέπει να αρκεστούμε εδώ. Χρειάζεται, σε αυτή την κρίσιμη στιγμή, να τεθούν νέα «θεμέλια» για τη συνολική αναπτυξιακή προοπτική του πρωτογενούς τομέα με αντιμετώπιση των γραφειοκρατικών «αγκυλώσεων», ώστε να ενισχυθεί το αγροτικό εισόδημα και να αναδειχθεί το ελληνικό προϊόν, είτε αυτό είναι το μέλι, είτε είναι το ελαιόλαδο και ούτω καθεξής.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, στηρίζουμε και εμείς το θέμα των άμεσων αποζημιώσεων για τις καταστροφές στη Χαλκιδική από το χαλάζι, που είπε ο συνάδελφος, πιστεύοντας πώς πρέπει να δοθεί απόλυτη προτεραιότητα από το Υπουργείο. Έχει απόλυτο δίκιο.

Στην πρώτη συνεδρίαση της Επιτροπής παραθέσαμε πολλές προτάσεις μας για την ανάπτυξη της πρωτογενούς μας παραγωγής, αφού ο σκοπός που είμαστε στη Βουλή δεν είναι η στείρα κριτική κατά της Κυβέρνησης, αλλά η εποικοδομητική αντιπολίτευση. Αναφέραμε, μεταξύ άλλων, τα εξής: «ενώ η Κυβέρνηση βρήκε χρήματα και τρόπους για να διαφημίσει το «Μένουμε Σπίτι», με επιτυχία -και πολύ καλά έκανε- γιατί δεν βρίσκει χρήματα και δεν διαφημίζει ανάλογα το αγοράζουμε ελληνικά προϊόντα από ελληνικές επιχειρήσεις; Χρειάζεται θέληση ή απλά σωστή αντίληψη, αποτελεσματικότητα και αγάπη προς την Ελλάδα;»

Εν προκειμένω, ο Πρόεδρος της Επιτροπής, μάς είπε, πώς δεν επιτρέπεται από την Ε.Ε. να το κάνει. Ακόμη, όμως, και να ήταν έτσι, αν και δεν είναι, τότε γιατί δεν βρίσκει η Κυβέρνηση άλλες μεθόδους; Για παράδειγμα, γιατί δεν στηρίζει την πρωτοβουλία «ΕΛΛΑ -ΔΙΚΑ ΜΑΣ», που διαφημίζει την αγορά ελληνικών προϊόντων μόνη της, στους σταθμούς των λεωφορείων, απ’ ότι τουλάχιστον έχουμε δει, ή γιατί δεν δημιουργεί άλλες τέτοιες πρωτοβουλίες, που θα κάνουν το ίδιο ενισχύοντάς τες; Οι λύσεις υπάρχουν. Θέληση, όραμα και δημιουργικές σκέψεις δεν υπάρχουν, επειδή οι Κυβερνήσεις μας είναι «αρτηριοσκληρωτικές». Η σημερινή δε, ακραία νεοφιλελεύθερη και οπαδός της πολυπολιτισμικότητας, όταν εμείς πιστεύουμε στη «μεικτή» οικονομία και στο κοινωνικό εθνικό κράτος. Έχουμε, λοιπόν, μία τεράστια διαφορά μεταξύ μας.

Από την άλλη πλευρά, ο Υπουργός μάς κατηγόρησε για το ότι δεν δώσαμε σημασία στη διάταξη για την καταπολέμηση των παράνομων ελληνοποιήσεων, χωρίς, όμως να αναφέρει πώς έχουμε υποδείξει το πρόβλημα, τόσο εμείς, όσο και πολλοί άλλοι, δεκάδες φορές στο παρελθόν, έχοντας ο ίδιος αδιαφορήσει μέχρι σήμερα, πολύ περισσότερο, βέβαια, η Αξιωματική Αντιπολίτευση. Δεν είναι, λοιπόν, λογικό να μας κατηγορεί για κάτι που εμείς -και όχι μόνο- του υποδείξαμε. Αντίθετα, θα έπρεπε να κατηγορεί τον εαυτό του για την αδικαιολόγητη καθυστέρηση τόσων μηνών με τεράστιο κόστος για την Ελλάδα, πόσο μάλλον, αφού είναι δικηγόρος, πολύ ικανός στο επάγγελμά του, από ό,τι έχουμε, τουλάχιστον, ακούσει, οπότε θα μπορούσε να έχει ενεργήσει πολύ πιο γρήγορα.

Σχετικά με το άρθρο 7 του νομοσχεδίου. Είναι κάτι διαφορετικό να προωθείται η ινδική κάνναβη για φαρμακευτικούς και μόνο σκοπούς με πολύ αυστηρούς κρατικούς ελέγχους και προδιαγραφές, όπως στο άρθρο 5, και άλλο η καλλιέργεια βιομηχανικής κάνναβης. Προφανώς, δεν θέλουμε να μετατρέψουμε την Ελλάδα στην Κούβα της παλαιάς εποχής, γεμίζοντάς την με καζίνο, όπως συμβαίνει σήμερα, και με όλα τα υπόλοιπα που θα προτιμούσαμε να μην αναφέρουμε, αφού είναι σε όλους μας γνωστά.

Αμφιβάλλουμε δε, σχετικά με το εάν η Κυβέρνηση είναι σε θέση να ελέγξει τέτοιου είδους καλλιέργειες, πόσο μάλλον τις καταστροφές που περιγράφονται στο άρθρο, ιδιαίτερα, όταν το μεγαλύτερο πρόβλημα της Ελλάδας είναι η έλλειψη ελεγκτικών μηχανισμών. Είναι το νούμερο ένα πρόβλημά μας, αυτό που καθιστά τον ανταγωνισμό στην Ελλάδα, αθέμιτο. Αν είναι, λοιπόν, απαραίτητη για ειδικούς σκοπούς, τότε μπορεί να την εισάγει, αφού οι τιμές της, έτσι κι αλλιώς, έχουν «καταρρεύσει» τα τελευταία χρόνια, λόγω της εισόδου πολλών χωρών στην παραγωγή. Ως εκ τούτου, είναι καλύτερα να αποσυρθεί το άρθρο, αφού χρειαζόμαστε, μεν ανάπτυξη, αλλά όχι μετ’ αντιστρόφως.

Στο άρθρο 8, δυστυχώς, δεν λύνονται έτσι τα προβλήματα των Ελλήνων κτηνοτρόφων, σε ότι αφορά στις κτηνοτροφικές εγκαταστάσεις. Σε σχέση με τις υφιστάμενες, πρέπει να δρομολογηθούν με απλούστερες διαδικασίες οι άδειες λειτουργίας, ακόμη και με τη μορφή ειδικής άδειας διατήρησης, επειδή, αυτές υπάρχουν, ήδη, και στηρίζουν τις τοπικές οικονομίες, καθώς, επίσης, τους κτηνοτρόφους που τις εκμεταλλεύονται. Ενδέχεται δε, να υπάρξουν και νομικά ζητήματα, εάν δεν λάβουν άδειες οι υφιστάμενες εγκαταστάσεις, λόγω της αρχής της χρηστής διοίκησης και της δικαιολογημένης εμπιστοσύνης του διοικουμένου, εάν κάποιοι κτηνοτρόφοι καταλήξουν χωρίς άδειες και χαρακτηριστούν παράνομες οι εγκαταστάσεις τους, μετά από πολλά χρόνια δραστηριοποίησής τους, χωρίς να έχουν εναλλακτικές δυνατότητες. Ο Υπουργός, βέβαια, το γνωρίζει καλύτερα. Νομικός είναι, οπότε θα μπορούσε να το λύσει πολύ πιο εύκολα.

Επιπλέον, μέχρι και εχθές, χρηματοδοτήθηκαν οι μονάδες από προγράμματα της Ε.Ε. για μηχανήματα κ.λπ., πήραν δάνεια από τράπεζες που, ακόμη, χρωστούν, έκαναν αυτά που τους ζητούσε το Υπουργείο και τώρα θα αναγκαστούν να φύγουν; Θα τους διώξουμε; Θα υποδειχθεί, αλήθεια, ο χώρος για τη μετεγκατάσταση της κάθε μονάδας; Σε κάθε περίπτωση, πρέπει να αποζημιωθούν οι κτηνοτρόφοι για τη διάρκεια αναστολής της λειτουργίας της μονάδας τους έως την πλήρη επαναλειτουργία της στη νέα θέση. Όλα αυτά είναι αυτονόητα.

Επίσης, σε ότι αφορά στις κτηνοτροφικές εγκαταστάσεις, δεν υποχρεώνεται κανένας Δήμος στην επικράτεια να καθορίζει και να μην καταργεί κτηνοτροφική χρήση ως προς το θέμα των χρήσεων γης, δημιουργώντας έτσι ένα πολύ μεγάλο πρόβλημα στους Έλληνες κτηνοτρόφους. Το ζήτημα αυτό πρέπει να αντιμετωπιστεί με κάποιον τρόπο.

Τέλος, με την ευκαιρία της αλλαγής του νόμου θα έπρεπε να τροποποιηθεί το καθεστώς της Επιτροπής Σταυλισμού, η οποία αποτελείται από τρεις υπαλλήλους, διαφορετικών ειδικοτήτων και διαφορετικών υπηρεσιών. Το γεγονός αυτό καθιστά τη διαδικασία χρονοβόρα και πολυσύνθετη, επειδή για κάθε αυτοψία πρέπει να συντονιστούν τρία άτομα που με τον οδηγό του υπηρεσιακού αυτοκινήτου γίνονται, αυτόματα, τέσσερα. Για να συνεννοηθούν και να κινηθούν αυτά τα τέσσερα άτομα θα πρέπει να συντρέχουν μία σειρά προϋποθέσεων, κάτι που δεν είναι καθόλου εύκολο. Πρέπει, λοιπόν, να γίνει ταχύτερη και πιο ευέλικτη η διαδικασία, ενδεχομένως, με τον ορισμό λίγων υπαλλήλων, ανά Περιφέρεια, με αποκλειστικό αντικείμενο το συγκεκριμένο.

Με το άρθρο 9, δεν είμαστε αντίθετοι, αλλά δημιουργεί ερωτηματικά η υποχρεωτική καθιέρωση ατομικής μελισσοκομικής ταυτότητας για όλους τους μελισσοκόμους της χώρας, φυσικά ή και νομικά πρόσωπα, με την έννοια πως μπορεί να θεωρηθεί ότι θίγονται τα κατοχυρωμένα συνταγματικά δικαιώματα της ατομικής και οικονομικής ελευθερίας. Παρακαλούμε, λοιπόν, να μας εξηγήσει ο αρμόδιος Υπουργός τον λόγο αυτής της ρύθμισης, ενώ τίθεται ένα, επιπλέον, ζήτημα ως προς την γενικότερη προστασία των προσωπικών δεδομένων των συγκεκριμένων επαγγελματιών, σε ότι αφορά στα φυσικά πρόσωπα, επειδή δεν ορίζεται στη διάταξη τι, ακριβώς, θα συμπεριλαμβάνει αυτή η καταγραφή.

Από την άλλη πλευρά, τη θετική, έχει μεγάλη σημασία για τη «γονιμοποίηση» και την παραγωγή, σημειώνοντας πώς έχουμε εισαγωγές μελιού από την Κίνα, γεγονός που αποτελεί, ασφαλώς, ένα μεγάλο σκάνδαλο. Θα υποδεχθούν, αλήθεια, νέα λιβάδια για να τοποθετηθούν κυψέλες ή θα μιλάμε μόνο για επιβολή προστίμων; Έχει στη διάθεσή του το Υπουργείο, επίσημα, ζώνες μελισσοκομίας που να προάγουν την αύξηση των επενδύσεων σε νέες μονάδες στον κλάδο; Τι μέτρα λαμβάνονται για την είσοδο επιθετικών, μη εγχώριων ειδών, όπως αυτά που θα καταθέσουμε στα Πρακτικά και τα οποία σκοτώνουν τις μέλισσες, που πρέπει να προστατεύονται;

Στο άρθρο 10, με την παρούσα διάταξη ικανοποιείται ένα αίτημα της Ένωσης Αυγοπαραγωγών Ελλάδας, σχετικά με την υπαγωγή του αυγού στην εφαρμογή «ΑΡΤΕΜΙΣ» και τη δήλωση των ισοζυγίων, σύμφωνα με τη συνέντευξη του Διευθυντή της Ένωσης, κ. Γιάννη Λιάρου, που θα καταθέσουμε στα Πρακτικά. Υπάρχει προβληματισμός εάν με την παρούσα διάταξη θα περιοριστούν, πράγματι, τα φαινόμενα ελληνοποίησης και αυθαίρετης ποιοτικής αναβάθμισης -εννοούμε ελευθέρας και βιολογικά- των αυγών. Κατά την άποψή μας, πρέπει να ενταθούν και να γίνουν πιο στοχευμένοι οι έλεγχοι, έτσι ώστε να βοηθηθούν, όσοι δραστηριοποιούνται σε αυτόν τον τομέα και να καταπολεμηθεί ο αθέμιτος ανταγωνισμός. Να υπενθυμίσουμε την ανάγκη εγχώριας παραγωγής, πόσο μάλλον, όταν στο παρελθόν, υπήρξε σκάνδαλο με επικίνδυνα αυγά από την Ολλανδία που όλοι γνωρίζουμε.

Στο άρθρο 11, η πρότασή μας είναι να δοθούν προς εικοσάχρονη ενοικίαση όλα τα βοσκοτόπια που είναι δεσμευμένα από τους δασικούς χάρτες, έτσι ώστε να μπορεί να αυξήσει τον αριθμό των ζώων του ο κάθε κτηνοτρόφος, ο οποίος για κάθε ζώο του λαμβάνει, επιπλέον, χρηματικό βοήθημα από την Ε.Ε.. Επίσης, να επιτραπεί και να διευκολυνθεί η ανέγερση ημιμόνιμων, τουλάχιστον, εγκαταστάσεων σταβλισμού στα βοσκοτόπια. Όσο ελαττώνονται τα βοσκοτόπια, τόσο μειώνεται, δραστικά, ο αριθμός των ζώων, επειδή είναι δαπανηρή η εκτροφή ζώων σε πλήρη εκσταβλισμό μόνο με αγοραζόμενη τροφή, όπως θέλει και μας επιβάλλει η Ε.Ε..

Εκτός αυτού, στην Ευρώπη σπέρνουν κτηνοτροφικά φυτά για τον εμπλουτισμό των βοσκοτόπων, ενώ στην Ελλάδα οι οικολόγοι αναφέρονται στην καταστροφή του οικοσυστήματος, δυσκολεύοντας τους κτηνοτρόφους. Ενδεχομένως, έχοντας δίκιο, αλλά πρέπει να βρεθούν λύσεις για όλους. Από την άλλη πλευρά, τα ζώα βόσκουν ελεύθερα σε βοσκοτόπια στη Γαλλία ή στην Ολλανδία, ενώ η κτηνοτροφία ελευθέρας βοσκής είναι βιολογική, συνυφασμένη με την παράδοση και μπορεί να παράγει προϊόντα ανώτερης ποιότητας. Δυστυχώς, όμως, το κόστος είναι υψηλότερο, οπότε πρέπει να στηριχτεί για να μειωθεί.

Στο άρθρο 12, γίνεται καταστροφή του γόνου με τα αλιευτικά εργαλεία των ξένων, ενώ τα ίδια, σωστά, απαγορεύονται για τους Έλληνες. Εκτός αυτού, δεν ελέγχονται οι ξένοι και αλιεύουν όπου θέλουν, στην κυριολεξία, παρά το ό,τι τους βλέπει ηλεκτρονικά το λιμενικό, ακόμη και το όνομα του αλιευτικού σκάφους τους, χωρίς να κάνει, απολύτως, τίποτα. Έχει προβλεφθεί, αλήθεια, κάτι για την είσοδο των ξένων στα ελληνικά χωρικά ύδατα και ειδικά των τούρκων ψαράδων που το κάνουν, σχεδόν, καθημερινά; Έχουν καθοριστεί αλιευτικές ζώνες; Θα καταθέσουμε στα Πρακτικά ένα άρθρο σχετικά με τις απίστευτες μεθοδεύσεις των Τούρκων και των Ιταλών, παρακαλώντας σας, να το μελετήσετε.

Επιπλέον, έχουμε καταγγελίες, για παράδειγμα, από την Καβάλα σχετικά με πρόστιμα από το Λιμενικό μόνο σε Έλληνες, επειδή το σκάφος τους λόγω βλάβης της συσκευής του σήματος εντόπισής του, ενώ ήταν δίπλα του άλλα ελληνικά αλιευτικά σκάφη και ενώ το δήλωσε, αμέσως, τηλεφωνικά ως βλάβη ο Έλληνας καπετάνιος του πρώτου αλιευτικού σκάφους, στο Κέντρο Επιχειρήσεων του Λιμενικού, μόλις έφτασε στο λιμάνι της Καβάλας, τον περίμενε στην αποβάθρα ο Λιμενικός με έτοιμο γραμμένο το πρόστιμο στον Έλληνα. Στους ξένους αλιείς, όμως, που δένουν στην Καβάλα, δεν λέει, απολύτως, τίποτα το Λιμενικό, κάτι που μας κάνει, εξαιρετικά, μεγάλη εντύπωση.

Η πρότασή μας είναι απλή: όποιος νόμος ισχύει για τους Έλληνες, ο ίδιος να ισχύει για τους ξένους, για τους Τούρκους, τους Μαροκινούς, τους Ιταλούς, τους Αιγύπτιους και κ.λπ., όταν ψαρεύουν, τουλάχιστον, σε ελληνικά νερά. Επίσης, να καθοριστούν και να κατοχυρωθούν διεθνώς τα ελληνικά αλιευτικά πεδία σε όλες τις θάλασσές μας. Είναι κάτι που επείγει και πρέπει να γίνει το συντομότερο δυνατόν.

Στο άρθρο 13, πώς καθορίζονται τα μισθώματα, με ποιο κριτήριο δίνεται 20% περισσότερο στις περιοχές οργανωμένης ανάπτυξης υδατοκαλλιεργειών και δεν δίνεται άλλο ποσοστό; Η πρότασή μας είναι να ολοκληρωθεί, πλήρως, η διαδικασία απόδοσης των αδειών για την επέκταση των υπαρχόντων μονάδων ή για τη δημιουργία νέων μονάδων υδατοκαλλιέργειας.

Κλείνοντας, με το άρθρο 14, προτείνουμε να ενταθούν οι έλεγχοι στα σύνορα για τις αγορές φαρμάκων από το εξωτερικό. Καλοί οι έλεγχοι στα καταστήματα λιανικής και χονδρικής, στους κτηνιάτρους κ.λπ., αλλά πρέπει να ενταθούν και να γίνεται στα λιμάνια. Εκεί είναι το μεγάλο πρόβλημα και εκεί μόνο μπορεί να λυθεί.

Στα υπόλοιπα άρθρα, θα αναφερθούμε στην επόμενη συνεδρίαση της Επιτροπής, τονίζοντας την ικανοποίησή μας για τις διατάξεις 27, 28 και 29, που λύνουν, πράγματι, σοβαρά προβλήματα της οικονομίας μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ,κύριε Πρόεδρε. Βουλεύτριες και Βουλευτές, κύριε Υπουργέ, καταρχήν, να σας δώσω τα εύσημα για την παρουσία σας καθ’ όλη τη διάρκεια της διαδικασίας. Επίσης, για κάτι που ήταν μοναδικό, σε σχέση με αυτά που έχουμε βιώσει το τελευταίο διάστημα, δηλαδή, ότι φέρνετε ένα νομοσχέδιο που είναι μόνο στα θέματα της αρμοδιότητάς σας. Είχαμε την προηγούμενη εβδομάδα το νομοσχέδιο για τον Τουρισμό, που, κάθε άλλο, παρά τουριστικά ζητήματα είχε μέσα. Άλλαζε, κυριολεκτικά, θέματα αρμοδιότητας του Υπουργείου Περιβάλλοντος και Ενέργειας και του Υπουργείου Πολιτισμού και Αθλητισμού.

Βέβαια, σας κάναμε κριτική και στην προηγούμενη ομιλία μου για τη διαβούλευση, η οποία διήρκησε κατά τη διάρκεια του κορονοϊού, από τις 7 μέχρι τις 21 Απριλίου, εν μέσω των διακοπών του Πάσχα και για το ότι αυτό το νομοσχέδιο είναι στην ουσία ένα «ποτ πουρί» διαδικαστικών διατάξεων. Λέτε ότι είναι κρίσιμες και είπατε ότι λύνετε ένα μεγάλο ζήτημα που είναι οι ελληνοποιήσεις. Χαιρόμαστε και συμφωνούμε μαζί σας που υπάρχουν διατάξεις που ποινικοποιούν τις ελληνοποιήσεις. Σε αυτό είμαστε μαζί σας και στην προσπάθεια αυτή είμαστε μαζί σας. Το θέμα είναι ότι χωρίς ελέγχους, χωρίς μέσα για έλεγχο και χωρίς προσωπικό για έλεγχο, φοβόμαστε ότι θα μείνει στις αγαθές προθέσεις.

Για εμάς είναι πολύ κεντρικό το θέμα του άρθρου 19, όπου θα αναφερθώ συγκεκριμένα.

Θα ξεκινήσω από το άρθρο 2. Τα θέματα ΤΟΕΒ είναι πάρα πολύ σημαντικά, γιατί είναι το μέλλον του γεωργικού τομέα. Αν δεν υπάρχει σωστή διαχείριση του νερού, αν δεν υπάρχει επάρκεια νερού, δεν θα υπάρχει γεωργία. Υπάρχουν ΤΟΕΒ που λειτουργούν καλύτερα από άλλες που είναι πάρα πολύ χρεωμένες. Δεν πιάνετε την ουσία του ζητήματος εδώ πέρα. Θα θέλαμε, πραγματικά, ένα ξεχωριστό νομοσχέδιο γι’ αυτό το θέμα, το οποίο είναι κεντρικής σημασίας. Πώς κάνουμε σωστή διαχείριση του νερού; Υπάρχουν ΤΟΕΒ, οι οποίες έχουν περιοριστικά μέτρα, ακόμη και για τα συστήματα ποτίσματος που έχουν οι αγρότες. Υπάρχουν ΤΟΕΒ που δεν ασχολούνται με το θέμα και αφήνουν τους αγρότες ανεξέλεγκτους.

Σας πληροφορώ, επειδή προσωπικά έχω γεωργικό κλήρο, που είναι σε ΤΟΕΒ που είναι ελεγχόμενος, πραγματικά, αξίζει το αποτέλεσμα και η επιβάρυνση δεν είναι μεγάλη. Δηλαδή, πραγματικά, πρέπει να δούμε πώς θα διαχειριστούμε ουσιαστικά το θέμα του νερού, δίνοντας τα μέσα, κατ’ αρχήν, να ξεχρεωθούν οι ΤΟΕΒ, για να μπορέσει να γίνει σωστή συντήρηση των δικτύων και μετά να πάμε και σε μέτρα διαχείρισης του νερού και από τους αγρότες.

Θεωρώ, δηλαδή, ότι μπορούμε πραγματικά να δούμε μία ουσιαστική νομοθέτηση που θα λύνει ένα ουσιαστικό -ίσως το πιο κεντρικό- ζήτημα για το μέλλον της ελληνικής γεωργίας, που είναι η επάρκεια του νερού. Αυτό δεν το κάνει το νομοσχέδιο, το οποίο κινείται, μάλλον, διαδικαστικά και δεν πιάνει την ουσία. Όπως, δεν πιάνει την ουσία πιστεύουμε και στα υπόλοιπα θέματα. Σαν να δοκιμάζετε το νερό, αλλά να μην μπαίνετε μέσα, να μην παλεύετε το πρόβλημα.

Στο άρθρο 4, για την προστασία του αγροτικού φυσικού κεφαλαίου, έχουμε αλλαγή στο νόμο για τη βιοποικιλότητα. Καταργείται η υποχρέωση καταγραφής, ανά δεκαετία. Είμαστε ενάντια. Δεν κατανοούμε, κιόλας, το σκεπτικό σας και θα θέλαμε να το εξηγήσετε.

Σε ότι αφορά την κάνναβη βλέπουμε ιδεοληπτικές παρεμβάσεις. Είναι σαν να έχετε αντίθεση σε μία παραγωγική δραστηριότητα, η οποία δεν είναι θέμα που έχει σχέση με τα ναρκωτικά. Είναι ένα θέμα, το οποίο δεν έχει με την ποινικοποίηση ή την αποποινικοποίηση. Εδώ έχουμε ένα θέμα ενός υβριδίου που έχει φτιαχτεί ειδικά για να πάει στην παραγωγική δραστηριότητα και έχετε σε αυτό αντίθεση; Σε ποια βάση; Για ποιον λόγο; Πραγματικά, βλέπω μία ιδεοληψία, μια αντιπαραγωγική ιδεοληψία, αντίστοιχες με αυτές που κατονομάζετε εσείς -κατά τα άλλα- τους πολιτικούς σας αντιπάλους να έχουν κατά καιρούς. Όμως, πραγματικά, υπάρχει εδώ.

Για τη βιομηχανική κάνναβη μάς είπαν οι φορείς στη διαβούλευση τα προβλήματα που υπάρχουν και τις ιδιαιτερότητες στον ελληνικό χώρο. Ξέρουμε, επίσης, ότι οι σπόροι αυτοί είναι πιστοποιημένοι από αδειοδοτημένους φορείς, οπότε το να ρίχνουμε την ευθύνη τελικά στον παραγωγό δεν είναι σωστό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** (ομιλεί εκτός μικροφώνου)

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ναι, δεν έχει σχέση με τους σπόρους λέτε, αλλά όταν έχουμε πιστοποιημένους σπόρους, οι οποίοι στην Ελλάδα μπορούν να παράξουν διαφορετικά όρια μετρήσεων και εσείς έρχεστε τώρα να τα «κυνηγήσετε» αυτά τα διαφορετικά όρια μετρήσεων, στην ουσία, μεταθέτετε την ευθύνη στον παραγωγό. Και δεν επιρρίπτετε την ευθύνη στον παραγωγό ότι έχει χρησιμοποιήσει λάθος σπόρο, γιατί αυτό θα μπορούσαμε να το συζητήσουμε, αλλά για το ότι χρησιμοποίησε τον σωστό σπόρο και παρ’ όλα αυτά έχει ένα λάθος αποτέλεσμα, το οποίο δεν είναι ευθύνη δική του. Αυτή είναι η ιδεοληψία.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ρωτώ, λοιπόν. Οι καλλιεργητικές πρακτικές αλλάζουν το περιεχόμενο σε THC, ανάλογα με το τι θα κάνεις στο χωράφι σου; Ναι ή όχι;

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Δεν γνωρίζω το θέμα σε τέτοιο βάθος, αλλά θα μιλήσω και εγώ με την κοινή λογική, ως παραγωγός και ως καλλιεργητής. Αν οι καλλιεργητικές πρακτικές μπορούσαν να αλλάξουν το παραγόμενο αποτέλεσμα σε έναν πιστοποιημένο και επιδοτούμενο σπόρο, τότε αυτό είναι θέμα σπόρου. Οι παραγωγοί αξιοποιούν τους συγκεκριμένους σπόρους, δεν παίρνουν κάποιους παράνομους. Έχουν συγκεκριμένους σπόρους και φτάνουν σε ένα αποτέλεσμα, το οποίο ξεφεύγει, κατά ελάχιστο, του επιτρεπόμενου ορίου, έτσι όπως το αλλάζετε τώρα, με τη μείωση αυτού του περιθωρίου που δίνετε. Άρα, η ευθύνη δεν μπορεί να είναι στον παραγωγό.

Αν θέλετε να διώξετε τους οργανισμούς που παράγουν τους σπόρους, να το συζητήσουμε, αλλά το ότι πάει η δίωξη στον παραγωγό για κάτι που είναι, εντελώς, σύννομο, πραγματικά, είναι ιδεοληπτικό. Μάλιστα, αφήνετε το θέμα και σε μία τυχαιότητα, που έχει σχέση με τις κλιματολογικές συνθήκες και άλλα πράγματα.

Σε ότι αφορά στην παράθεση των αδειών κτηνοτροφικών εγκαταστάσεων σε οικισμούς. Ακολουθείτε την πεπατημένη άλλων κυβερνήσεων που προχωρούν σε παράταση ισχύος των κτηνοτροφικών εγκαταστάσεων σε οικισμούς, οι οποίες είναι οχλούσες. Εξυπηρετούν, προσωρινά, τους παραγωγούς, λύνουν κάποια ζητήματα γι’ αυτούς. Όμως, στην ουσία, δεν λύνουν το πρόβλημα, ούτε μεσοπρόθεσμα, ούτε μακροπρόθεσμα, που είναι η ουσία. Ούτε, όμως, λύνουν το ίδιο το πρόβλημα και για τους ίδιους τους κατοίκους, που έχουν τις οχλήσεις. Οπότε, και εδώ, δεν βλέπουμε να κάνετε κάτι ουσιαστικό.

Στα διαχειριστικά σχέδια βόσκησης, δίνετε, επιπλέον, αρμοδιότητες για την εκπόνησή τους στο Υπουργείο Αγροτικής Ανάπτυξης. Το πρόβλημα για εμάς είναι ο βασικός νόμος 4351/2015 του ΣΥΡΙΖΑ, ο οποίος δίνει στα βοσκοτόπια, που είναι σε πλειοψηφία δασικές εκτάσεις, δίνει ως κύρια δραστηριότητα -και σχεδόν αποκλειστική- τη βόσκηση. Αυτό για εμάς είναι προβληματικό.

Αναφορικά με τις αλιευτικές ρυθμίσεις. Δίνετε τη δυνατότητα απαγόρευσης αλιείας, αν υπάρχει σοβαρή μείωση πληθυσμών ενδιαιτημάτων. Και εδώ συμφωνούμε πάρα πολύ. Είναι πολύ σωστό. Όμως, όταν έχετε καταργήσει την τακτική καταγραφή πληθυσμών, της εξουσίας των φορέων διαχείρισης και έχετε προχωρήσει στην παραχώρηση υδατικών συστημάτων, το ερώτημα είναι πώς θα μάθουμε ότι έχουμε, πραγματικά, αυτόν τον κίνδυνο στα αλιεύματα, που είναι πολύ σημαντικός κίνδυνος. Είναι υπαρκτός και θα πρέπει, πλέον, να αντιδράσουμε. Κι εδώ θέλω μία απάντησή σας.

Στο άρθρο 13, για τη λειτουργία Περιοχών Οργανωμένης Ανάπτυξης Υδατοκαλλιεργειών, τις ΠΟΑΥ. Εδώ, πάλι, δεν έχουμε ρύθμιση για τα ουσιώδη, που είναι οι επιπτώσεις στο χωροταξικό, οι συνθήκες εκτροφής., που είναι τα «φλέγοντα» ζητήματα. Έχετε ρυθμίσεις, απλώς, για μισθούς και αδειοδοτήσεις.

Στο Κεφάλαιο Δ και στο άρθρο 14, όσοι μίλησαν σχετικά με αυτό το άρθρο, μάς είπαν ότι δεν υπάρχει καμιά τιμωρία για την παράνομη διάθεση και τη διάθεση, κυρίως, μέσω του διαδικτύου. Και το θέμα είναι πάρα πολύ ουσιαστικό, γιατί, όπως μας είπε και η Πρόεδρος του Πανελληνίου Κτηνιατρικού Συλλόγου, υπάρχουν κίνδυνοι για τη δημόσια υγεία. Το κτηνιατρικό φάρμακο έχει επιπτώσεις στη δημόσια υγεία. Και γι’ αυτό χρειάζεται να προβλεφθεί η παράνομη -ούτε καν συνταγογράφηση- διάθεση του προϊόντος. Αυτό δεν το κάνετε. Νομίζω ότι θα άξιζε με το δικό σας σκεπτικό και τη δική σας ιδεολογική βάση να αλλάξετε, έστω, αυτή τη διάταξη.

Επίσης, ο Πανελλήνιος Κτηνιατρικός Σύλλογος ζητάει και την ηλεκτρονική συνταγογράφηση για τα ζώα συντροφιάς για την αποφυγή κατάχρησης των φαρμάκων που προκαλούν αντοχή και την κατάλληλη και καλύτερη παρακολούθηση των χρόνιων νοσημάτων, ώστε να έχουμε μία καταγραφή για το τι γίνεται στην Ελλάδα. Και αυτό νομίζω ότι είναι κάτι που αξίζει να εξετάσετε.

Στο άρθρο 17, σας κατήγγειλα, αλλά δεν έλαβα κάποια απάντηση, για τις ρυθμίσεις στον Οργανισμό Ελληνικών Γεωργικών Ασφαλίσεων, τον ΕΛΓΑ, ότι βάζετε δύο δικηγόρους χωρίς ασυμβίβαστο. Το ερώτημα είναι για ποιον λόγο λείπει το ασυμβίβαστο των δικηγόρων από τη σημερινή διάταξη. Το ασυμβίβαστο δεν είναι αυτό που προστατεύει τα συμφέροντα του δημοσίου; Δεν θα χρειαζόταν εκεί πέρα;

Σε σχέση με το άρθρο 19. Το αναφέραμε και στη συζήτηση, επί της αρχής. Εδώ έχουμε τις δύο ενισχύσεις που δόθηκαν στους συνεταιρισμούς από την Κυβέρνηση της Ν.Δ.. Τουλάχιστον, αυτή που αφορούσε στο Τσερνομπίλ ήταν 100% νόμιμη και λογική, αλλά και οι υπόλοιπες έχουν νομικές και λογικές βάσεις. Κι, όμως, δεν πήγαν ποτέ οι ελληνικές κυβερνήσεις να τις υπερασπιστούν στα δικαστήρια. Έτσι αυτή τη στιγμή, έχουμε στη μία περίπτωση 95 εκατ. ευρώ, τα οποία πρέπει να επιστραφούν από 78 συνεταιρισμούς. Στη δεύτερη περίπτωση, έχουμε 13 εκατομμύρια ευρώ από 49 συνεταιριστικές οργανώσεις, τώρα στο πιο σκληρό σημείο της κρίσης μετά τις επιπτώσεις του κορονοϊού.

Εμείς σας καλούμε, κύριε Υπουργέ, να ζητήσετε μία πολιτική λύση στο ζήτημα. Ακριβώς, γιατί είναι μία στιγμή, που λόγω του κορονοϊού και της βαθιάς κρίσης γι’ αυτά τα θέματα μπορεί να υπάρχει μία πολιτική διαχείριση, όπως είδαμε ότι υπήρχε ακόμη και από τη δική σας Κυβέρνηση, που δεν ήθελε ποτέ να διαπραγματευτεί το θέμα των πρωτογενών πλεονασμάτων, κι, όμως, τη φετινή χρονιά μειωθήκαν τα πρωτογενή πλεονάσματα. Άρα, μπορούμε να πετύχουμε κάτι και σε αυτό και να απαλύνουμε το «βάρος» των, περίπου 100 συνεταιρισμών.

Σε ότι αφορά στο άρθρο 25, για τα αγροτικά αδικήματα φθοράς. Έχουμε μείωση των ποινών στο μισό, ακόμη και για φθορά που γίνεται με πρόθεση. Μάς φαίνεται, πραγματικά, παράλογο, έχοντας γνώση και το τι συμβαίνει σε αγροτικές περιοχές.

Είναι ένα, πραγματικά, «άτολμο» νομοσχέδιο, το οποίο «αγγίζει» τα θέματα χωρίς να τα λύνει. Κι όμως, κύριε Υπουργέ, εμείς ήρθαμε με προτάσεις, προσπαθώντας να συμβάλλουμε στον διάλογο, γιατί θεωρούμε ότι αυτά τα θέματα είναι «φλέγοντα» και πρέπει να τα λύσουμε, ιδίως τώρα, εν μέσω της κρίσης του κορονοϊού.

Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Αρσένη, με την ομιλία του οποίου ολοκληρώσαμε τις τοποθετήσεις των Εισηγητών και Ειδικών Αγορητών.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Πασχαλίδης Ιωάννης, Πλεύρης Αθανάσιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Δούνια Παναγιώτα (Νόνη), Σενετάκης Μάξιμος, Μπίζιου Στυλιανή, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Χρυσομάλλης Μιλτιάδης, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Παπαναστάσης Νικόλαος, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

Περνάμε στους συναδέλφους. Τον λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε. Κύριε Υπουργέ, το νομοσχέδιο δέχθηκε κριτική ότι δεν είναι μεταρρυθμιστικό, δεν είναι καινοτόμο, δεν έχει αρχή. Κι εσείς ο ίδιος το δέχεστε αυτό, είπατε ότι είναι ένα «ερανιστικό» νομοσχέδιο. Δεν είναι κακό. Καμιά φορά, η Αντιπολίτευση συνηθίζει να χαρακτηρίζει τέτοια νομοσχέδια ως νομοσχέδια «κουρελού». Εγώ λέω, ότι ενίοτε χρειάζονται και νομοσχέδια «κουρελού», όπως και η κουρελού είναι ένα χρήσιμο υφαντό, ένα χρήσιμο στρωσίδι, στις αγροικίες, πολλές φορές, που καλύπτει το πάτωμα, καλύπτει τοίχους, καλύπτει καναπέδες. Το νομοσχέδιο αυτό έρχεται, πραγματικά, να αντιμετωπίσει «παθογένειες», εκκρεμότητες, να δώσει λύσεις, ακόμη και σε σημαντικά ζητήματα, όπως είναι το ζήτημα των ελληνοποιήσεων, οι οποίες, όπως καταγγέλλουν οι ίδιοι οι κτηνοτρόφοι, «γιγαντωθήκαν» την περίοδο της πενταετούς διακυβέρνησης του ΣΥΡΙΖΑ.

Υπό αυτήν την έννοια, λοιπόν, πιστεύω ότι το νομοσχέδιο έχει σημαντικές παρεμβάσεις που αντιμετωπίζουν εκκρεμότητες. Μπορεί να είναι «πλίνθοι κέραμοι, ατάκτως ειρημένοι», αλλά λύνουν προβλήματα και ενίοτε, όπως είπα, κάθε Υπουργείο έχει τέτοιες εκκρεμότητες που τις μαζεύει σε ένα τέτοιο νομοσχέδιο.

Θα εστιάσω την προσοχή μου σε συγκεκριμένα άρθρα και στη β΄ ανάγνωση θα κάνουμε και κάποιες άλλες επισημάνσεις. Το μείζον ζήτημα είναι με τους βοσκότοπους, τα βοσκοτόπια και τα διαχειριστικά σχέδια βόσκησης. Το θέμα αυτό, όπως ξέρετε, κύριε Υπουργέ, των διαχειριστικών σχεδίων βόσκησης έχει ταλαιπωρήσει αρκετά και τους Έλληνες κτηνοτρόφους και τις εκάστοτε ηγεσίες στο Υπουργείο Αγροτικής Ανάπτυξης και Τροφίμων.

Κατά τη διάρκεια της θητείας μου, ως Αναπληρωτής Υπουργός, αντιμετωπίσαμε ιδιαίτερες προκλήσεις, όπως κοινοτικά πρόστιμα για ενισχύσεις βοσκοτόπων σε προηγούμενες περιόδους 2008 - 2012, καθ’ ότι η χώρα δεν είχε προετοιμαστεί έγκαιρα για τις αλλαγές στην κοινοτική νομοθεσία. Και ενώ η χώρα προσπαθούσε να «ορθοποδήσει» τα δυσάρεστα νέα έρχονταν ως «κεραυνός εν αιθρία» και απαιτούσαν επείγουσες ενέργειες σε δύο κατευθύνσεις. Πρώτον, έκτακτες λύσεις για να συνεχιστεί απρόσκοπτα η καταβολή των ενισχύσεων στους κτηνοτρόφους, με ιδιαίτερη μέριμνα στην ύπαρξη επιλέξιμων βοσκοτόπων και δεύτερον, ενδελεχή προπαρασκευή για τη δικαίωση της χώρας στα ευρωπαϊκά όργανα.

Ευτυχώς, όλη αυτή η προπαρασκευή, μετά την παραίτησή μου, με τη νέα ηγεσία του ΥΠΑΑΤ τότε, με τον Γιώργο τον Καρασμάνη, τον Δεκέμβρη του 2014, έφερε στη Βουλή τις απαραίτητες αλλαγές στον ορισμό των βοσκοτόπων, αλλά και την επείγουσα αναγκαιότητα να συνταχθούν τα διαχειριστικά σχέδια βόσκησης. Δυστυχώς, χρειάστηκε να περάσει όλη η περίοδος του ΣΥΡΙΖΑ και τώρα είμαστε στον έκτο χρόνο, προκειμένου το ΥΠΑΑΤ να αναλάβει την πρωτοβουλία για να εκπονήσει τα σχέδια που βρίσκονται σε εκκρεμότητα, ώστε το μείζον αυτό θέμα να βρει τη λύση του. Πραγματικά, είναι μία πολύ θετική εξέλιξη.

Χαίρομαι, επίσης, κύριε Υπουργέ, γιατί η δικαστική διεκδίκηση που ξεκινήσαμε τότε με τον εκπρόσωπο του Νομικού Συμβουλίου του Κράτους στο Υπουργείο Αγροτικής Ανάπτυξης και νυν Πρόεδρο του Νομικού Συμβουλίου του Κράτους, τον κ . Χαλκιά, είχε ευτυχή κατάληξη για τη χώρα με την επιστροφή 466 εκατομμυρίων ευρώ που είχαν επιβληθεί ως πρόστιμα την περίοδο 2008 - 2012.

Θα ήθελα, ωστόσο, να επισημάνω, ότι επειδή υπήρξαν κτηνοτρόφοι, που τη διετία 2013- 2014 απώλεσαν μέρος των ενισχύσεών τους χωρίς υπαιτιότητά τους, θα πρέπει να αναληφθεί μία μέριμνα, προκειμένου να καλυφθεί αυτή η απώλεια εισοδήματος που είχαν εκείνη την περίοδο.

Μιας και μιλάμε, όμως, για απώλεια εισοδήματος των κτηνοτρόφων, είναι, εξαιρετικά, επίκαιρο να κάνουμε μία αναφορά στην απώλεια εισοδήματος που είχαν συνολικά οι κτηνοτρόφοι (αγελαδοτρόφοι, χοιροτρόφοι, και κυρίως αιγοπροβατοτρόφοι) λόγω της επιβολής του lock down, των μέτρων που ελήφθησαν για την αντιμετώπιση της πανδημίας του κορονοϊού. Γνωρίζετε ότι υπήρξε, λόγω του ιδιαίτερου τρόπου που γιορτάστηκε φέτος το Πάσχα, μείωση στη ζήτηση αμνοεριφίων. Γνωρίζετε ότι υπήρξε μειωμένη κατανάλωση αλλά και μειωμένες τιμές παραγωγού. Δυστυχώς, αυτές οι μειωμένες τιμές δεν υπήρξαν και στον καταναλωτή. Πιστεύω, λοιπόν, ότι η Κυβέρνηση θα πρέπει να προχωρήσει στην ενίσχυση ιδιαίτερα των αιγοπροβατοτρόφων που επλήγησαν από την πανδημία με «γενναία» μέτρα.

Δεν είμαι από αυτούς, κύριε Υπουργέ, που θα σας πουν δώστε τα 466 εκατομμύρια που λάβαμε από την Ευρωπαϊκή Ένωση. Θα ήταν ακραίος λαϊκισμός και λυπούμαι που το ακούω από την πλευρά της Αξιωματικής Αντιπολίτευσης. Τα χρήματα αυτά δεν δόθηκαν από τους κτηνοτρόφους στην Ευρωπαϊκή Ένωση, αλλά προέρχονταν από τον κρατικό προϋπολογισμό στα πρόστιμα, στους καταλογισμούς που έβαλε η Ευρωπαϊκή Ένωση.

Πιστεύω, όμως, ότι θα πρέπει να στηριχθούν οι αιγοπροβατοτρόφοι. Το χρειάζονται, γιατί έχουν υποστεί και το προηγούμενο διάστημα μειώσεις στο εισόδημά τους από τις ελληνοποιήσεις που έχουν σημειωθεί στο κρέας και στο γάλα. Μιλούμε για 100.000 οικογένειες αιγοπροβατοτρόφων που αξίζουν νομίζω της προσοχής και της στήριξής μας. Είδα ότι από τα 150 εκατομμύρια του «de minimis» έχετε ξεκινήσει να δίνετε στους ανθοκόμους, στα βουβάλια επάνω στην Κερκίνη και νομίζω, ότι θα πρέπει το επόμενο διάστημα, να εξειδικευθούν και τα μέτρα στήριξης των κτηνοτρόφων μας.

Επιτρέψτε μου, κύριε Πρόεδρε, να πω λίγα λόγια και για το άρθρο 17 που αναφέρεται στον ΕΛΓΑ και στην ενίσχυση του Οργανισμού με, επιπλέον, νομικούς. Πραγματικά, είναι σημαντικό και θετικό βήμα. Δεν ξέρω, κύριε Υπουργέ, εάν στο γεγονός ότι υπήρχε λειψανδρία δικηγόρων, έλλειψη νομικών συμβούλων στον ΕΛΓΑ, οφείλεται αυτή η περίεργη χρηματοδότηση που έγινε στην προηγούμενη διακυβέρνηση, ύψους σχεδόν 2 εκ. € προς την ΠΑΣΕΓΕΣ, στην οποία, διεξοδικά, αναφέρθηκα κατά τη συζήτηση του προηγούμενου νομοσχεδίου για τους συνεταιρισμούς.

Σας έχω καταθέσει και σχετική ερώτηση από τις 12 Μαρτίου. Επειδή έχει παρέλθει το διάστημα, με την άδειά σας, θα επανέλθω με Επίκαιρη Ερώτηση, γιατί δεν θέλω να σπαταλήσω τώρα το χρόνο μου, ούτε εγώ, ούτε εσείς, σε μία εξειδικευμένη συζήτηση που αφορά «σκιές» και ερωτηματικά για τον τρόπο χρηματοδότησης της ΠΑΣΕΓΕΣ, χωρίς υπουργική απόφαση, όπως γινόταν πριν την έλευσή μου στο Υπουργείο Αγροτικής Ανάπτυξης, όταν και έπαψα εγώ και οι μεθεπόμενοι, όσοι με διαδέχθηκαν, να υπογράφουν τέτοιες κρατικές χρηματοδοτήσεις προς τις συνεταιριστικές οργανώσεις.

Οφείλω, όμως, κύριε Υπουργέ, να μεταφέρω αυτά που εισπράττω από την εκλογική μου περιφέρεια και από αγρότες που επικοινωνούν μαζί μου και κτηνοτρόφους, λόγω της πρότερης ιδιότητάς μου και να πω ότι υπάρχουν ερωτηματικά για τους ρυθμούς αποζημιώσεων, για το ύψος των αποζημιώσεων. Στην εκλογική μου περιφέρεια, έχουμε αμυγδαλοπαραγωγούς, οι οποίοι έλαβαν την ενίσχυση του «de minimis», ύψους 80 €/στρέμμα. Δεν πιστεύω ότι υπάρχει γεωπόνος στο Υπουργείο Αγροτικής Ανάπτυξης, στον ΕΛΓΑ, που μπορεί να σας πει ότι με 80 €/στρέμμα, πραγματικά, αποζημιώνονται αυτοί οι άνθρωποι, όταν μόνο το κόστος καλλιέργειας είναι τριπλάσιο από την αποζημίωση του «de minimis». Ομοίως, έχουμε ζημιές στα κεράσια, έχουμε ζημιές στον αρακά στη Χάλκη, μία σειρά καταστροφών, οι οποίες δεν καλύπτονται από τον Οργανισμό και θα πρέπει να ξαναδούμε τη συζήτηση αναμόρφωσης του κανονισμού λειτουργίας του ΕΛΓΑ.

Οφείλω, όμως, να πω και κάτι που το γνωρίζει η παρακείμενη Υφυπουργός σας, η κυρία Αραμπατζή, γιατί υπήρξε Τομεάρχης Αγροτικού της Ν.Δ., όταν ήμασταν στα χρόνια της αντιπολίτευσης, όπως το γνωρίζει και ο έτερος Υφυπουργός, ο κ. Σκρέκας που προέρχεται από αγροτική περιφέρεια, όμορος, Θεσσαλός είναι. Την περίοδο εκείνη, λοιπόν, ασκούσαμε ιδιαίτερη κριτική στην προηγούμενη Κυβέρνηση, διότι από το να δίνει ολόκληρη την αποζημίωση στους αγρότες εφάπαξ, καθιέρωσε την προκαταβολή του 70%. Περίμεναν, λοιπόν, οι αγρότες και οι κτηνοτρόφοι, ότι αυτό θα διορθωθεί.

Αντιθέτως, είχαμε περαιτέρω συρρίκνωση της προκαταβολής από το 70% στο 65%. Εδώ, κύριε Υπουργέ, θα πρέπει να ενημερώσουμε το Σώμα και τους αγρότες και τους κτηνοτρόφους για το ποια κατάσταση παραλάβαμε στον ΕΛΓΑ, να έχουν μία σαφή εικόνα πού βρίσκεται ο Οργανισμός σήμερα, ποια είναι τα οικονομικά δεδομένα που βρήκαμε, προκειμένου να υπάρχει μία πειστική απάντηση προς τον αγροτικό κόσμο.

Θα ήθελα να πω κάποια πράγματα για τις ελληνοποιήσεις, να πω δυο καλές κουβέντες, επιπλέον, για το έργο που γίνεται από την Κυβέρνηση, απαντώντας και στον κ. Κόκκαλη. Θα το κάνω, όμως, στη β΄ ανάγνωση. Νομίζω ότι θα πρέπει να δοθούν «καθαρές» απαντήσεις για την κατάσταση στην οποία βρίσκεται ο ΕΛΓΑ. Θα πρέπει να υπάρξει συγκεκριμένο χρονοδιάγραμμα για την αλλαγή, την αναμόρφωση του κανονισμού λειτουργίας του ΕΛΓΑ. Αυτά τα ερωτηματικά χρήζουν απαντήσεων, κύριε Υπουργέ, διότι είναι πολύ νωπή η συζήτηση περί ελεύσεως, εμπλοκής του ιδιωτικού τομέα στον χώρο της ασφάλισης των γεωργικών ασφαλίσεων. Προσωπικά, κρατώ «μικρό καλάθι», έχω ερωτηματικά. Πιστεύω ότι η ασφάλιση των αγροτών θα πρέπει να είναι υποχρεωτική. Εάν παύσει να είναι υποχρεωτική, θα δημιουργηθεί μέγα ζήτημα το οποίο θα το βρούμε μπροστά μας. Εάν δεν είναι υποχρεωμένοι οι αγρότες να ασφαλίζουν την παραγωγή τους και θα επαφίεται στο φιλότιμο ή στον πατριωτισμό τους ή στο ενδιαφέρον τους, θα βρεθούμε στη δύσκολη θέση να έχουμε ανασφάλιστους αγρότες που θα παθαίνουν ζημιές και θα προστρέχουν στο Κράτος, στα ΠΣΕΑ, στις κρατικές οικονομικές ενισχύσεις, για να αντιμετωπίσουν το πρόβλημά τους. Η πρόταση η δική μου θα ήταν, εάν εμπλακεί ο ιδιωτικός τομέας, να εμπλακεί μόνο ως πρόσθετη ασφάλιση στην υποχρεωτική ασφάλιση του ΕΛΓΑ. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Οικονόμου.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε. Όσοι ασχολούμαστε με τον πρωτογενή τομέα και όλοι όσοι ερχόμαστε σε επαφή με παραγωγούς, ξέρουμε ότι οι τελευταίες χρονιές δεν ήταν καλές από άποψη τιμών για μία σειρά από προϊόντα. Ένας από τους βασικούς λόγους που δεν ήταν καλές οι τιμές, είχε να κάνει με τις ελληνοποιήσεις, είχε να κάνει με τις εισαγωγές, με την πώληση προϊόντων που προωθούνταν στην αγορά ως ελληνικά, ενώ δεν ήταν.

Υπ’ αυτήν την έννοια, αντιλαμβάνεται ο καθένας πόσο σημαντικές είναι οι ρυθμίσεις του συγκεκριμένου νομοσχεδίου, όταν τα πρόστιμα από εκεί που ήταν 15.000 -30.000 ευρώ γίνονται έως 300.000, όταν προβλέπονται ποινές φυλάκισης οι οποίες δεν είναι «χάδι», αλλά είναι σημαντικές μέχρι και δύο χρόνια, όταν για πρώτη φορά σε κείμενο στην εισηγητική έκθεση του νομοσχεδίου μπαίνει η λέξη «ελληνοποίηση». Δεν υπήρχε η λέξη ελληνοποίηση μέχρι στιγμής, σε καμία κανονιστική διάταξη, κυα ή οπουδήποτε. Αυτό είχε προκύψει και από απάντηση που μου έδωσε το Υπουργείο σας σε Ερώτηση που είχα καταθέσει για τις ελληνοποιήσεις στις 11 Δεκεμβρίου. Η ουσιαστική απάντηση, παρά το γεγονός ότι οι υπηρεσιακοί παράγοντες του Υπουργείου τότε είχαν προσκομίσει διάφορα στοιχεία, δίνεται με αυτό το νομοσχέδιο.

Νομίζω, ότι είναι, τουλάχιστον, ανούσιο να προσπαθεί κάποιος να «κοντύνει’ την παρέμβαση αυτή, λέγοντας ότι «δεν κάνετε και τίποτα, τα έλεγε ο κανονισμός». Δεν υπάρχει λόγος, κυρίες και κύριοι συνάδελφοι του ΣΥΡΙΖΑ, να ψάξουμε με το «στανιό», ας μου επιτραπεί η έκφραση κύριε Πρόεδρε, να «μικρύνουμε» κάτι το οποίο είναι για καλό. Είναι για καλό των παραγωγών, είναι για καλό της ελληνικής γεωργίας και κτηνοτροφίας, είναι για το καλό του πρωτογενούς τομέα στη χώρα μας. Χρειάζεται αυστηροποίηση της νομοθεσίας, χρειάζεται τα πρόστιμα να είναι παραπάνω, οι ποινές αυστηρότερες και το σύστημα ελέγχων πιο αποτελεσματικό.

Εδώ, θέλω να κάνω δύο παρατηρήσεις, κύριε Υπουργέ. Διαβάζοντας το νομοσχέδιο, μου «γεννάται» ένα ερωτηματικό σε σχέση με τον ρόλο που θα έχει ο ΕΛΓΟ - «ΔΗΜΗΤΡΑ», σε όλη αυτή την ιστορία. Το λέω αυτό, διότι στο άρθρο 23 που ορίζονται οι κεντρικές αρμόδιες αρχές για τον έλεγχο όλων αυτών που άπτονται των ελληνοποιήσεων, της νοθείας των τροφίμων, των ΠΟΠ και ούτω καθεξής, ο ΕΛΓΟ - «ΔΗΜΗΤΡΑ» δεν συμπεριλαμβάνεται στις αρχές αυτές, παρά το γεγονός ότι στο άρθρο 10 του νομοσχεδίου για τα αυγά, λέμε ότι προσθέτουμε την αρμοδιότητα αυτή στον ΕΛΓΟ - «ΔΗΜΗΤΡΑ». Ο ΕΛΓΟ αναφέρεται στην εισηγητική έκθεση, όχι στο άρθρο του νομοσχεδίου. Στο άρθρο του νομοσχεδίου αναφέρεται μόνο η πλατφόρμα «ΑΡΤΕΜΙΣ». Όπως είναι γνωστό, στο προηγούμενο πολυετές ολοκληρωμένο σχέδιο, γινόταν σαφής αναφορά στην αρμοδιότητα του ΕΛΓΟ – «ΔΗΜΗΤΡΑ» στους συγκεκριμένους ελέγχους. Το λέω αυτό, για το πως θα πρέπει να το οριοθετήσουμε, να το προσέξουμε, να μην υπάρξει κάποιο κενό ή κάποια αναρμοδιότητα σε ελεγκτικούς μηχανισμούς, που θα δημιουργήσει, εν τοις πράγμασι, πρόβλημα στην αποστολή που πολύ σωστά έχετε αναλάβει, να καταπολεμήσουμε, δηλαδή, τις ελληνοποιήσεις πολύ πιο ουσιαστικά και πολύ πιο αποτελεσματικά.

Θέλω να κάνω και μία σύντομη αναφορά στο άρθρο 19, που αφορά στην υποχρέωση της χώρας να επιστραφούν οι ενισχύσεις που θεωρήθηκαν παράνομες από την Ε.Ε.. Θεωρώ, ότι για να νομοθετεί το Υπουργείο με αυτόν τον τρόπο, η Κυβέρνησή μας θα έχει εξαντλήσει κάθε άλλο τρόπο. Είναι προφανές, ότι θα επιχειρήσαμε να εξαντλήσουμε κάθε άλλον τρόπο, προκειμένου να μην φτάσουμε σε αυτό και να μην φτάσουμε στο γεγονός να επιστρέψουμε χρήματα, τα οποία το δικαστήριο μάς αναγκάζει να τα επιστρέψουμε. Συνεπώς, η τοποθέτησή μου, δεν θα έχει να κάνει με την ουσία της διάταξης, γιατί θεωρώ ότι αν υπήρχε κάτι καλύτερο να κάνουμε, θα το είχαμε εξαντλήσει στη διαπραγμάτευση.

Θέλω να πω δυο κουβέντες για τα Πρακτικά και για όποιον θέλει κάποια στιγμή να ανατρέξει σε αυτήν την ιστορία. Νομίζω ότι έχει την ιστορική του αξία, για το πώς ακριβώς δημιουργήθηκαν αυτά τα χρέη. Θα αναφερθώ στην περίπτωση της Ένωσης Ελαιουργικών Συνεταιρισμών Στυλίδας, θα πω γι’ αυτήν που ξέρω. Θα πω για το παράδοξο, το παράλογο, το σουρεαλιστικό και για το τι θα πρέπει να αποφεύγουμε στο μέλλον, κύριε Υπουργέ. Πρόκειται για χρέη που, στην ουσία, δημιουργήθηκαν την περίοδο ΄82-΄89. Γιατί δημιουργήθηκαν τα χρέη αυτά, τα οποία ήταν κοντά στο ενάμισι εκατομμύριο ευρώ; Δημιουργήθηκαν γιατί το Υπουργείο Γεωργίας έβαζε τότε τιμές ασφαλείας για την αγορά των ελιών, η Ελαιουργική, μέσω της οποίας γινόταν η όλη αυτή διαδικασία, ανακοίνωνε, ακόμη, υψηλότερες τιμές και η συγκεκριμένη Ένωση, που ήταν στο πεδίο δράσης της Ελαιουργικής, αναγκαζόταν, φυσικά, να ακολουθήσει την τακτική αυτή. Η Ένωση, υποχρεωνόταν τότε, να αγοράσει όλες τις ποσότητες, ανεξαρτήτως ποιότητας, σε πολύ υψηλές τιμές.

Τα αποθέματα που διοχετεύονταν στην αγορά μέσω της Ελαιουργικής, προφανώς, δεν μπορούσαν να διοχετευτούν σε ανταγωνιστικές εμπορικές τιμές. Άρα, δημιουργούνταν και κόστη συντήρησης και έμπαιναν μέσα, διότι πουλούσαν πολύ φθηνότερα απ’ ότι αναγκάζονταν να αγοράσουν. Μαζί και με μία σειρά από άλλα πράγματα, οδήγησε στην κατάσταση το 1989 ο Συνεταιρισμός αυτός να χρωστάει ενάμισι εκατομμύριο ευρώ.

Οι άνθρωποι που καλούνται σήμερα να αποπληρώσουν αυτά τα χρέη, που εδώ και 8 με 10 χρόνια έχουν δημιουργήσει ένα Συνεταιρισμό πρότυπο στη Στυλίδα, χωρίς άλλες υποχρεώσεις, χωρίς χρέη, που ανταγωνίζεται διάφορες άλλες στρεβλώσεις, που έχει να κάνει και με τις ελληνοποιήσεις, το εμπόριο και την αγορά της βρώσιμης ελιάς, ήταν τότε τριών έως τεσσάρων ετών, κύριε Υπουργέ. Τα περισσότερα μέλη του Συνεταιρισμού, που με μία νέα κουλτούρα και με μία καινούργια νοοτροπία τον κρατάνε «όρθιο» σήμερα, ήταν και αυτά αυτής της ηλικίας, εκείνη την περίοδο που δημιουργήθηκαν τα χρέη και αργότερα, που δόθηκαν ενισχύσεις για να αντιμετωπιστούν.

Το λέω για την ιστορία, για να ξέρουμε πώς πρέπει να συμπεριφερόμαστε απέναντι σε αυτού του είδους τα πράγματα, για να ξέρουμε τι έχει γίνει στο παρελθόν στους συνεταιρισμούς και νομίζω ότι αξίζει τον κόπο. Παρενθετικά, η Ένωση αυτή έχει πληρώσει και δύο εκατομμύρια από τα χρέη και τις ενισχύσεις που έλαβε τότε. Το λέω, διότι, πρέπει να εξαντληθεί από την πλευρά του Υπουργείου, εάν αυτό είναι δυνατόν, η εικοσαετία. Στον νόμο λέγεται «ανώτερο 20 έτη». Νομίζω ότι πρέπει να είναι τα 20 έτη σίγουρα. Να μην τεθεί, δηλαδή, υπό αμφιβολία, ότι μπορούν μέσα σε 20 χρόνια να τα αξιοποιήσουν και τα 20 χρόνια γι’ αυτή την ιστορία.

Επίσης, να δείτε λίγο τη διάταξη που καθιστά απαιτητό όλο το ποσό, σε περίπτωση που κάτι «στραβώσει» με μία δόση, γιατί θα βρεθούμε σε περιπέτειες πολύ δυσάρεστες, ειδικά τις περιόδους που διανύουμε. Στη συγκεκριμένη περίπτωση, ο συγκεκριμένος συνεταιρισμός καλείται να καταβάλει, περίπου, 120.000 με 130.000 ευρώ το χρόνο. Δεν είναι λίγα λεφτά για τις εποχές που ζούμε. Ευχαριστώ πολύ. Θα επανέλθω στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε. Διαβάζω τον τίτλο του νομοσχεδίου «Ρυθμίσεις Αρμοδιότητας του Υπουργείου Αγροτικής Ανάπτυξης». Θα κάνω δύο εισαγωγικές παρατηρήσεις, γιατί ξέρω ότι ο κ. Υπουργός είναι λάτρης και της Αρχαίας Ελληνικής Ιστορίας και της Μυθολογίας και απορώ πραγματικά, πως δεν έδωσε τίτλο σε αυτό το νομοσχέδιο, να το ονομάσει «Ηρακλής». Βέβαια, έχει χρησιμοποιηθεί πάλι ο τίτλος αυτός, με τις τιτλοποιήσεις του κ. Ζαβού, οι οποίες, πηγαίνουν καλά από τη μία, αλλά ο κ. Στουρνάρας χθες είπε, ότι, μάλλον, θα χρειαστούν «bad bank».

Το λέω αυτό, γιατί αυτό το νομοσχέδιο, αν ανατρέξουμε στους Άθλους του Ηρακλή και πάμε στον πέμπτο άθλο, που o Ηρακλής καθαρίζει τους Στάβλους του Αυγεία, στην κυριολεξία, κάνει αυτό. Δεκαπέντε από τα είκοσι εννέα του άρθρα τακτοποιούν εκκρεμότητες του παρελθόντος που έχουν ως, επί το πλείστον, οικονομικό χαρακτήρα. Αυτό το νομοσχέδιο, λοιπόν, αυτό κάνει.

Επίσης, επειδή ξέρω ότι ο κ. Υπουργός πάντα συναρμόζει τη στρατηγική του με την γενικότερη τακτική της Κυβέρνησης, θέλω να πω ότι ακούγοντας χθες τον Πρωθυπουργό να μάς διαβεβαιώνει, ότι δεν θα πάμε σε εκλογές το επόμενο διάστημα, πραγματικά, απορώ διαβάζοντας ένα νομοσχέδιο που βρίθει διατάξεων και που θα μπορούσαν να χαρακτηριστούν «διευθετήσεις προεκλογικού χαρακτήρα» και μάλλον, προδίδουν άγχος να κλείσουν οι εκκρεμότητες, για το κατά πόσον όλα αυτά ταιριάζουν με αυτή τη διαβεβαίωση. Ένα νομοσχέδιο, για το οποίο, θα μου επιτρέψετε να πω ότι δεν έχει αρχή Και θα πω ένα παράδειγμα. Παρεμβαίνει στον Ποινικό Κώδικα. Έρχεται η προηγούμενη Κυβέρνηση ή η σημερινή και λέει ότι αλλάζει τον Ποινικό Κώδικα και τα πταίσματα, πλέον, δεν τα διώκει. Καταλαβαίνω ότι ο Υπουργός, επειδή είναι έγκριτος νομικός και ποινικολόγος έχει μία ιδιαίτερη ευαισθησία.

Έρχεται, λοιπόν, το Υπουργείο Αγροτικής Ανάπτυξης και φέρνει διάταξη για τον Ποινικό Κώδικα «ανοίγοντας την κερκόπορτα», ουσιαστικά, σε οποιοδήποτε Υπουργείο σε θέματα Ποινικού Κώδικα είναι της αρμοδιότητας του, να μπορεί να αναιρεί τον Ποινικό Κώδικα. Φέρνει, λοιπόν, μία διάταξη που λέει, ότι οριζοντίως, τα πταίσματα, πλέον, δεν διώκονται, άλλα αν ένα Υπουργείο θεωρεί ότι είναι αξιόποινο αυτό που έγινε, το βάζει σε ειδική διάταξη, πέραν του Υπουργείου Δικαιοσύνης. Δεν υπάρχει, όμως, μία συνοχή. Στο άρθρο 12, διαγράφετε ή μετατρέπετε κυρώσεις, που έχουν επιβληθεί από το 2014, εφόσον έχουν υποβληθεί προσφυγές. Στο άρθρο 14, αλλάζετε τη νομοθεσία σε παραβάσεις που έχουν, ήδη, διαπιστωθεί, αλλά δεν έχουν επιβληθεί και στο άρθρο 8, αναστέλλονται οι διοικητικές πράξεις που έχουν εκδοθεί, αλλά δεν έχουν εκτελεστεί, αλλά δεν δίνετε το δικαίωμα να επανεξεταστούν σε όσους έχουν εκτελεστεί.

Δηλαδή, έγινε ο έλεγχος σε δύο περιπτώσεις. Αν έτυχε και ο έλεγχος οδήγησε σε διοικητικό πρόστιμο, κάποιοι την «πάτησαν» και κάποιοι άλλοι έχουν δικαίωμα να πάρουν χρόνο μέχρι το τέλος της χρονιάς. Σας απέδειξα με τρία άρθρα πώς υπάρχει διαφορετική φιλοσοφία στο ίδιο νομοσχέδιο για παρεμφερείς διατάξεις.

Βεβαίως, είναι σωστή η παράταση για την νομιμοποίηση των κτηνοτροφικών εγκαταστάσεων. Οι κτηνοτρόφοι έχουν πάρα πολλά προβλήματα και τα είπε και ο συνάδελφος, ο κ. Χαρακόπουλος. Είμαι βέβαιος, ότι όλοι οι συνάδελφοι που προέρχονται από αγροτικούς νομούς θα το επιβεβαιώσουν. 40.000 κτηνοτρόφοι, έξι εκατομμύρια γιδοπρόβατα, ενάμιση εκατομμύριο διακινούνται, συνήθως, το Πάσχα, όλοι ξέρουμε τι δεν έγινε το Πάσχα. Ξέρουμε ότι το Υπουργείο έχει κάνει αλλεπάλληλες συσκέψεις και έχει προαναγγείλει αποζημιώσεις, αλλά θα πρέπει να ενισχυθούν, όχι μόνο όσοι κτηνοτρόφοι παράγουν γάλα, αλλά και αυτοί που παράγουν κρέας και να μην είναι το μόνο κριτήριο η συνδεδεμένη ενίσχυση για την αποζημίωση, γιατί η εστίαση είναι κλειστή, εδώ και δυόμισι μήνες, όπως και για το γάλα τα τυροκομεία είναι κλειστά, καθώς είναι πληττόμενοι κλάδοι.

Άρα, οι κτηνοτρόφοι και οι αγρότες δεν πλήττονται; Οι πατατοπαραγωγοί στην Ηλεία, στη Μεσσηνία, στην Αχαΐα δεν πλήττονται, όταν πουλάνε με 13 λεπτά και όταν έχουν εισαχθεί 120.000 τόνοι πατάτας, όταν έχουμε υστέρηση εξαγωγών, όταν όλη η εστίαση είναι κλειστή; Χρειάζονται, λοιπόν, διευκολύνσεις και άμεσες παρεμβάσεις.

Το ίδιο ισχύει και για τα κηπευτικά προϊόντα. Το γνωρίζει ο Υπουργός και θα κάνει ανάλογη δράση, όπως και για τον αμπελουργικό κλάδο, ο οποίος έχει πληγεί, πραγματικά, και οι οινοπαραγωγοί, έχουν απογοητευτεί από τις αποφάσεις της Κομισιόν.

Χρειάζεται, λοιπόν, ενίσχυση της ρευστότητας, είτε με αναπλήρωση χαμηλού εισοδήματος, είτε με ταχύτερη προκαταβολή ενιαίας ενίσχυσης, είτε με το 50% της προκαταβολής. Βεβαίως, αυτό που γίνεται με τις τράπεζες, γιατί υπάρχει και η πρόθεση της Κυβέρνησης να εντάξει τους παραγωγούς στο Ταμείο Εγγυοδοσίας, να δω ποιος θα πρωτοπάρει από αυτά τα 7 δισεκατομμύρια που θα δοθούν σε επαγγελματίες, επιχειρηματίες, αγρότες, μεταποιητές, είναι ότι κρατάνε κλειστές τις στρόφιγγες για τον πρωτογενή τομέα, αλλά τις άνοιξαν διάπλατα -είδαμε προχτές- για τον τουριστικό τομέα, γιατί εκεί υπάρχουν εξασφαλίσεις, υπάρχουν πολύ ακριβά «φιλέτα» τουριστικά ακίνητα, τα οποία μπορούν να χρησιμοποιηθούν.

Ενώ, λοιπόν, οι τράπεζες είναι κλειστές για τον πρωτογενή τομέα, για τα σχέδια βελτίωσης, που είναι το βασικό αναπτυξιακό «εργαλείο» του πρωτογενούς τομέα, ζητούν εγγυητικές επιστολές μεγαλύτερες και από τις προκαταβολές που πρέπει να δώσουν, καθώς και προσημειώσεις ακινήτων και καθυστερούν τις πληρωμές. Χρειάζεται και σε αυτόν τον τομέα να υπάρχει και αύξηση προκαταβολής. Νομίζω ότι το έχουν ζητήσει και οι πιο πολλοί Περιφερειάρχες, όπως και στην Περιφέρεια μου στην Ηλεία, στη Δυτική Ελλάδα. Θα πρέπει, κύριε Υπουργέ, να επανεξετάσετε τη δυνατότητα να ενταχθούν περισσότερα σχέδια βελτίωσης.

Βεβαίως, το νομοσχέδιο αυτό έχει σωστές διατάξεις -για να είμαστε δίκαιοι- και για τους μελισσοκόμους και για την φαρμακευτική κάνναβη και για το Εθνικό Πρόγραμμα Συλλογής Διαχείρισης νεκρών ζώων και για την αυστηροποίηση των κυρώσεων, στα άρθρα 27 και 29 για τις παράνομες ελληνοποιήσεις. Δεν θα υπήρχε καταλληλότερος Υπουργός να καταπολεμήσει τις παράνομες ελληνοποιήσεις από τον κ . Βορίδη, γενικά και όχι μόνο στο κομμάτι του πρωτογενούς τομέα και συμφωνούμε και στηρίζουμε αυτή την προσπάθεια.

Τα θετικά νέα είναι ότι υπάρχει αύξηση των εξαγωγών στον πρωτογενή τομέα το πρώτο τρίμηνο του 2020 και αυτό το θετικό νέο πρέπει να αξιοποιηθεί. Την ίδια στιγμή, όμως, οι περικοπές των άμεσων ενισχύσεων με μείωση της ΚΑΠ κατά 5%, με βάση, τουλάχιστον, την πρόταση στο πολυετές δημοσιονομικό πλαίσιο, δημιουργεί ένα ζήτημα, το οποίο μαζί με το ζήτημα που έχει προκύψει από την απόφαση του Συμβουλίου της Επικρατείας, που «αγγίζει» 150.000 από τις 600.000 περιπτώσεις ενίσχυσης και αφορά περιπτώσεις αγροτών που ζητούν εξαγορά των γεωργικών εκτάσεων, όπως είναι στη Λάρισα, 62.5000 περιπτώσεις, στη Μαγνησία 60.000, στη Χαλκιδική 55.000, στην Ηλεία, την εκλογική μου περιφέρεια, 53.000, δημιουργεί μεγάλα προβλήματα. Γι’ αυτό χρειάζεται μία γρήγορη απόφαση από το Υπουργείο Περιβάλλοντος να λυθεί αυτό το ζήτημα και να μην κινδυνέψουν οι επιδοτήσεις.

Μιλάμε για μία κατάσταση, που στην Ελλάδα έχουμε μείωση της απασχόλησης στον πρωτογενή τομέα κατά 6,7% την τελευταία πενταετία, με βάση τα στοιχεία της Eurostat, παρά την αύξηση του γεωργικού εισοδήματος και αυτό ενέχει τον κίνδυνο να υπάρχουν και ανισότητες στον πρωτογενή τομέα. Οι πιστώσεις μειώνονται, η ρευστότητα περιορίζεται και πολλές φορές ακόμα και οι συμβολαιακές συμβάσεις αθετούνται.

Τι χρειάζεται, λοιπόν; Χρειάζεται ένα σύγχρονο πλαίσιο, με κίνητρα, με ένταξη και δημιουργία ομάδων παραγωγών, σε συνέχεια της πρωτόλειας προσπάθειας που έγινε κάτι πιο ουσιαστικό. Ακόμη, χρειάζεται προσέλκυση και ενημέρωση των νέων αγροτών για την υγιεινή και την ασφάλεια της τροφίμων, για την ποιότητα και πιστοποίηση, την οργάνωση και τη διοίκηση των αγροτικών εκμεταλλεύσεων, για την υλοποίηση των επιχειρηματικών σχεδίων και για τις απαιτήσεις της αγοράς και το μάρκετινγκ των προϊόντων.

Αυτή την κουβέντα θα έπρεπε να κάνουμε σε αυτή εδώ την Αίθουσα, συζητώντας ένα τέτοιο πλαίσιο για τον πρωτογενή τομέα. Νομίζω ότι υπάρχει το περιθώριο μέχρι την συζήτηση στην Ολομέλεια να πάρουμε και τις διαβεβαιώσεις του Υπουργού για τη στήριξη του πρωτογενούς τομέα και τη στήριξη της Κυβέρνησης στον Υπουργό για να μπορέσει σε αυτή τη δύσκολη φάση να απλώσει χείρα βοηθείας στους αγρότες και τους κτηνοτρόφους, αλλά και για να συζητήσουμε και τα θεσμικά «εργαλεία», δηλαδή, το πώς θα μπορέσουμε το πλεονέκτημα της αύξησης εξαγωγών να το κάνουμε μόνιμο και να το βελτιστοποιήσουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Σας ευχαριστώ πολύ, κύριε Πρόεδρε. Κύριε Υπουργέ, είναι σημαντικό, το σημερινό προτεινόμενο νομοσχέδιο, όπως είναι σημαντικές και όλες οι νομοθετικές πρωτοβουλίες του Υπουργείου σας, εκ των πραγμάτων. Θα ήθελα να θυμίσω, ό,τι κατά τη διάρκεια της πανδημίας, υγειονομικό υλικό χρειάστηκε η χώρα, δηλαδή, μάσκες και είδαμε φαινόμενα κατασχέσεων από χώρες που είναι εταίροι, που είναι συμμαχικές χώρες και που πιστεύουμε τα ίδια πράγματα. Απευχόμαστε όλοι να έρθει η κακιά η ώρα και να χρειαστούμε τρόφιμα, σε μία άλλη κρίση, σε μία άλλη πανδημία. Αντιλαμβανόμαστε όλοι τι θα συμβεί.

Θα ήθελα, κύριε Υπουργέ, να ξεκινήσω με δύο ζητήματα, τα οποία είναι, φαινομενικά, άσχετα με τις διατάξεις του νομοσχεδίου, ωστόσο στη συνέχεια, πιστεύω, ότι θα σας πείσω ότι είναι, απολύτως, σχετικά, αφού ο «πυρήνας» του νομοσχεδίου σας -είμαι πεπεισμένος ότι- στοχεύει στην προστασία της ελληνικής παραγωγής, στην αύξηση της υπεραξίας της, στην προστασία του υγιούς ανταγωνισμού και εν τέλει, ενός καλύτερου μέλλοντος για τον πρωτογενή τομέα.

Ξεκινάω από δύο δύσκολα θέματα, γιατί πιστεύω επιπροσθέτως, ότι και εσείς από πολιτική ιδιοσυγκρασία, είστε ταγμένος για τα δύσκολα, κύριε Υπουργέ. Θα ήθελα αρχικά να σας καταστήσω κοινωνό μιας μεγάλης καταστροφής που συνέβη σήμερα στην πατρίδα μου, στη Μαγνησία. Πιο συγκεκριμένα, στο ανατολικό Πήλιο, όπου η χαλαζόπτωση ήταν εντονότατη, σφοδρότατη και το ύψος του χαλαζιού ξεπέρασε τα 20 εκ. σε πολλά σημεία της Ζαγοράς. Επίσης, προκάλεσε σοβαρές ζημιές, οι οποίες με μία πρώτη μακροσκοπική εκτίμηση μπορεί να υπερβαίνουν και το 80% στα μήλα ΠΟΠ «ΖΑΓΟΡΙΝ». Έρχεται αυτή η καταστροφή, πριν ολοκληρωθούν οι αποζημιώσεις του ΕΛΓΑ για την προηγούμενη καταστροφή. Πραγματικά, οι άνθρωποι στο ανατολικό Πήλιο, στη Ζαγορά και στα γύρω χωριά, βρίσκονται σε απελπιστική θέση σήμερα.

Θα μου πείτε, ούτε Θεός είστε, ούτε θαυματοποιός, για να αποτρέπετε τα φυσικά φαινόμενα, ούτε εσείς, αλλά ούτε και ηγεσία. Γίνονται, γίνονταν και θα γίνονται όλα αυτά. Είμαι από τους ανθρώπους, που έχοντας βιώσει τα προβλήματα των αγροτών της ελληνικής υπαίθρου, αντιλαμβάνομαι ότι από τη ζημιά κέρδος δεν μπορεί να βγει, κύριε Υπουργέ. Ωστόσο, είναι καιρός να συζητήσουμε σοβαρά την εκπόνηση προγραμμάτων αντιχαλαζικής προστασίας, να δούμε ποια «εργαλεία» ακριβείας μάς προσφέρει σήμερα η γεωργία, η ευρωμετεωρολογία και όλοι αυτοί οι σοβαροί κλάδοι της γεωπονικής επιστήμης, προκειμένου και το Κράτος να μην πληρώνει, συνεχώς, πόρους, αλλά και οι αγρότες να μην είναι, συνεχώς, ζημιωμένοι. Αυτό το «παραμύθι», δεν πρόκειται να τελειώσει ποτέ και δυστυχώς, έχει κάθε χρόνο κι έναν διαφορετικό δράκο. Αν δεν πάμε σε αμυντική θωράκιση της παραγωγής μας, θα συζητάμε, συνεχώς, εμείς και οι διάδοχοί σας και οι διάδοχοί μας, για το πώς θα αποζημιώσουμε, για το αν θα αποζημιώσουμε, για το αν φτάνουν οι αποζημιώσεις και ο Έλληνας παραγωγός θα εγκαταλείπει, συνεχώς, την παραγωγική δραστηριότητα. Σας καθιστώ κοινωνό σήμερα, γιατί είμαι βέβαιος, ότι με ενδιαφέρον θα δείτε κι αυτό το πρόβλημα που δημιούργησαν οι καιρικές συνθήκες.

Ένα άλλο ζήτημα που ήθελα να θέσω, και το οποίο είναι φαινομενικά άσχετο κύριε Υπουργέ, είναι το εξής: Έχουμε, περίπου, 2.000 αγελαδοτροφικές, χοιροτροφικές και κτηνοτροφικές επιχειρήσεις στην Ελλάδα που έχουν βάλει «λουκέτο», κυρίως, την τελευταία πενταετία, αλλά και προηγουμένως. Όλες αυτές οι επιχειρήσεις έκλεισαν, γιατί βαρύνονται με χρέη προς την Α.Τ.Ε., με εγγυήσεις του ελληνικού δημοσίου, οι οποίες κατέπεσαν. Τα χρέη αυτά δημιουργήθηκαν, όταν τα επιτόκια της Α.Τ.Ε. ήταν 30%-40%, αλλά και στη συνέχεια λόγω κρίσης. Τι συμβαίνει, όμως σήμερα; Τι κερδίζει η «κακή» Α.Τ.Ε. ή τι κερδίζει η εθνική οικονομία από αυτές τις επιχειρήσεις; Σας μιλάω για 2.000 επιχειρήσεις.

Το κόστος κατασκευής μόνο αυτών των επιχειρήσεων, η κεφαλαιακή αξία, ανέρχεται από 1,5 εκατ. ως 5 εκατ. η καθεμία. Μπορούμε να τα συνυπολογίσουμε σε 3-4 δισεκατομμύρια, που είναι εξοπλισμός, που είναι υποδομές παραγωγικές, οι οποίες σήμερα «σαπίζουν». Οι περισσότεροι από αυτούς τους κτηνοτρόφους έχουν πεθάνει. Υπολογίζεται ότι το 80% έχουν φύγει από τη ζωή. Οι κληρονόμοι τους δεν αποδέχονται την κληρονομιά και απαξιώνεται μία περιουσία η οποία είναι αναπόσπαστο κομμάτι της εθνικής παραγωγής.

Πιστεύω, και σας το προτείνω σήμερα στην Επιτροπή μας, ότι πρέπει να δείτε αυτό το ζήτημα, αν υπάρχει κάποια λύση. Δηλαδή, αν πάψουν οι ποινικές διώξεις πτηνοτρόφων ως φυσικά πρόσωπα, ή μετόχων κτηνοτροφικών επιχειρήσεων, που χρεώθηκαν εξαιτίας της κατάπτωσης των εγγυήσεων του Δημοσίου προς την Α.Τ.Ε., θα λύσετε ένα μεγάλο ζήτημα και το λέω ειλικρινά, κύριε Υπουργέ, θα σας γράψει η ιστορία. Θα απελευθερωθούν δυνάμεις και θα αξιοποιηθούν οι υποδομές για να αυξήσουμε την παραγωγή. Σας θυμίζω τον πρόλογο της τοποθέτησής μου.

Είναι δύο ζητήματα που δεν έχουν σχέση με τις διατάξεις του νομοσχεδίου. Είναι όμως, έτσι; Εσείς ο ίδιος το λέτε και εμείς το πιστεύουμε, ότι με τις διατάξεις αυστηροποίησης για τις ελληνοποιήσεις και τον μιμητισμό, πράγματι, κύριε Υπουργέ, για πρώτη φορά, ένας Υπουργός Αγροτικής Ανάπτυξης στρέφει το βλέμμα του, λαμβάνοντας μέτρα για την προστασία της ελληνικής παραγωγής. Είναι η πρώτη φορά.

Από μικρό παιδί θυμάμαι -και μετέπειτα ως επαγγελματίας δημοσιογράφος- κάθε Χριστούγεννα και Πάσχα να γράφουμε «Κατά χιλιάδες οι ελληνοποιήσεις αμνοεριφίων», «Ελληνοποίηση πατάτας από την Αίγυπτο, Κρεμμυδιών από την Τουρκία» και ουκ έστιν τέλος σε αυτήν την ιστορία που έπληττε τη βάση της ελληνικής παραγωγής. Όλοι το λέγανε, όλοι το περιγράφανε, αλλά μόνο ο Βορίδης, ήρθε να αυστηροποιήσει το πλαίσιο και να έχει ποινές φυλάκισης αυτό το «έγκλημα» εναντίον της παραγωγής. Διανοείται κανείς να αντιγράψει την παρμεζάνα στην Ιταλία; Ξέρετε ποιες είναι οι ποινές εκεί, κυρίες και κύριοι συνάδελφοι; Προστατεύουν την παραγωγή τους. Είναι ο πρώτος Υπουργός Γεωργίας, που το κάνει αυτό. Και είπα όλα τα προηγούμενα, γιατί ξέρω ότι σας ενδιαφέρει, επί της ουσίας, η προστασία του ανταγωνισμού και η ελληνική παραγωγή.

Και άκουσα και τον εκπρόσωπο της Αξιωματικής Αντιπολίτευσης -τον φίλτατο κ. Κόκκαλη, που είχε χρηματίσει και Υπουργός Αγροτικής Ανάπτυξης- «ήσασταν υποχρεωμένος, κύριε Υπουργέ, να φέρετε αυτόν τον νόμο βάσει του 625 Ευρωπαϊκού Κανονισμού του ’17» και τον φέρνετε εσείς το 2020». Από μόνος του ο εκπρόσωπος της Αξιωματικής Αντιπολίτευσης είπε την πραγματικότητα. Δηλαδή, κύριε συνάδελφε, το ΄17 δεν μπορούσατε να φέρετε τον Ευρωπαϊκό Κανονισμό; Το ΄18, δεν μπορούσατε να τον φέρετε; Μέχρι τον Ιούλιο του 19, που σας «αποστράτευσε» ο ελληνικός λαός, δεν μπορούσατε να τον φέρετε;

Να σας ρωτήσω και κάτι άλλο, κύριε συνάδελφε, επειδή είστε και νομικός; Προέβλεπε ο Κανονισμός της Ευρωπαϊκής Ένωσης ποινικές κυρώσεις ή είναι πρωτοβουλία του επισπεύδοντος Υπουργού οι ποινικές κυρώσεις; Θα ήθελα στη δευτερολογία σας να μας απαντήσετε σε αυτό.

Επίσης, κύριε Υπουργέ, προστατεύετε την ελληνική παραγωγή, με το Μητρώο Μελισσών Παραγωγών. Όλοι πιστεύουμε, εξαιτίας της βιοποικιλότητας της ελληνικής φύσης, ότι και το μέλι μπορεί να γίνει ένα από τα ηγετικά προϊόντα της χώρας, όπως το είναι το λάδι, η φέτα και τόσα άλλα. Ήρθε ο Υπουργός Γεωργίας της Ινδίας σε κάποια από τις Επιτροπές μας, επί ΣΥΡΙΖΑ για όσους συναδέλφους ήταν εκεί, και είπε ότι το μέλι, χωρίς αυτή η τεράστια χώρα να διαθέτει τη βιοποικιλότητα της μικρής Ελλάδος -ήταν λόγια του ίδιου- κάλυπταν τις ανάγκες τους μέχρι πριν από δέκα χρόνια σε ποσοστό 80% και φέτος είναι στο 120 %. Γιατί, όχι και η Ελλάδα; Ελπίζω, ότι θα είναι η αρχή.

Με χαρά βλέπω, κύριε Υπουργέ, ότι το Υπουργείο σας, εσείς, οι συνεργάτες σας, η κυρία Αραμπατζή, ο κ. Σκρέκας, ο κ. Στρατάκος, καθίσατε και κάνατε μια επίπονη εργασία και ετοιμάσατε μηχανισμούς «de minimis». Κυρίες και κύριοι συνάδελφοι, γνωρίζετε, ότι οι αλιείς, για πρώτη φορά φέτος, επί Βορίδη, παίρνουν 15 εκατομμύρια «deminimis από τις κρατικές ενισχύσεις; Για πρώτη φορά, τις τελευταίες δεκαετίες, Το γνωρίζετε; Γνωρίζετε ότι οι ανθοκόμοι, μετά από πολλά χρόνια, παίρνουν 2.500 ευρώ το στρέμμα για τη στεγασμένη καλλιέργειά τους και 1.500 για την υπαίθρια; Γνωρίζετε ότι οι αιγοπροβατοτρόφοι, για τους οποίους όλοι κοπτόμαστε εδώ, θα λάβουν, περίπου, 25 εκατομμύρια, που εξισορροπούν, σε πολύ μεγάλο βαθμό, τις μειωμένες τιμές και τη μειωμένη ζήτηση;

Κύριε Υπουργέ, θα μπορούσαμε να συζητάμε ώρες. Όμως, πραγματικά, νομίζω, ότι και τα προηγούμενα νομοσχέδιά σας και το σημερινό, σε σχέση με τα νομοσχέδια που έφερναν κάποιοι «πατέρες» των αγροτών, που έτυχε να βρίσκονται στη θέση του Υπουργού ή του Υφυπουργού Αγροτικής Ανάπτυξης, έχουν περισσότερο «βάρος», έχουν μεγαλύτερη ουσία, καθώς προστατεύουν την ελληνική παραγωγή, όχι, βεβαίως, ότι αρκούν για να ανατάξουμε και να ανασυγκροτήσουμε τον πρωτογενή τομέα. Εύχομαι και ελπίζω, να έχουμε και συνέχεια, κύριε Υπουργέ. Τα υπόλοιπα στην Ολομέλεια.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Σούκουλη.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, επειδή, πραγματικά, μπροστά μας έχουμε ένα νομοσχέδιο που βάζει μία σειρά, μία τάξη, σε διάσπαρτες διατάξεις που αφορούν διαφορετικές παραμέτρους της αγροτικής αναπτυξιακής διαδικασίας, σκέφτηκα να έρθω σε επικοινωνία και επαφή με ανθρώπους της Κορινθίας μας, που τους αφορούν διατάξεις αυτού του νομοσχεδίου. Ήρθα, λοιπόν, σε επαφή με ανθρώπους που ασχολούνται με τα λιπάσματα, με ανθρώπους που επιχειρούν στην εμπορία του αυγού, καθώς και με ανθρώπους που τολμούν να κάνουν τα πρώτα τους βήματα στη μελισσοκομία. Είναι μία κοινή ομολογία, ότι αυτό το νομοσχέδιο, κινείται προς μία σωστή κατεύθυνση, γιατί δημιουργεί ένα «καθαρό» νομοθετικό πλαίσιο, που καλούνται μέσα σε αυτό να δράσουν όλοι οι συμμετέχοντες στον αγροτικό μας τομέα.

Είναι πολύ σημαντικό, ότι αφορά στην καταπολέμηση των ελληνοποιήσεων, κάτι που «μαστίζει» και προβληματίζει όλους τους ανθρώπους του πρωτογενούς τομέα, κυρίως, όσους ασχολούνται με την κτηνοτροφία, αλλά προτείνει και διάφορες καινοτομίες, όπως είναι η δημιουργία της πληροφοριακής βάσης δεδομένων για το Εθνικό Ηλεκτρονικό Μελισσοκομικό Μητρώο στο άρθρο 9, που έχει κάνει εντύπωση στους ανθρώπους που ασχολούνται με τη μελισσοκομία. Όσοι ασχολούνται με αυτό, είναι πιθανό να ρίξουν τον ηλικιακό μέσο όρο των ανθρώπων που ασχολούνται με την αγροτική οικονομία και παραγωγή. Το έχουμε ξαναπεί πολλές φορές εδώ, ότι οι αγρότες μας γερνάνε και δυστυχώς, οι νέοι δεν ακολουθούν τους μεγαλύτερους. Τουλάχιστον, στο κομμάτι του μελιού, αυτό έρχεται να ανατρέψει αυτό το δεδομένο.

Επίσης, πολύ σημαντικό είναι και το άρθρο 10 με τη βάση δεδομένων του «ΑΡΤΕΜΙΣ». Μου είπαν άνθρωποι της Κορινθίας που ασχολούνται με το αυγό, ότι δούλεψε μέχρι τον Μάιο και πήγε πάρα πολύ καλά και τους βοήθησε πάρα πολύ στο παραεμπόριο και σε όλο αυτό που συμβαίνει με το εξωτερικό και με τη διαφυγή και το περιμένουν με μεγάλη ανυπομονησία.

Θα ήθελα να δούμε και κάτι άλλο στο άρθρο 3. Μίλησα με λίγους, αλλά σημαντικούς ανθρώπους, που ασχολούνται με το λίπασμα, σε επίπεδο ανακύκλωσης και όλη αυτή την καινοτομία. Στο άρθρο 3, λοιπόν, υπάρχει η παρ. ιε΄, όπου υπάρχει ένα πρόστιμο 10.000 € σε όποιον διαθέτει λίπασμα και έχει αποκτήσει την πρώτη ύλη. Υπάρχουν άδειες και εγκρίσεις που έχουν βγει από το Υπουργείο Αγροτικής Ανάπτυξης, όπως μου είπαν και είναι κάτι που επιτρέπεται. Θα ήθελα να το δείτε, μήπως πρέπει να προσθέσουμε το «εφόσον δεν υπάρχουν οι απαραίτητες εγκρίσεις από το ΥΠΑΑΤ».

Ένα άλλο σημείο είναι η παρ. στ΄, όπου υπάρχει ένα πρόστιμο 1.500 € για όσους δεν έχουν υποβάλει στατιστικά στοιχεία, σύμφωνα με την κείμενη εθνική νομοθεσία. Τι είδους, στατιστικά στοιχεία, δεν το λέει καθαρά και θα ήθελα και αυτό να το δείτε, γιατί ξέρετε πάρα πολύ καλά, ότι όταν δεν μιλάμε πολύ συγκεκριμένα σε τέτοιες περιπτώσεις, μπορούμε να δημιουργήσουμε «ομηρία», μπορούμε να δημιουργήσουμε γραφειοκρατικές αγκυλώσεις σε έναν τόσο δυναμικό κλάδο.

Έχω τονίσει και σε άλλες ομιλίες και στην Ολομέλεια και στην Επιτροπή, ότι ο αγροτικός τομέας είναι ένα πεδίο που τα συγκριτικά του πλεονεκτήματα, πραγματικά, είναι πάρα πάρα πολύ μεγάλα και έχει ένα τεράστιο περιθώριο αύξησης της παραγόμενης αξίας του. Αυτό το περιθώριο αύξησης παραμένει, εξαιρετικά, μεγάλο και εγώ χαίρομαι που βήμα- βήμα προχωράμε προς τη σωστή κατεύθυνση. Η Κυβέρνησή μας νομοθετεί με υπευθυνότητα, σοβαρότητα και ευτυχώς, αποτελεσματικότητα, παρά τις αντιξοότητες, όπως είναι αυτή τη στιγμή η μεγάλη υγειονομική κρίση.

Η Κυβέρνηση, λοιπόν, νομοθετεί και θέλω να πιστεύω ότι θα ξεπεράσουμε γρήγορα τα εμπόδια που έχουν προκύψει και από αυτή τη δύσκολη συγκυρία και περιμένω με ανυπομονησία να δω και συγκεκριμένες διατάξεις, ενδεχομένως, σε επόμενο νομοσχέδιο, που να αφορούν αυτά που έχουμε συζητήσει, και κατ’ ιδίαν, για την οινοποιία και για την κτηνοτροφία στα προβλήματα που αντιμετωπίζει μέχρι σήμερα.

Ευχαριστώ.

**ΓΙΩΡΓΟΣ ΒΛΑΧΟΣ (Πρόεδρος της Επιτροπής):**Το λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Κύριε Πρόεδρε, κύριοι συνάδελφοι, κύριοι Υπουργοί, θέλω να ξεκινήσω κι εγώ, καταρχάς, συγχαίροντας και αποδίδοντας τα εύσημα σε όλη την ηγεσία του Υπουργείου Αγροτικής Ανάπτυξης. Ονομαστικά στον κ. Βορίδη, στην κυρία Αραμπατζή, στον κ. Σκρέκα, στον Γενικό Γραμματέα και σε όλους τους συνεργάτες, γιατί όλους αυτούς τους μήνες, σιωπηλά, δούλεψαν και έχουν να παρουσιάσουν ένα πολύ πλούσιο έργο. Αντιπαρέρχομαι αυτά τα οποία, ήδη, αναφέρθηκαν από τους προλαλήσαντες συναδέλφους. Θέλω, όμως, να σταθώ σε κάποια πολύ σημαντικά, όπως είναι το θέμα του εργόσημου για τους μετακλητούς εργάτες γης και, βέβαια, όλα τα υπόλοιπα για την επιστρεπτέα προκαταβολή, για το Ταμείο Εγγυοδοσίας, την επίσπευση καταβολής αποζημιώσεων και άλλα πολλά.

Καταρχάς, δεν νομίζω να υπάρχει άλλη επαγγελματική τάξη που να έχει πληγεί περισσότερο από την παγκοσμιοποίηση, από τον ελεύθερο ανταγωνισμό, από τους κτηνοτρόφους. Και δεν μιλάω τώρα για τα τελευταία δύο χρόνια και τους τελευταίους δύο μήνες λόγω του κορονοϊού. Τις τελευταίες δεκαετίες, κάθε χρόνο, συρρικνώνονται και το ζωϊκό κεφάλαιο και ο αριθμός των κτηνοτρόφων και τα εισόδημά τους. Οι άνθρωποι είναι δεσμευμένοι στο επάγγελμά τους 365 ημέρες τον χρόνο. Οι τιμές του γάλακτος και του κρέατος είναι στα «τάρταρα» και οι άνθρωποι δεν μπορώ να καταλάβω πώς αισθάνονται, όταν βλέπουν ότι πρέπει να δώσουν τέσσερα κιλά γάλα, που κάνει είκοσι πέντε λεπτά το αγελαδινό γάλα, για να πάρουν ένα μπουκαλάκι με νερό των 500ml. Είναι μία δύσκολη εξίσωση. Εύχομαι να ευοδωθεί η πρότασή σας γι’ αυτή την ενίσχυση την οποία περιμένουν και νομίζω ότι και για τα υπόλοιπα χρόνια πρέπει να βρεθεί ένας τρόπος να ενισχύονται, συνεχώς, γιατί στο τέλος δεν θα υπάρχει κτηνοτρόφος στην Ελλάδα.

Ένα δεύτερο θέμα που αφορά την περιοχή μας είναι το αγροτικό ρεύμα. Στην περιοχή Φλώρινα-Αμύνταιο-Πτολεμαΐδα-Κοζάνη η Δ.Ε.Η. έχει πομόνες, οι οποίες αντλούν εκατονταπλάσιο νερό, απ’ ότι όλες οι αγροτικές μαζί, με αποτέλεσμα, κάθε χρόνο, οι αγρότες να πρέπει να «χτυπάνε» και πιο βαθιά στο έδαφος, που αυτό σημαίνει λεφτά. Τι ζητάνε, λοιπόν, οι άνθρωποι; Ζητάνε για τα χρέη τα οποία έχουν για το ρεύμα στη Δ.Ε.Η., γι’ αυτές τις τέσσερις περιοχές, γι’ αυτούς τους δύο νομούς, να έχουν περισσότερες δόσεις. Εδώ ζητάμε τη δική σας την παρέμβαση στη Δ.Ε.Η., ώστε να υπάρχει μία ευνοϊκή μεταχείριση, όχι χάρισμα χρημάτων, αλλά να έχουν περισσότερες δόσεις για να μπορούν να αποπληρώσουν το χρέος, γιατί η Δ.Ε.Η. τους το χρωστάει αυτό, γιατί εξαιτίας της Δ.Ε.Η. πληρώνουν περισσότερα.

Επίσης, κάτι τελευταίο που έχει σχέση με εσάς, είναι πάλι γι’ αυτήν την περιοχή Φλώρινα, Κοζάνη. Για τα σχέδια βελτίωσης έχουν μείνει ελάχιστοι επιλαχόντες, λόγω της μεταλιγνιτικής και λόγω του μεγάλου πλήγματος που έχει δεχθεί η περιοχή. Ήδη, ένα μεγάλο μέρος των εργατών φεύγει προς Γερμανία, γιατί αν περίμεναν τα μέτρα της Κυβέρνησης και της Πολιτείας, για τα οποία υπάρχει μεγάλη γραφειοκρατία και καθυστέρηση θα είχαν «πεθάνει της πείνας». Τουλάχιστον, ζητάμε όλοι οι επιλαχόντες στα σχέδια βελτίωσης για τη δυτική Μακεδονία, επειδή το ποσό είναι ελάχιστο, να ενταχθούν στο πρόγραμμα από τα υπόλοιπα των άλλων Περιφερειών.

Αυτό το νομοσχέδιο είναι πολύ σημαντικό. Θεσπίζονται διατάξεις που αφορούν αγροτική ανάπτυξη, γεωργία, κτηνοτροφία, τα λιπάσματα, πολλαπλασιαστικό υλικό, το μελισσοκομικό μητρώο και άλλα πάρα πολλά. Η «κορωνίδα», όμως, αυτού του νομοσχεδίου, αν θα μπορούσαμε να βάλουμε έναν τίτλο, είναι το θέμα των ελληνοποιήσεων. Είναι πράγματι, πολύ σημαντικό. Αναφέρθηκε και από άλλους συναδέλφους, η τιμωρία με φυλάκιση και το υψηλό χρηματικό πρόστιμο, το οποίο επιβάλλεται. Εννοείται ότι αυτό δεν σημαίνει, ότι θα λυθεί στο 100% το πρόβλημα των ελληνοποιήσεων και το θέμα της νόθευσης, αλλά είναι σίγουρο ότι δέχεται ένα πολύ ισχυρό πλήγμα.

Επίσης, είναι πάρα πολύ σημαντικό για τους κτηνοτρόφους, στους οποίους αναφέρθηκα προηγουμένως, και το θέμα της παράτασης έως 31/12/20 της προθεσμίας για την υποβολή των αιτήσεων για τη νομιμοποίηση σταβλικών και κτηνοτροφικών εγκαταστάσεων, όπως, επίσης, το Μελισσοκομικό Μητρώο και πάρα πολλά άλλα, για τα οποία θα έχουμε τη δυνατότητα, στη συνέχεια, να αναφερθούμε.

Αναφέρθηκε ο εκπρόσωπος της Αντιπολίτευσης στο θέμα του τίτλου. Είπε, ότι είναι εύηχος και έντονος, μεγάλος και εντυπωσιακός. Καταρχάς, επειδή ο κ. Κόκκαλης ήταν στην Κυβέρνηση τα προηγούμενα τεσσεράμισι χρόνια, ήρθε στο μυαλό μου ο τίτλος που είχαν φέρει οι ΣΥΡΙΖΑ - ΑΝΕΛ. Θυμάμαι την «επανεκκίνηση» της ελληνικής οικονομίας και το τι περιείχε. Δεν περιείχε τίποτε, εκτός από δυο - τρεις διατάξεις γραφειοκρατικού χαρακτήρα. Μετά τη ψήφιση αυτού του νομοσχεδίου, το μόνο που είχαμε δεν ήταν επανεκκίνηση αλλά οπισθοδρόμηση, αφού για τρία χρόνια είχαμε ύφεση της ελληνικής οικονομίας.

Λέω, λοιπόν, ότι το συγκεκριμένο νομοσχέδιο, πραγματικά, τιμά τον τίτλο, γιατί, όντως, με τις διατάξεις που περιέχει και όλα τα άρθρα, αναβαθμίζει και εκσυγχρονίζει τον αγροτικό κόσμο και την αγροτική οικονομία. Εμείς δεν μιλάμε για επανεκκίνηση της αγροτικής οικονομίας, αλλά για έναν εκσυγχρονισμό και μία μεταρρύθμιση που είναι πολύ σημαντική .

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Είχαμε πει με τον κ. Πρόεδρο να μην παρέμβω, αλλά ορισμένες αιτιάσεις από την πλευρά της Αντιπολίτευσης μου κίνησαν το ενδιαφέρον. Θα αναφερθώ στον ισχυρισμό του Εισηγητή της Αξιωματικής Αντιπολίτευσης, σε σχέση με τη θέσπιση και την αντιμετώπιση των παράνομων ελληνοποιήσεων. Η πρώτη ερώτηση που σας ετέθη, εάν, δήθεν, αυτά τα οποία νομοθετούμε «πηγάζουν» εξ υποχρεώσεώς μας εκ του κανονισμού, γιατί δεν τα νομοθετήσατε εσείς; Εύκολο γρήγορο, απλό και καταλυτικό. Δεν είναι, όμως έτσι. Κανένας δεν σου λέει πώς να νομοθετήσεις και τι να νομοθετήσεις. Πάντως, μετά βεβαιότητας, δεν σου λένε να νομοθετήσεις ειδική ποινική διάταξη για να προστατεύσεις τα ΠΟΠ. Αυτό δεν το λέει κανείς και πουθενά. Το λέμε εμείς και το κάνουμε εμείς, γιατί το πιστεύουμε.

Ποια ήταν η κατάσταση, κύριε Κόκκαλη, τεσσεράμισι χρόνια τώρα, επί δικής σας ηγεσίας, στο Υπουργείο Αγροτικής Ανάπτυξης, που πολύ κοπτόσασταν και ησχολείστο με τα ζητήματα της αντιμετώπισης των παράνομων ελληνοποιήσεων; Ξέρετε πόσο καλός άνθρωπος είμαι και δεν θέλω να σας ταλαιπωρώ. Το ξέρετε και θέλω να το αποφεύγω αυτό όσο μπορώ, όσο γίνεται δηλαδή. Όμως, αν έρχεστε και αντί να στέρξετε και να επαινέσετε και να χειροκροτήσετε και να αναγνωρίσετε την προστιθέμενη αξία αυτής της παρέμβασης, λέτε «σίγα, Βορίδη, τι έκανες τώρα; Το έλεγε ο κανονισμός. Υποχρεωμένος ήσουν να το κάνεις και το έκανες. Αυτό περίπου ήταν».

Ο υποχρεωμένος στους δέκα μήνες, οι άνευ υποχρεώσεων στα τρία χρόνια, έτσι για να είμαστε συνεννοημένοι, αλλά να δούμε και ποια ήταν η κατάσταση. Πολύ σωστά άκουσα, -απολύτως ακριβές αυτό- δεν θυμάμαι ποιος το είπε εκ των συνάδελφων, ότι δεν αρκεί η σημερινή παρέμβαση, ούτε είπαμε ότι τελειώνει. Βεβαίως, ξεκινάει η παρέμβαση και άκουσα πολύ σωστές και εύλογες οι παρατηρήσεις για το πώς πρέπει να φτιαχτεί ο ελεγκτικός μηχανισμός, πώς πρέπει να λειτουργεί, επίμονα, σωστά και μεθοδικά, πώς πρέπει να ενισχυθεί και να εκπαιδευτεί. Όλα αυτά είναι πάρα πολύ σωστά. Έχουμε, όμως, ένα μικρό θεματάκι. Αν, τελικά, όταν τους πιάνεις, τους επιβάλλεις 15.000 ευρώ πρόστιμο, αντιλαμβάνεστε ότι δεν είχε καμία σημασία, το να τους πιάνεις. Καμία σημασία.

Για να συνεννοηθούμε τώρα, γιατί έχω μία ωραία έκθεση από την υπηρεσία μου για το πώς λειτούργησε τα χρόνια του ΣΥΡΙΖΑ στην αντιμετώπιση των ελληνοποιήσεων. Περιγράφει η υπηρεσία μου τι κάνει. Δεν φταίει η υπηρεσία, φταίει κάποιος που δεν ασχολήθηκε με το θέμα, ο όποιος δεν ενέσκηψε για να δει ποια είναι η πραγματική κατάσταση. Ζήτησα, λοιπόν, πληροφορίες για δύο μεγάλες υποθέσεις ελληνοποιήσεων. Δεν έχει σημασία ποιες είναι, ούτε θα πούμε τα ονόματα, καθώς δεν ψηφίσαμε και τον νόμο, ακόμη, για τη δημοσιοποίηση, διότι και αυτό είναι αυτονόητο. Το αυτονόητο δεν έχει ψηφιστεί, τώρα θα ψηφιστεί. Λέει, λοιπόν, η υπηρεσία ότι στις δύο επιχειρήσεις -παρεμπιπτόντως, οι επιχειρήσεις αυτές ελέγχθηκαν το 2017- βρέθηκε ότι έχουν κάνει παραβάσεις. Εισηγήθηκε ο ΕΛΓΟ, το 2017, την επιβολή διοικητικών κυρώσεων και γίνονται διαβιβάσεις το 2018. Πότε επιβάλλονται πρόστιμα; Για μαντέψτε. Το 2020. Οι πράξεις το 2017, οι διαβιβάσεις το 2018, τα πρόστιμα το 2020. Μάλιστα. Περιμένετε, γιατί έχει και πιο ωραία. Να συζητήσουμε για τις ελληνοποιήσεις, επί ΣΥΡΙΖΑ. Εγώ δεν ήθελα, γιατί είναι τραυματικά αυτά. Δεν θέλω να τα κάνω αυτά, γιατί δεν είχε σημασία στο τέλος - τέλος. Σημασία έχει να τα φτιάξουμε, αλλά, άμα, μου λένε κιόλας «δεν κάνεις και τίποτα», φτάνει ως εδώ. Είμαι και υπομονετικός άνθρωπος.

Προσέξτε τώρα. Τι πρόστιμα επέβαλαν στις δύο μαζί; Επέβαλαν πρόστιμα 34.000, η κάθε μία από 17.000. Αυτές είναι μεγάλες υποθέσεις ελληνοποιήσεων. Από 17.000 η καθεμία, μάλιστα. Το 2020, έτσι; Τι ξεκινάει τώρα; Ξεκινά η διαδικασία των προσφυγών. Πότε διεκπεραίωσε η υπηρεσία τις προσφυγές του 2016; Το 2020. Ξεκινάμε να μετράμε λίγο; Πράξη το 2017, επιβολή το 2018 και το πρόστιμο το 2020. Ξεκινά η διαδικασία για τις προσφυγές και κρατάει τέσσερα χρόνια. Καλό, 2024. Αυτό το λέμε πολιτική αποτροπή των ελληνοποιήσεων; Όχι. Να σας πω πως το λέω εγώ; Απόλυτη ανοχή στις ελληνοποιήσεις και αυτό σταματάμε σήμερα. Ξεκινάμε να το σταματάμε. Δεν λέμε ότι ολοκληρώσαμε. Λέμε, όμως, ότι ξεκινάμε.

Οι σκληρές ποινές φυλάκισης -και γι’ αυτό ζητώ από το Σώμα τη στήριξη- δεν είναι καθόλου αυτονόητες. Διότι, ξέρετε τι θα σας πουν; «Δηλαδή, τώρα, για μία φετούλα που την πιάσατε, θα πάμε στους ανθρώπους να τους ρίξουμε τρία χρόνια φυλακή;» Αυτά θα ακούσετε. Αυτά ακούμε. Η απάντηση δεν είναι η «μία φετούλα», η απάντηση είναι «μία γενικευμένη πρακτική, η οποία υπονομεύει την ακεραιότητα ποιοτικών ελληνικών προϊόντων, «σκοτώνει» το εισόδημα των παραγωγών και παραπλανά τον καταναλωτή». Αλλά αυτά δεν έγιναν μέχρι σήμερα. Γίνονται τώρα, κύριε Κόκκαλη, τι να κάνουμε;

Εγώ θέλω να τα χειροκροτήσετε αυτά. Να τα χειροκροτήσετε. Μην μου λέτε ότι είναι προϊόν του Κανονισμού. Να πείτε ότι είναι προϊόν της κοινής μας πολιτικής, να συμμετάσχετε σε αυτή την πολιτική βούληση, αλλά χωρίς αστερίσκους. Ολόψυχα, λεβέντικα. Άμα σας αρέσει η διάταξη πες «μπράβο ρε παιδί μου, έκανες και ένα καλό. Διαφωνώ σε όλα τα άλλα μαζί σου, αλλά αυτό είναι ωραίο», για να υπάρχει συμμετοχή σε αυτό εδώ το έργο που προσπαθούμε να κάνουμε.

Σε ότι αφορά στην κάνναβη, γιατί άκουσα κριτική για την κάνναβη. Σας ενδιαφέρει, κύριε Αρσένη. Για να συνεννοηθούμε. Τι λέει η διάταξη η υφιστάμενη; Ποιο είναι το βασικό ανεκτό όριο; Για όσους δεν μας καταλαβαίνουν και που, ίσως, δεν έχουν παρακολουθήσει τη συζήτηση. Η κάνναβη, κατ’ αρχήν, περιέχει ψυχοτρόπες ουσίες. Άρα, δεν είναι τόσο «αθώα» η διαχείριση της, έχει θέματα. Γι’ αυτό και είναι εποπτευόμενη καλλιέργεια. Σωστά; Δεν είναι ντομάτα. Την καλλιέργεια ντομάτας δεν την εποπτεύουμε, ούτε την πατάτα. Την κάνναβη εποπτεύουμε. Γιατί την εποπτεύουμε την κάνναβη; Υπάρχει ένα πρόβλημα με την κάνναβη. Ποιο είναι το πρόβλημά της; Ότι περιέχει ψυχοτρόπες ουσίες, αυτό είναι το πρόβλημά της- και ότι στην κατάσταση που έχει ο Οργανισμός Ηνωμένων Εθνών, η κάνναβη είναι ναρκωτικό.

«Μα, κάτω από ορισμένες προϋποθέσεις, μπορεί να καλλιεργηθεί». Σωστά. Αυτή είναι η πολιτική της Κυβέρνησης. Κάτω από ορισμένες προϋποθέσεις μπορεί να καλλιεργηθεί. Πάμε να δούμε τις προϋποθέσεις που έθεσε ο νόμος; Παρεμπιπτόντως, ο νόμος αυτός, αρχικώς, θεσπίζεται στη βασική του διάταξη το 2014. Ξέρετε πόσες φορές τροποποιείται; Το 2016, το 2017, το 2018. Γιατί «τρώγεται» ο νομοθέτης με το θέμα; Γιατί κάποιο πρόβλημα υπάρχει, κάτι πρέπει να ισορροπήσει.

Ερχόμαστε τώρα λοιπόν. Ποια είναι η υφιστάμενη διάταξη, τι λέει; «μέχρι 0,2 όριο». Όριο το 0,2. Αυτός είναι ο βασικός κανόνας. Τι άλλο λέει; «από το 0,6 και πάνω, ό,τι και να γίνει, στον εισαγγελέα για δίωξη». Ναρκωτικό. Η υφιστάμενη κατάσταση. Δεν αλλάζω εγώ σε αυτά τα δύο τίποτα. Όπως είναι. Και το «μέχρι 0,2» και το «πάνω από 0,6». Τι έρχομαι και αλλάζω; Αφήνει η διάταξη ΣΥΡΙΖΑ μία περιοχή, η οποία είναι 0,2 έως 0,6. Τι λέει σε αυτή την περιοχή η υφισταμένη διάταξη; Λέει «εάν τυχόν δεν οφείλεται στον παραγωγό η υπέρβαση του ποσοστού αυτού» και σας διαβάζω: «υπάρχει υπέρβαση του νόμιμου ορίου που ειδικά και εμπεριστατωμένα να αποδεικνύεται ότι δεν οφείλεται στις ειδικές περιβαλλοντικές συνθήκες». Άρα, να υπάρχει αιτιολογία για να του τη «χαρίσουμε», στο 0,2-0,6. Λέει «ότι δεν οφείλεται στις ειδικές περιβαλλοντικές συνθήκες, που ήταν άγνωστες στον παραγωγό» και ότι «η συγκομιδή είναι πρόσφορη να οδηγήσει στην παραγωγή ουσίας, που προκαλεί την ψυχική ή τη σωματική εξάρτηση». Υφισταμένη η διάταξη αυτή.

Όταν γινόταν η συζήτηση αυτή εδώ στο Κοινοβούλιο, έκανα μία ερώτηση στην αρμόδια του Γενικού Χημείου του Κράτους. Την ίδια ερώτηση έχω κάνει στους γεωπόνους, την ίδια ερώτηση έχω κάνει στην υπηρεσία και ερωτώ, «εσείς μπορείτε να αποφανθείτε στα αίτια της υπέρβασης; Μπορείτε να τα κρίνετε; Εσείς πού έρχεστε σε μία καλλιέργεια, μπορείτε να πείτε αν αυτό οφείλεται και μάλιστα ειδικά και εμπεριστατωμένα ότι δεν οφείλεται σε κλιματολογικές συνθήκες; Μπορείτε να το πείτε αυτό;» Όλοι, δεν υπάρχει ένας επιστήμονας, που να μου έχει πει ότι μπορεί να πει κάτι τέτοιο. Όποιον βρούμε που να μπορεί να μας απαντήσει αυτό, θα του δώσουμε ένα εκατομμύριο δολάρια.

Αφού, λοιπόν, δεν μπορούν να μας το πουν οι επιστήμονες, έρχεται η υπηρεσία μου, πολύ σωστά, και λέει «με συγχωρείτε, τι μας βάζετε εμάς να κρίνουμε; Το αδύνατον;» Πάρτε μία θέση. Θέλετε να το πάτε στο 0,6 όριο ανοχής; Πηγαίντε το στο 0,6 να τελειώνουμε. Θέλετε να το πάτε στο 0,2; Πηγαίντε το στο 0,2 να τελειώνουμε. Όμως, αυτό που μας λέτε είναι, στην πραγματικότητα, καθ’ υφαρπαγή, το 0,6. Αυτό είναι, στην πραγματικότητα. Δεν τολμάνε να το πούνε οι του ΣΥΡΙΖΑ. Να το πούνε καθαρά: «ναι, ρε παιδιά, 0,6 θέλουμε». Δεν τολμάνε να το πούνε. Αλλά, τι λένε; Βάζουν μία διάταξη τέτοια, που να οδηγεί στο 0,6.

Εμείς, λοιπόν, λέμε κάτι άλλο. Λέμε 0,2. Και επειδή άκουσα το επιχείρημα ότι οι σπόροι είναι πιστοποιημένοι και είναι καλοί και δεν φταίει ο παραγωγός. Θα ρωτήσετε τους γεωπόνους και θα σας πουν αν υπάρχουν καλλιεργητικές πρακτικές, οι οποίες, είτε εκ δόλου, είτε εξ αμελείας, αυξάνουν το ποσοστό. Ας ρωτήσετε. Και που πρέπει να βρίσκεται η ευθύνη. Και αν πρέπει να βρίσκεται στον παραγωγό ή όχι.

Εμείς, τι λέμε; Εμείς λέμε «υπερέβης το 0,2;» Πρώτον, θα καταστρέφεται η παραγωγή, γιατί η παραγωγή υπερβαίνει το επιτρεπόμενο όριο για να έχω βιομηχανική κάνναβη. Σου κάνω δίωξη; Όχι. Αυτό παραμένει στην κρίση του εισαγγελέα. Ας πάει, λοιπόν, στον εισαγγελέα με την υπέρβαση του 0,2 έως το 0,6. Να κρίνει ο εισαγγελέας αν το έκανε ή αν δεν το έκανε σκόπιμα ή αν υπάρχουν άλλοι λόγοι ας το αιτιολογήσει. Από το 0,6 και πάνω; Ποινική δίωξη με δέσμευση και από τον εισαγγελέα. Το υπόλοιπο το κρίνει ο εισαγγελέας, αλλά δεν θα βάλουμε κριτή τον υπάλληλο, ο οποίος θα πάει να κάνει τον έλεγχο για το ποια είναι η κατάσταση της καλλιέργειας.

Που είναι το πρόβλημα στη ρύθμιση; Να βγουν, όσοι το θέλουν, να μου πουν λεβέντικα, -κύριε Κόκκαλη, όχι αυτά που μού λέτε- ότι θέλετε να το πάω στο 0,6. Και αν θέλετε να το πάω στο 0,6, να μου πείτε γιατί δεν το πήγατε εσείς. Γιατί δεν το πήγατε εσείς; Αλλά, όχι αυτά, τώρα, τα λίγο έτσι και τα λίγο αλλιώς, που να καταλήγουμε στο 0,6 δήθεν.

Εγώ, λοιπόν, λέω 0,2. Αυτό είναι το όριο. Παίρνουν όλοι την καλλιεργητική τους ευθύνη. Αυτή είναι η θέση μου και είναι καθαρή. Όποιος, όμως, θέλει να μου πει το αντίθετο, δεν θα μου λέει «άσε τη διάταξη έτσι, να κοροϊδευόμαστε». Θα σηκώσει το χέρι του, ωραία και περήφανα, και θα μου πει να το πάμε το όριο στο 0,6. Όποιος μου το πει αυτό και έχει κυβερνήσει αυτή τη χώρα, θα του πω «μπράβο λες καθαρές κουβέντες». Κάποιοι άλλοι που δεν έχουν κυβερνήσει, μπορεί να το λένε έτσι. Να μου εξηγήσουν, όμως, μόλις μού το πουν αυτό, και γιατί δεν το φέρανε στο 0,6, όταν ήταν στην Κυβέρνηση. Απλές, ωραίες και καθαρές κουβέντες.

Κλείνω λέγοντας κάποια πράγματα για τα θέματα των ενισχύσεων. Θα μιλήσω εκτενώς, εφόσον τίθενται. Θα σας πω, όμως, να μην κάνετε επιπόλαια κριτική σε αυτά τα θέματα, γιατί όταν θα ακούσετε τα νούμερα, ένα προς ένα, θα δείτε ότι υπάρχουν στοχευμένες παρεμβάσεις σε πάρα πολλούς κλάδους και έπονται συνέχεια καινούργιες. Μην υποτιμάτε τους παραγωγούς μας. Το γεγονός ότι επιλέξαμε να κάνουμε στοχευμένες και όχι οριζόντιες προσεγγίσεις είναι αυτό που σώζει τις παραγωγές. Βεβαίως, βρίσκονται οι ανθοπαραγωγοί μας, σήμερα, με 10,5 εκατομμύρια, τα οποία δεν τα είχαν δει ποτέ. Βεβαίως, έρχονται οι αλιείς μας, της μικρής αλιείας, οι οποίοι ποτέ δεν έχουν πάρει φράγκο και παίρνουν 15 εκατομμύρια. Και είναι στη φάση της υπογραφής στο Γενικό Λογιστήριο και μπορεί και να έχει υπογραφεί, ήδη, η απόφαση και να προχωράει. Βεβαίως, θα έρθουν οι αιγοπροβατοτρόφοι μας και θα πουν «με εμάς τι θα γίνει;» Προσέξτε τη συζήτηση και προσέξτε τι τους λέτε, γιατί τους λέτε διάφορα πράγματα, που μπροστά σε αυτά που λέει η Κυβέρνηση, τους οδηγούν σε ελαχιστότατες αποζημιώσεις.

Εγώ θα μιλήσω με νούμερα, όταν το θέλετε. Και θα είμαι και πάρα πολύ αναλυτικός και στον τρόπο, με τον οποίο προσδιορίστηκαν τα ποσά και στις εναλλακτικές δυνατότητες υπολογισμού που υπήρχαν και στον τρόπο με τον οποίο γίνεται η κατανομή τους. Προσέξτε τι θα ισχυριστείτε. Να ξέρετε -και το λέμε για να είμαστε καθαροί- ότι έχουμε πάει στα ανώτατα δυνατά όρια. Οι επιλογές που έχουν γίνει και οι εκπρόσωποι των κτηνοτρόφων μας το ξέρουν, είναι αυτές που μάς πηγαίνουν στα ανώτατα δυνατά όρια. Θέλετε να την κάνουμε την κουβέντα με νούμερα και να μου πείτε τρόπους προσέγγισης; Όποτε θέλετε με πολλή χαρά. Πάρτε τις σφαγές, πάρτε τα κιλά, πάρτε τα συγκριτικά στοιχεία των προηγούμενων ετών, πάρτε τους αριθμούς των ζώων, πάρτε ό,τι θέλετε. Και θα δούμε τι θα βγει. Αυτή η Κυβέρνηση έχει δείξει -και δείχνει κάθε μέρα- ιδιαίτερη ευαισθησία πάνω στο ζήτημα των ενισχύσεων. Δεν λέω ότι λύσαμε όλα τα θέματα του πρωτογενούς τομέα. Καθόλου, μάλιστα. Έχει πάρα πολλά ζητήματα μπροστά μας, αλλά να μην ακούω ότι δεν έχουμε στρατηγική, όταν λύνουμε συγκεκριμένα ζητήματα κάθε μέρα, μα κάθε μέρα.

Ακούσατε για τους εργάτες γης; Είπε ο κ. Φάμελλος, ότι δεν έχουμε κάνει τίποτε για τους εργάτες γης. Κάτι δεν κατάλαβε. Δεν κατάλαβε την πρώτη μας ΠΝΠ, με την οποία επεκτείναμε το 13α΄, προκειμένου να υπάρχει η δυνατότητα να συνεχίσουν οι άδειες εργασίας υπηκόων τρίτων χωρών, αλλά και να δοθούν νέες. Δεν άκουσα για την Πράξη Νομοθετικού Περιεχομένου, που ρυθμίσαμε το θέμα των υπηκόων τρίτων χωρών που με κλειστά τα σύνορα, μόνο αυτοί, έχουν το δικαίωμα να δουλεύουν. Και δουλεύουν σήμερα πόσες χιλιάδες, ήδη, και πόσους ακόμα περιμένουμε, προκειμένου να μην υπάρξει οποιαδήποτε παραγωγική διαταραχή, με ειδική διαδικασία που θεσπίσαμε για τη μετάκληση τους. Δεν άκουσαν για το εργόσημο που με ειδική διαδικασία θεσπίσαμε, προκειμένου να μπορούν να δουλέψουν, χωρίς υπέρμετρη επιβάρυνση στους παραγωγούς. Βέβαια, κάνουν ότι δεν άκουσαν και για τη ρύθμιση που φέρνουμε τώρα σε αυτό το νομοσχέδιο -και θα δω πώς θα τοποθετηθεί το Σώμα- με την οποία για πρώτη φορά το επίδομα ανεργίας το κάνουμε επίδομα εργασίας για τους εργάτες γης.

Αυτές είναι τέσσερις παρεμβάσεις, όχι μία, που έλυσαν το ζήτημα το παραγωγικό που είχε δημιουργηθεί εξαιτίας του κορονοϊού. Γι’ αυτά δεν ακούσαμε; Δεν άκουσε τίποτα ο κ. Φάμελλος; Του είπε, λέει, κάποιος παραγωγός. Ποιος παράγωγος του το είπε αυτό; Να πάει να ρωτήσει τους παραγωγούς που απασχολούν. Εκεί που είναι οι εργάτες γης. Να πάει να ρωτήσει. Άρα, λοιπόν, ξαναλέω, μακριά από μένα το να ωραιοποιώ δύσκολες και περίπλοκες καταστάσεις.

Και για το θέμα του ΕΛΓΑ. Κύριε Χαρακόπουλε, πολύ ευχαρίστως, να κάνουμε μία μεγάλη συζήτηση, για να συζητήσουμε σε αυτήν την Αίθουσα, εκτενώς, το ποια είναι η οικονομική κατάσταση του ΕΛΓΑ και πώς μάς παραδόθηκε και με ποια λογική.

Και θα κλείσω με το θέμα των ανακτήσεων. Δεν θα ψηφίσετε τη διάταξη; Κύριε Κόκκαλη, δεν θα ψηφίσετε τη διάταξη, η οποία ενσωματώνει, εν πολλοίς, τη δική σας διαπραγμάτευση; Τι, ακριβώς, θα πείτε, δηλαδή; Ότι θέλετε να μην υπάρχει ρύθμιση για το ζήτημα των ανακτήσεων στους συνεταιρισμούς, οπότε να εφαρμοστεί ο Κανονισμός, ο οποίος λέει δύο πράγματα: «όλα τα λεφτά τώρα;» Το «δεν ψηφίζω τη διάταξη» τι είναι; Το ξαναλέω. Ενσωματώνει δική σας διαπραγμάτευση, μην βγάζω χαρτιά. Τα ξέρετε. Συμφωνείτε. Δεν λέω κάτι ανακριβές.

Άρα, λοιπόν, η διάταξη αυτή εκείνο που κάνει είναι να βελτιώνει τον χρόνο αποπληρωμής. Για να είμαστε και συνεννοημένοι εδώ, γιατί φαίνεται, συνάδελφοι, ότι εδώ το ζήτημα των ανακτήσεων είναι «βουλησιακό». Δηλαδή, σηκωθήκαμε εμείς μία μέρα και είπαμε «κάτσε να πάρουμε τα λεφτά πίσω». Ναι, αν δεν τα πάρεις τα λεφτά πίσω, υπερπολλαπλάσια τα πληρώνει ο φορολογούμενος. Πρέπει να υπάρξει, λοιπόν, διαδικασία ανάκτησης.

Το να «κλωτσάω» το «τενεκεδάκι» ΣΥΡΙΖΑ, περιμένοντας πότε θα «πέσω» από την Κυβέρνηση για να πάει στον επόμενο, όπου μπορεί να μην υπάρχουν αυτοί οι όροι και οι συμφωνίες και τα πράγματα να είναι πολύ χειρότερα και από τους συνεταιρισμούς και για τους παραγωγούς μας και να κάνω αυτό που έκαναν στον ΕΛΓΑ, επί τέσσερα χρόνια, δηλαδή, να κοροϊδεύουν ότι κάνουν την αναλογιστική μελέτη για να φτιάξουν τον ΕΛΓΑ και να μην έχουν κάνει τίποτα, αλλά να περνάει η ώρα, η αλήθεια είναι ότι δεν είναι η δική μου πολιτική αυτή.

Θα τα πιάσουμε τα προβλήματα και θα τα αντιμετωπίσουμε. Κάπως θα πάνε. Εγώ δεν σας λέω ότι κάνουμε μαγικά. Παλεύουμε με τα προβλήματα και τα φτάνουμε σε ένα σημείο «ωρίμανσης» και λύσης.

Άρα, πολύ καλοδεχούμενη η κριτική και να ευχαριστήσω όλες τις πτέρυγες γι’ αυτή. Ελπίζω να συνεχιστεί αυτός ο εποικοδομητικός διάλογος, αλλά να ξέρουμε και τι λέμε και πού πατάμε σε κάθε συγκεκριμένο σημείο. Η μεγαλοψυχία στην πολιτική είναι σπουδαίο πράγμα. Αναγνωρίζεις, ότι κάποιος κάνει κάτι καλό. Δεν είναι και τόσο τρομερό, δεν θα πάθεις και τίποτα να το πεις. Κάποιος έκανε κάτι καλό, δεν θα χαλάσεις τίποτα. Άμα πεις ότι έχω διαφωνία, θα πεις έχω διαφωνία. Άμα κάνει κάποιος κάτι καλό, του λες «μπράβο ρε παιδάκι μου, δεν το είχα σκεφτεί εγώ τεσσεράμισι χρόνια, μου ξέφυγε. Τώρα που ήρθες εσύ το σκέφτηκες, το στηρίζω και θέλω και εγώ μερίδιο από την καλή ιδέα».

Να είστε καλά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Κύριε Υπουργέ, είπατε ότι δεν εκφράζουμε την πολιτική βούληση για να λυθούν προβλήματα του πρωτογενούς τομέα. Το είπα δύο φορές στην εισήγησή μου, ότι πολλές διατάξεις τις στηρίζουμε, αλλά εδώ διαμορφώθηκαν δύο πραγματικότητες, αυτή τη στιγμή, στην κυβερνητική πλειοψηφία. Είχαμε τα προβλήματα των αγροτών. Ακούσατε τι είπε ο κ. Χαρακόπουλος; Είπε ότι η υποχρεωτικότητα στην ασφάλιση είναι αδιαπραγμάτευτη. Δηλαδή, είναι δεδομένη. Έχετε την ίδια άποψη ή διαφορετική; Ακούσατε τι είπε ο κ. Αντωνιάδης, ο κ. Μπουκώρος, για το χαλάζι, για τις γεωτρήσεις και για το αγροτικό ρεύμα.

Κύριε Υπουργέ, επειδή αυτό που κάνετε, ίσως, να μην σας αρέσει, δυσκολεύεστε να έρθετε αντιμέτωπος με τα προβλήματα των αγροτών. Δεν θα υπήρχε κανένα πρόβλημα, ειλικρινά, εάν φέρνατε τη διάταξη και λέγατε, ότι αυτή η διάταξη είναι σε εναρμόνιση του Κανονισμού.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν είναι.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Θα σας πω γιατί δεν είναι.

Όμως, επειδή υπάρχει μία ανυπαρξία έργου σε στρατηγικά θέματα του πρωτογενούς τομέα, φροντίσατε να εκμεταλλευτείτε τον Κανονισμό και να προβάλλετε, ότι ήρθε τώρα η ηγεσία του Υπουργείου Αγροτικής Ανάπτυξης να δώσει ένα καίριο «πλήγμα» στις ελληνοποιήσεις. «Επανάσταση». «Χειροκροτήματα». Ο Κανονισμός, κύριε Υπουργέ, λέει όλα «τα αναγκαία μέτρα», στα οποία αναγκαία μέτρα είναι και τα διοικητικά και τα ποινικά. Ήταν αυτονόητη η υποχρέωση για την ποινική διάταξη και είναι, πραγματικά, πολιτικό θράσος. Ζορίζεστε, γιατί σας ξεμπροστιάσαμε, διότι όλα αυτά τα προβλέπει ο Κανονισμός. Είναι, πραγματικά, πολιτικό θράσος να ρωτάτε, γιατί δεν τον εφαρμόσαμε εμείς και όχι εσείς, όταν η προθεσμία, κύριε Υπουργέ, ήταν 14 Δεκεμβρίου του 2019.

Επαναλαμβάνω, ότι έρχεστε σήμερα εκπρόθεσμος με μία διάταξη και λέτε ότι δίνετε λύσεις στις ελληνοποιήσεις. Συγγνώμη, τη νομοθεσία του Κανονισμού πότε θα την εφαρμόσετε; Έρχεστε σήμερα, έξι μήνες εκπρόθεσμος, γνωρίζοντας, ότι ο Κανονισμός λέει «όλα τα αναγκαία μέτρα». Το να παρουσιάζετε έτσι τα πράγματα, κύριε Υπουργέ, είναι προσβολή της νοημοσύνης ειλικρινά, επειδή είπατε να τα λέμε λεβέντικα. Το να αξιοποιείτε έναν Κανονισμό, ο οποίος λέει, «15 Μαρτίου του 2017, για τους επίσημους ελέγχους και άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα».

Αυτός ο Κανονισμός σε υποχρεώνει να λάβεις όλα τα αναγκαία μέτρα και όχι μόνο. Να σας απαριθμήσω τι δεν έχετε κάνει; Είστε υπερήφανος, που δεν έχετε καταρτίσει όλο το προσωπικό που θα ασχοληθεί με όλους τους ελέγχους; Ναι ή όχι; Είστε υπερήφανος, που δεν έχετε θεσπίσει μόνο μία αρχή ελέγχου; Είστε υπερήφανος, που δεν έχετε δημιουργήσει μητρώο για τους υπεύθυνους των επιχειρήσεων; Όλα αυτά προβλέπονται στον Κανονισμό και έρχεται ο Κανονισμός και λέει «κύριε της Κυβέρνησης, αρμόδιο Υπουργείο, πρέπει να τον εφαρμόσεις μέχρι 14 Δεκεμβρίου του 2019» και έρχεστε σήμερα και τι απαιτείτε; Δεν απαξιώνω τη διάταξη, αλλά όχι να μάς προσβάλλετε, όχι να προσπαθείτε να αξιοποιήσετε έναν Κανονισμό ως έργο σας και, μάλιστα, ένα πολυσήμαντο έργο. Να σας πω και κάτι ακόμη; Χειροκρότημα θα έχετε, όταν θα κλείσετε επιχειρήσεις. Τότε ναι. Μπορείτε να μας πείτε πόσους ελέγχους έχετε κάνει μέχρι τώρα και τι ποινές έχουν επιβληθεί;

Δεύτερον, νομίζω ότι η προσπάθειά σας προχθές να αξιοποιήσετε τον Κανονισμό και να βγείτε ως τιμητής, ότι μόνος σας το σκεφτήκατε και ότι η Κυβέρνηση μόλις εξελέγη είπε «να χτυπήσω τις ελληνοποιήσεις», ήταν ατυχής. Μα, ήταν υποχρέωση από την Ευρωπαϊκή Ένωση, κύριε Υπουργέ.

Τρίτον, σε ότι αφορά στην κάνναβη, φαίνεται ότι είστε προκατειλημμένος. Να σας πω από πού αποδεικνύεται αυτό; Πώς ξεκινήσατε: την τοποθέτησή σας για το θέμα; Πάντα φροντίζετε, τεχνηέντως, να αναδεικνύετε αυτό που σας συμφέρει. Είπατε, λοιπόν, ότι «η κάνναβη έχει ψυχοτρόπες ουσίες». Εγώ θα πω ότι έχει και ψυχοτρόπες ουσίες. Συμφωνούμε; Κύριε Υπουργέ, το στέλεχος της κάνναβης έχει ψυχοτρόπες ουσίες;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κύριε Κόκκαλη, απευθύνεστε στο Προεδρείο. Να σταματήσει αυτός ο διάλογος.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Κύριε Πρόεδρε, δεν έχω κανένα πρόβλημα. Όμως, μου απαντάει ο Υπουργός και με διακόπτει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Έχω, όμως, εγώ και όλοι μας. Να σταματήσει αυτό.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Εν πάση περιπτώσει, κύριε Υπουργέ, το ερώτημα είναι ένα: στηρίζετε την καλλιέργεια της βιομηχανικής κάνναβης; Ναι ή όχι; Άσχετα με τη διάταξη αυτή. Πόσα στρέμματα λιγότερα καλλιεργήθηκαν φέτος; Γιατί δεν έχετε εκδώσει τις απαιτούμενες αποφάσεις; Ο Πρωθυπουργός γνωρίζει ότι πολλές επενδύσεις έχουν φύγει εξαιτίας της ατολμίας του Υπουργείου; Γνωρίζει ότι έχουν μειωθεί πάρα πολύ τα στρέμματα; Αφήστε τη διάταξη. Τη στηρίζετε ή όχι την καλλιέργεια; Ξεκινάτε και λέτε ως Υπουργός ότι η κάνναβη έχει ψυχοτρόπες ουσίες. Έχει και ψυχοτρόπες ουσίες. Αυτή είναι η ορθή έκφραση, κύριε Υπουργέ και μην παρερμηνεύετε, ως συνήθως κάνετε, διότι αυτό το φυτό αξιοποιείται από πάνω μέχρι κάτω. Να σας πω ότι όλα τα μέρη του φυτού χρησιμοποιούνται σε 2.500 προϊόντα που μπορούν να ανακυκλωθούν, να επαναχρησιμοποιηθούν, να μην είναι τοξικά και να είναι 100% βιοδιασπώμενα, βιοπλαστικά, βιοενέργεια και βιοκαύσιμα. Επ’ αυτού, θέλω να τοποθετηθείτε ή την Πέμπτη ή στην Ολομέλεια, άσχετα με τη διάταξη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Η κυβερνητική πολιτική δεν είναι να μην καλλιεργείται η κάνναβη. Εάν ήταν αυτή, θα σας το λέγαμε. Μην στεναχωριέστε! Θα σας φέρναμε νομοθεσία που θα έλεγε ότι δεν καλλιεργείται. Δεν είναι αυτό το θέμα. Άρα, μην το πάμε εκεί.

**ΒΑΣΙΛΕΙΟΣ ΚΟΚΚΑΛΗΣ:** Συγγνώμη τώρα, προσβάλλετε τον κόσμο. Περιμένουν οι αγρότες να σπείρουν και έχουν σπείρει πολύ λιγότερα στρέμματα και εσείς λέτε ότι είναι πολιτική; Ποια είναι τα μέτρα, επακριβώς, με τα οποία στηρίζετε την καλλιέργεια;

Έρχομαι στο θέμα των ανακτήσεων. Κύριε Υπουργέ, προηγήθηκε μία διαβούλευση με εκείνους που τους αφορά το θέμα; Υπάρχει κάποιο έγγραφο; Έχουν αναγνωρίσει αυτοί οι άνθρωποι την οφειλή τους; Λέμε κάτι το παράλογο; Συγγνώμη, μας καλείτε και μας λέτε ελάτε και ψηφίστε μία διάταξη, σύμφωνα με την οποία, περίπου, εκατό συνεταιρισμοί θα πληρώσουν 100 εκατομμύρια ευρώ. Εύλογο το ερώτημα. Αυτοί οι άνθρωποι, οι οφειλέτες που θα πληρώσουν τη «νύφη», το «μάρμαρο», έχουν ερωτηθεί; Έχουν υπογράψει; Θέλουν; Δεν θέλουν; Δείξτε τα αυτά τα στοιχεία στην ελληνική Βουλή. Γιατί δεν τα δείχνετε; Πείτε ότι έχω μιλήσει με αυτόν, με τον άλλον, με αυτούς τους δέκα, με αυτούς τους οκτώ και συμφωνούν να πληρώσουν τότε. Δεν συμφωνούν, θέλουν διαγραφή τόκων. Δεν θέλουν. Αυτό θέλουμε. Αυτά μπορείτε να μας τα πείτε;

Ασχοληθείτε με τα προβλήματα που σας αναφέρουμε όλοι. Με την αλλαγή του κανονισμού του ΕΛΓΑ, άμεσα. Εκεί θα είμαστε μαζί σας και όχι με την ιδιωτικοποίηση του ΕΛΓΑ. Μήπως, επιμένετε πάλι; Τον ακούσατε τον κ. Χαρακόπουλο. Επιμένετε, πάλι, στην ιδιωτικοποίηση του ΕΛΓΑ; Τον ακούσατε. Την έχετε εγκαταλείψει αυτή την ιδέα; Ασχοληθείτε με τα καθημερινά προβλήματα των αγροτών, με αυτά τα οποία σας μεταφέρουμε εμείς, σας μεταφέρουν οι Βουλευτές. Μην προσπαθείτε για επικοινωνιακούς λόγους να αξιοποιείτε διατάξεις που σας υποχρεώνουν να κάνετε κάποια πράγματα, κύριε Υπουργέ.

Δύο κουβέντες για τους κτηνοτρόφους. Ακούσαμε για τέσσερα ευρώ. Δημοσιογραφικά το ακούσαμε, δεν ξέρω αν ισχύει. Ίσως, και κάτι παραπάνω. Γιατί δεν επιλέξατε τη λύση «de minimis;» Να προδικάσω μία απάντηση; Διότι, τα χρήματα δεν ήταν πολλά. Σωστά; Συνεχίζω. Γνωρίζετε ότι τον Φεβρουάριο του ’19, ο 3/19 Κανονισμός που αφορά στα «de minimis» άλλαξε και έθεσε ως προϋπόθεση για να αυξηθεί, εν προκειμένω για την Ελλάδα, συν 28 εκατομμύρια ευρώ, τα κράτη μέλη να ιδρύσουν Εθνικό Μητρώο Κρατικών Ενισχύσεων; Το γνωρίζετε. Καλά μέχρι εδώ.

Να προδικάσω και μία άλλη απάντηση; Θα πείτε, «κύριε Κόκκαλη, εσείς τέσσερις μήνες γιατί δεν το κάνατε;» Εγώ, όμως, ρωτάω να δούμε ποιο θα αντέχει περισσότερο στη λογική. Εμείς που σε τέσσερις μήνες δεν το κάναμε ή εσείς που σε δέκα μήνες δεν το έχετε θεσπίσει; Σωστά; Σωστά. Θα μπορούσε το Εθνικό Μητρώο Κρατικών Ενισχύσεων να είναι σε αυτό το νομοσχέδιο; Βλέπετε, κύριε Υπουργέ, πως βρίσκουμε λύση; Θα μπορούσε το Εθνικό Μητρώο Κοινοτικών Ενισχύσεων, κατ’ επιταγή του Κανονισμού 3/2019, να είναι σε αυτό το νομοσχέδιο και σήμερα να είχατε τη δυνατότητα να δώσετε «de minimis» στους κτηνοτρόφους ή και σε άλλους και να μην δυσκολεύεστε με την τεκμηρίωση για το εύλογο του αναγκαίου του μέτρου. Όπως στους ανθοπαραγωγούς, έτσι να ισχύσει και για τους κτηνοτρόφους.

Γιατί δεν το κάνατε; Σας έδωσα δύο πιθανές απαντήσεις δικές σας. Μην επαναλάβετε τις ίδιες θεωρίες. Άρα, κύριε Υπουργέ, αυτό τι σημαίνει; Ότι υπάρχει μία ανυπαρξία. Οι προθέσεις σας μπορεί να είναι καλές και καλός ανθρώπους είστε. Οι κακοί είναι στη φυλακή. Όμως, υπάρχει μία ανυπαρξία. Τι δείχνει αυτό; Δείχνει ότι δεν φροντίζετε να αξιοποιήσετε πόρους από την Ευρωπαϊκή Ένωση και νομίζω σας το απέδειξα, ότι θα μπορούσε σήμερα σε αυτό το νομοσχέδιο να είναι το Εθνικό Μητρώο Κρατικών Ενισχύσεων και να υπάρχουν συν 30 εκατομμύρια. Δείχνει ότι δεν έχετε προχωρήσει σε πράξεις, ώστε να αξιοποιήσετε κονδύλια της Ευρωπαϊκής Ένωσης και δεν έχετε προχωρήσει σε μέτρα στρατηγικού σχεδιασμού. Γι’ αυτό, κύριε Υπουργέ, γι’ αυτά που είπατε, φροντίστε να κάνετε σωστά τη δουλειά σας. Θα το εκτιμήσει ο κόσμος. Και να μην καταφεύγετε σε επικοινωνιακά τεχνάσματα, ότι, δήθεν, ήταν δική σας επινόηση, ή δικό σας επίτευγμα, ενώ ήταν, κατ’ επιταγή, της Ευρωπαϊκής Ένωσης. Καλά κάνετε και εμείς θα την ψηφίσουμε.

Να μην υποτιμάμε, όμως, τη νοημοσύνη του κόσμου. Να μην υποτιμάμε, κύριε Υπουργέ, τη νοημοσύνη του αγρότη, ο οποίος έχει καταστραφεί από το χαλάζι, του αμυγδαλοπαραγωγού που περιμένει ακόμη κι άλλο «de minimis» ή τα ΠΣΕΑ, του αγρότη στο νότιο Πήλιο, του κτηνοτρόφου. Μην υποτιμάμε τη νοημοσύνη τους. Από την πρώτη συνεδρίαση είπα, ότι τις περισσότερες διατάξεις θα τις ψηφίσουμε, αλλά μέχρι ενός σημείου. Θα είμαστε απέναντι στην ανυπαρξία πολιτικής, στην ανυπαρξία πολιτικών για τον πρωτογενή τομέα. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Προφανώς, τα προβλήματα των κτηνοτρόφων και των αγροτών είναι πάρα πολλά. Όμως, έχει θράσος κάποιος να κατηγορεί τη σημερινή Κυβέρνηση για την αντιμετώπιση του ΕΛΓΑ και ότι, ακόμη, δεν έχει ξεκινήσει η αλλαγή του Κανονισμού, όταν ήταν τεσσεράμισι χρόνια Κυβέρνηση και όταν, κύριε Κόκκαλη, το 2015 πληρωνόταν το 100% των αποζημιώσεων και η δική σας Κυβέρνηση το έκανε 70%, 20% τον Οκτώβριο και 10% το Δεκέμβριο. Αυτά τα θυμούνται οι αγρότες και περιμένετε την παρέμβαση της σημερινής ηγεσίας. Δεν έχει τελειώσει, ακόμη, η περίοδος. Αυτό είναι για να συνεννοούμαστε.

Σε ότι αφορά στις ελληνοποιήσεις, πώς θα το χαρακτήριζε κάποιος, όταν ο Κανονισμός είναι του 2017, η σημερινή Κυβέρνηση είναι δέκα μήνες Κυβέρνηση και φέρνει νόμο και εσείς, επί τεσσεράμισι χρόνια, δεν υπήρχε πουθενά κάποια παρέμβαση; Πραγματικά, πως θα το χαρακτήριζε κάποιος; Επαναλαμβάνω ότι τα προβλήματα των αγροτών και των κτηνοτρόφων είναι πολλά. Θα τα λύσουμε. Κάντε λίγο υπομονή, έχουμε καιρό ακόμα. Τρία χρόνια έχει μπροστά αυτή η Κυβέρνηση.

Ας δούμε τι έκανε για το θέμα του κορονοϊού. Ο κορονοϊός, ουσιαστικά, ξεκίνησε τον Μάρτιο και σήμερα βρισκόμαστε στο τέλος Μαΐου. Τι έχει κάνει η Κυβέρνηση για τους αγρότες; Ήδη, η απόφαση για τους αλιείς έχει υπογραφεί και βρίσκονται πολλά χρήματα για πρώτη φορά. Επίσης, για τα λουλούδια στα θερμοκήπια έχει υπογραφεί και είναι έτοιμη. Υπάρχει και πρόταση συγκεκριμένη για τα αμνοερίφια και θα συνεχίζεται η αντιμετώπιση των όποιων προβλημάτων οπουδήποτε αλλού. Τόσο γρήγορη αντιμετώπιση δεν έχει υπάρξει.

Ας μην συζητήσουμε αυτό που είχα πει πριν, που ούτε εσείς, το ξέρατε, ούτε ο κ. συνάδελφός σας, για το θέμα των εργατών γης. Τεσσεράμισι χρόνια το εργόσημο σε εργάτες γης μετάκληση, δεν είχατε ασχοληθεί. Δεν υπήρχε αίτημα των αγροτών; Προφανώς, και υπήρχε. Σε δύο μήνες έχει αντιμετωπιστεί. Από τον Μάρτιο ξεκίνησαν οι συζητήσεις, γιατί αυτή ήταν η μεγαλύτερη αγωνία των αγροτών σε σχέση με τον κορονοϊό. Λόγω της απαγόρευσης εισόδου στη χώρα ένα ήταν το άγχος τους, η αγωνία τους, ποιος θα μαζέψει την παραγωγή, και αυτό λύθηκε. Σας το είπα, 2.500 εργάτες γης είναι, ήδη, στην Πέλλα και στην Ημαθία, και προφανώς και κάπου αλλού και με εργόσημο, όχι με τη διαδικασία του ΑΠΔ, που, πράγματι, κοστίζει πολύ στο κόστος παραγωγής.

Επομένως, θα πρέπει να μιλάμε με συγκεκριμένα πράγματα. Δεν μπορεί να μην χαρακτηρίσει κάποιος τις τοποθετήσεις σας σε τρία πράγματα, στον ΕΛΓΑ, στις ελληνοποιήσεις και στην αντιμετώπιση του κορονοϊού. Προφανώς, έχουμε πάρα πολύ χρόνο να τα συζητήσουμε αυτά και στη β΄ ανάγνωση και στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Χαρακόπουλε, ακούστηκε το όνομά σας, νομίζω ότι πρέπει να δώσετε μία διευκρίνιση, επί προσωπικού, με την παράκληση να είναι σύντομη.

**ΜΑΞΙΜΟΣ ΧΑΡΑΚΟΠΟΥΛΟΣ:** Σύντομος θα είμαι, κύριε Πρόεδρε. Αντιλαμβάνομαι ότι η συνεδρίαση, όπως εξελίχθηκε, δεν ήταν, ιδιαίτερα, ευτυχής για την Αξιωματική Αντιπολίτευση. Καλό θα είναι να μένουμε στα δεδομένα της συζήτησης και όχι να κάνουμε επιλεκτικές αναφορές με στόχο να δημιουργήσουμε εντυπώσεις.

Μετέφερα την αγωνία των παραγωγών για τον τρόπο που λειτουργεί ο Οργανισμός Γεωργικών Ασφαλίσεων, ο ΕΛΓΑ, για τις καθυστερήσεις που υπάρχουν, για το γεγονός ότι από τις αποζημιώσεις που δίνονταν εφάπαξ 100% στους παραγωγούς το προηγούμενο διάστημα, με την Κυβέρνηση του ΣΥΡΙΖΑ πέσαμε στο 70% και, δυστυχώς, τώρα, στο 65%. Κάλεσα τον Υπουργό να κάνει μία «ανοιχτή» συζήτηση -και δέχτηκε- για το σε ποια κατάσταση παρέλαβε η Κυβέρνηση του Κυριάκου Μητσοτάκη τον Οργανισμό Γεωργικών Ασφαλίσεων.

Είπα, επίσης, ότι -κατά την ταπεινή μου γνώμη- είναι επιβεβλημένη η αναθεώρηση, η αναπροσαρμογή του Κανονισμού των Γεωργικών Ασφαλίσεων, προκειμένου να αποζημιώνονται μία σειρά από ζημιογόνα αίτια που σήμερα δεν αποζημιώνονται και μνημόνευσα παραδείγματα αμυγδαλοπαραγωγών, κερασοπαραγωγών, παραγωγών αρακά στην εκλογική μου περιφέρεια, που υπέστησαν ζημιά από καιρικές συνθήκες, που έχουν καταστραφεί και με τον υφιστάμενο κανονισμό υπάρχει δυστοκία αποζημίωσης και καταφεύγουμε κάθε φορά στα ΠΣΕΑ, στα «de minimis», προκειμένου οι άνθρωποι να στηριχτούν για να μπορέσουν να συντηρήσουν τις οικογένειές τους.

Είπα, επίσης, ότι πολύς λόγος γίνεται για την εισαγωγή της ιδιωτικής πρωτοβουλίας στην ασφάλιση του αγροτικού τομέα, της αγροτικής παραγωγής. Είπα ότι, κατά τη γνώμη μου, η ασφάλιση αυτή, η είσοδος του ιδιωτικού τομέα, θα πρέπει να είναι προς τις, επιπλέον, ασφαλιστικές καλύψεις. Δηλαδή, να υπάρξει η βασική ασφάλιση του ΕΛΓΑ και, επιπλέον, ασφαλιστικοί κίνδυνοι, που δεν καλύπτονται σήμερα από τον Οργανισμό Γεωργικών Ασφαλίσεων, να καλύπτονται από τους ιδιώτες.

Είπα, επίσης, ότι αν με την είσοδο του ιδιωτικού τομέα δεν είναι υποχρεωτική η ασφάλιση της αγροτικής παραγωγής, κινδυνεύουν πολλοί παραγωγοί, που και σήμερα δυσκολεύονται να ασφαλίσουν την παραγωγή τους, να μην την ασφαλίσουν καθόλου, να έχουμε ζημιές και στη συνέχεια, θα προσφεύγουν και πάλι στο Κράτος, στην Πολιτεία, στις κρατικές οικονομικές ενισχύσεις και στα ΠΣΕΑ, προκειμένου να ζητούν αποζημιώσεις.

Εν κατακλείδι, για να μην δημιουργούνται, εσκεμμένα, εντυπώσεις. Εάν η είσοδος του ιδιωτικού τομέα συνοδευτεί από την κατάργηση της υποχρεωτικότητας της ασφάλισης της γεωργικής παραγωγής, υπάρχει σοβαρό ζήτημα. Κατά την ταπεινή μου γνώμη, όπως σας είπα, θα πρέπει να είναι υποχρεωτική ή στον ΕΛΓΑ ή στον ιδιωτικό τομέα η ασφάλιση της αγροτικής παραγωγής. Η αγροτική παραγωγή πρέπει, υποχρεωτικά, να είναι ασφαλισμένη, όπως είναι υποχρεωτική η ασφάλιση στο Ι.Χ. αυτοκίνητο. Δεν μπορεί να κυκλοφορεί κανείς ανασφάλιστος. Ομοίως, θα πρέπει και η αγροτική παραγωγή να είναι, υποχρεωτικώς, ασφαλισμένη, είτε στον κρατικό οργανισμό, τον ΕΛΓΑ, είτε στον ιδιωτικό τομέα.

Η προσωπική μου γνώμη -και την επαναλαμβάνω, κύριε Κόκκαλη- είναι ότι θα προτιμούσα ο ιδιωτικός τομέας να έρθει, επικουρικά, σε ασφαλιστικούς κινδύνους πού δεν ασφαλίζονται σήμερα από τον ΕΛΓΑ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εν κατακλείδι, οι Βουλευτές ζουν μέσα στην κοινωνία και οφείλουν να μεταφέρουν απόψεις που εισπράττουν στις περιοχές στις οποίες που ζουν. Όταν η Αντιπολίτευση καταφεύγει στα λεγόμενα Βουλευτών της κυβερνητικής πλειοψηφίας για να «αντλήσει» επιχειρήματα, καταλαβαίνετε ότι υπάρχει πρόβλημα. Αυτό καταλαβαίνω εγώ.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Αδυναμία «άντλησης» επιχειρημάτων;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Όταν επικαλείστε τους Βουλευτές της Νέας Δημοκρατίας που αγωνιούν για το πληρέστερο νομοθετικό έργο, εγώ τι να πω;

Ας ολοκληρώσουμε σε αυτό το σημείο τη συνεδρίαση.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Ήθελα να αναδείξω κάποια πράγματα και μετέφερα -δεν είχα κάτι προσωπικό με τον κ. Χαρακόπουλο- αυτό που είπε ο κ. Χαρακόπουλος, σε σχέση με αυτό που είχε εξαγγείλει ο κ. Υπουργός. Ας μην απαντήσει τώρα. Μακάρι, να το πάρει πίσω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν είναι σε αντίθεση αυτό που είπε ο κ. Χαρακόπουλος. Λειτουργεί συμπληρωματικά και αυτό δεν καταλαβαίνετε.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**:Κύριε Πρόεδρε, ας πει τώρα ο κ. Βορίδης, ότι είναι κατά της ιδιωτικοποίησης του ΕΛΓΑ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Όχι, δεν θα πει τώρα. Όχι, δεν θα πει τώρα. Θα ολοκληρώσουμε τώρα.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Ο απώτερος σκοπός μου ήταν η απάντηση από τον κ. Υπουργό. Δεν είχα κάτι με τον κ. Χαρακόπουλο, ούτε και με τον κ. Κέλλα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία, ας το λήξουμε εδώ. Ο κ. Βορίδης τοποθετήθηκε νωρίτερα και μίλησε για τον ΕΛΓΑ και είπε να «ανοίξουμε» αυτή τη κουβέντα, όποτε θέλετε.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Κύριε Πρόεδρε, όχι, όμως, ότι υπάρχει αδυναμία «άντλησης» επιχειρημάτων. Το ότι θέλουμε να αναδείξουμε μία διαφορετική γνώμη μέσα στην Κυβέρνηση, δεν σημαίνει ότι έχουμε αδυναμία στα επιχειρήματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, αλλά δεν επικαλεστήκατε μόνο τον κ. Χαρακόπουλο, επικαλεστήκατε μία σειρά από συναδέλφους της Νέας Δημοκρατίας.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Κύριε Πρόεδρε, εάν δεν σας συμφέρει, πείτε το.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τι να μην με συμφέρει;

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Το ότι θέλουμε να αναδείξουμε μία διαφορετική άποψη μέσα στην Κυβέρνηση, μία διαφορετική θέση, μία διγλωσσία, αυτό σημαίνει αδυναμία; Εδώ είναι ο κ. Υπουργός ας τοποθετηθεί αν είναι υπέρ ή κατά της ιδιωτικοποίησης. Εδώ είναι. Παρέλκει οποιαδήποτε παρέμβαση από εσάς και από εμένα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εάν μου επιτρέπετε, η διαφορετικότητατων απόψεων των συναδέλφων δεν ενδιαφέρουν κανέναν στο τέλος-τέλος.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Όχι, όμως, ότι δεν υπάρχουν επιχειρήματα. Αυτές οι παρεμβάσεις, κύριε Πρόεδρε, στον «πυρήνα» της τοποθετήσεως ενός Βουλευτή δεν νομίζω ότι αρμόζουν στη συζήτηση. Στον «πυρήνα» επαναλαμβάνω. Εγώ δεν εξέφρασα προσωπικά και δεν εκφράζομαι ποτέ προσωπικά για κανέναν και ποτέ δεν διακόπτω. Ποτέ δεν διακόπτω, μα ποτέ, αλλά η παρέμβαση στον «πυρήνα» της τοποθέτησης ενός Βουλευτή ότι δεν υπάρχουν επιχειρήματα, νομίζω ότι δεν είναι και ό,τι καλύτερο. Δεν σας τιμά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όταν επικαλείστε, όμως, όλους τους συναδέλφους για να συζητούμε τόση ώρα και να λέμε το τι είπε ο κ. Χαρακόπουλος, τι είπε ο κ. Μπουκώρος, τι είπε ο κ. Σταμενίτης, καταλαβαίνετε ότι αυτή η κουβέντα είναι αδιέξοδη. Εγώ αυτό προσπαθώ να αναδείξω τόση ώρα και όχι το να μην πείτε τις απόψεις σας. Τις απόψεις σας να τις πείτε.

Τον λόγο έχει ο Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Θα πω μισή φράση. Το πρόγραμμα της Ν.Δ., το οποίο ενεκρίθη προεκλογικά, προβλέπει για το ζήτημα των γεωργικών ασφαλίσεων την εξέταση της δυνατότητας εμπλοκής και της ιδιωτικής ασφάλισης. Ποτέ δεν έχω πει κάτι διαφορετικό και ποτέ δεν έχω πει κάτι παραπάνω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό, κυρίες και κύριοι συνάδελφοι, με τις τοποθετήσεις του Υπουργού και των συναδέλφων ολοκληρώθηκε η 3η συνεδρίαση της Διαρκούς Επιτροπής Παραγωγής και Εμπορίου που επεξεργάζεται το σχέδιο νόμου του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα».

Στο σημείο αυτό λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αντωνιάδης Ιωάννης, Βλάχος Γεώργιος, Γιόγιακας Βασίλειος, Κέλλας Χρήστος, Πασχαλίδης Ιωάννης, Πλεύρης Αθανάσιος, Οικονόμου Ιωάννης, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Χαρακόπουλος Μάξιμος, Κόκκαλης Βασίλειος, Κατρίνης Μιχαήλ, Πάνας Απόστολος, Μανωλάκου Διαμάντω και Αρσένης Κρίτων-Ηλίας.

Τέλος και περί ώρα 21.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**